
TAINA NORILOR 


Omul din Takla Makan mi-a vorbit despre taina 
norilor. Pescuiam balene în îndepărtatul Nord şi visam 
ca într-o bună zi să am mina mea de aur în Puerto 
Pico şi să fumez trabuc şi să nu-mi pese de nimeni. 

Omul din Takla Makan fuma pipă şi scuipa 
întruna şi-şi tot mângâia chelia crăpată de soare. Mă 
lua peste picior. Pe lângă el eram un novice. Am 
flecărit îndelung despre balena albastră şi despre 
ţinuturile de dincolo de Cercul Polar, unde se ridicau 
cetăţi puternice şi unde trăiau seminţii necunoscute. 

Argatoian avea şi un harpon adus de dincolo de 
Cercul Polar şi se mândrea din pricina asta de 
dimineaţă şi până seara. Împungea câte un ageamiu cu 
harponul şi hăhălea de se cutremura baleniera. Cerul 
era vânăt şi din când în când străfulgera soarele. Ne 
încăpăţânam să cutreierăm apele. Argatoian mi-a 
salvat viaţa când am nimerit în inima furtunii ce 
mătura mările Sudului. După câţiva ani, l-am reîntâlnit 
pe Argatoian în Mauna Lao. Trăgea din pipă pe terasa 
unei cafenele pe care o ţinea Bobolina, femeia-elefant. 
Bobolina tocmai încerca să-l convingă pe bravul 
vânător de balene să facă împreună o călătorie cu 
balonul până în Puerto Pico. Eu m-am învoit să-i 


însoțesc şi nu-mi pare rău pentru că am avut o 
aventură de-a dreptul nebună. 

Uneori îi povestesc despre asta prietenului meu 
care lucrează la Arsenal. El e un pătimaş pescar şi se 
dă în vânt după poveşti cu fantome şi cu extratereştri. 
Stăm umăr lângă umăr şi flecărim despre femei şi 
despre cursele de automobile din Bulbona şi despre 
dragonul de foc ce s-a arătat pe cerul Candorrei şi 
despre preţul aurului, care a crescut în ultima vreme. 

De fiecare dată el îmi pune aceeaşi întrebare în 
legătură cu călătoria cu balonul şi anume de ce norii 
ne-au trimis tocmai în Abissala. Urcându-ne la cinci 
mii de picioare, ne-am pierdut printre nori, busola s-a 
defectat şi ne-am trezit în câteva clipe în Abissala. 

Bobolina şi-a cumpărat un peşte de sticlă pe 
care îl visa încă din copilărie, iar eu am întâlnit-o pe 
prinţesa pe care o visam pe vremea când eram ucenic 
la atelierele regale din Bankusai. Argatoian n-a vrut 
nici în ruptul capului să ne dea vreo explicaţie şi 
lucrurile au rămas aşa. Uneori când ne întâlnim încerc 
să-l trag de limbă, dar el râde ticălosul şi, lovindu-se 
cu palmele peste redingota ponosită, împrăştie nori 
trandafirii. 

DRAGONUL NORILOR 


Spuneţi-mi adevărul. Oricât ar fi de groaznic. 
L-am înfulecat pe Don Giorgio din Sardella. L-am 
sfârtecat pe agolaiabul din Trenton. L-am făcut 
harcea-parcea pe scrilabul din Gobumbe. Nu e tunetul 
ploii. E răsuflarea mea. Nu sunt munţii albaştri, e 
spinarea mea ieşind dintre nori. Nu e amurgul, sunt 
ochii mei cei răi aruncând flăcări. 

Ei bine, spuneţi-mi că am pârjolit ţinutul 
Waldorei şi că am ars corăbiile din Punta del Sol. 
Nu-mi ascundeţi adevărul, vă bântui visele. Nu vă las 
să dormiţi, năvălesc printre nori, mă nasc din nori pe 
nepusă masă şi vă stric petrecerile, vă alung prietenii 
şi vă fac praf procesiunile duminicale. 

Vă e silă să staţi cu mine la masă. Vă certaţi între 
voi atunci când trebuie să hotărâți care se va jertfi. Vă 
ascundeţi copilele. 

V-aţi bătut joc de poeziile mele. Vi le-am lăsat 
scrise pe nişte pietre magice iar voi v-aţi urinat pe 
versurile scrise de mine cu atâta candoare. 

Voi m-aţi chemat din nori. Eu sunt tot ceea ce 
urâţi mai mult. Sunt sodomia, sunt certurile şi ura 
voastră. Sunt întreaga murdărie. Dar ce ştiţi voi despre 
întreg? Ce ştiţi voi despre magicul Unu? 


Câte pagini aţi umplut cu încercările voastre 
asupra lui Unu! Cum l-aţi mai chinuit în fraze 
pompoase! 

Dar ce ştiţi voi despre profunzimile lui Unu? 

Nu vă puneţi pe plâns. Puteaţi să vă pierdeţi 
timpul cu o mie de nimicuri. Dar aş fi vrut să înfruntaţi 
necunoscutul, aţi urlat că Unu e mort şi îngropat şi aţi 
decretat secolul punând Utopia să 
muncească. 

Dar Utopia e ca o floare! 


luminilor 


Am adulmecat-o în timp ce mă prelingeam 
printre nori întrupându-mă din fricile voastre, din 
rănile voastre pline de puroi. 

V-aţi bătut joc de versurile mele şi le-aţi pus pe 
seama unui biet nebun şi aţi încercat să le ştergeţi cu 
leşie pentru că eraţi invidioşi. 

Cum să nu mori de invidie când propria ticăloşie 
naşte o atât de încântătoare metaforă, când frica 
găseşte ritmul dovedindu-ţi că fanfara şi orchestra 
sunt înjghebări neputincioase şi palide. 

Nu vă puneţi pe plâns, o să vă înfulec. O să vă 
fac să cunoaşteţi Utopia, dar va fi prea târziu pentru 
voi. Nu vă certaţi în zadar şi nu renunţaţi la premiile 
voastre literare. În van vă daţi de ceasul morţii. În van 
mă linguşiţi declarându-mă cel mai important poet al 

secolului. O să vă înghit pe nemestecate şi o să vă 
diger încet. O să vă amestecați unii cu alții. O să fiți o 
singură ființă. Ea singură, această ființă, va accede la 
adevăr descoperind întregul. Nu pentru multă vreme, 
căci spre seară, după ce voi da drumul furtunii, mă voi 
lipsi de voi aruncându-vă în ocean sub forma unor 
picuri nevolnici şi cumplit de plictisitori. 

Nu plângeţi, nu cerşiţi îndurare. Uite, sirenele 
îmi mângâie solzii şi-mi recită poeziile şi-şi mângâie 
sfârcurile a hârjoană. 

Taina lui Unu? 

Viteza e taina lui Unu. 

Dar ce spun eu, ubicuitatea. 

Sunt un dragon poet şi, mai mult decât atât, 
sunt un filozof remarcabil. 

Aş putea să vă ţin o lecţie asupra totalităţii, dar 
fregatele mă cheamă să ne giugiulim. Cum? Am putea 
descoperi Absolutul? Naivilor, e neimportant. 

Hap, hap. 

DANSUL NORILOR 


Ewaldo s-a dus în Adamville să vadă dansul 
norilor. Acolo l-au pus să plătească nişte taxe şi 
Ewaldo s-a înfuriat foarte tare şi s-a jurat că o să-i 
reclame la guvern pe tipii din Adamville, dar ei nici 
măcar nu s-au sinchisit. 

Afacerea le mergea de minune, iar Ewaldo nu era 
decât unul dintre milioanele de călători care veneau în 
Adamville. 

Ewaldo şi-a cumpărat o carabină şi l-a 
ameninţat pe tipul de la hotel, apoi l-a luat la ochi pe 
primar şi, la urmă de tot, s-a jurat că-l împuşcă pe 
şambelanul dansului, unul gras şi rotofei şi cu o limbă 
foarte ascuţită. 

Un vânător de capete din Gonga l-a împuşcat pe 
Ewaldo drept în cap. O femeie din Quatrono i-a ascuns 
trupul ciuruit de gloanţe şi, fără să ştie nimeni, l-a 
ascuns în grădina publică unde se desfăşura dansul 
norilor. 

Ewaldo a înviat pe la sfârşitul lui septembrie şi 
femeia l-a luat de bărbat şi apoi au plecat în luna de 
miere pe ţărmul oceanului să privească balenele 
vorbitoare care veneau în fiecare an să vestească 
viitorul muritorilor. 


Vânătorul de capete din Gonga s-a ţinut după 
cei doi purtându-le sâmbetele şi vrând să pună capăt 
miracolului despre care începuseră să vorbească 
fermierii şi pescarii şi chiar nişte oameni politici care 
treceau pe acolo într-un turneu electoral. 

Ewaldo purta la gât ghirlande de flori şi se tot 
săruta cu iubita sa când vânătorul de capete i-a ucis 
pe amândoi cu trei focuri de armă. Pricoliciul de la 
arsenalul din Adamville mi-a povestit că Ewaldo, 
fratele meu, a fost răzbunat de o balenă vorbitoare, 
care l-a înghiţit cât ai clipi pe vânătorul de capete şi 
l-a scuipat dincolo de cercul polar unde a fost făcut 
harcea-parcea de un urs polar. 

Eu merg în fiecare an să văd dansul norilor, dar 
fotografia fratelui meu şi a soţiei sale nu-mi slujeşte la 
nimic. O pun sub nori şi aprind lumină, dar nu se 
întâmplă nimic. Seara, când oceanul se aprinde, mă 
întâlnesc cu pricoliciul cel limbut care-mi îndrugă 
verzi şi uscate despre miracolele pe care dansul 
norilor le-a făcut în Galeba sau în Bankusai. Eu nu-l 
contrazic. 

Bem bere pe plajă şi privim norii cum dansează 
sălbatec punând pe jeratic atâtea mii de călători care 
aşteaptă ca şi mine să se întâmple un miracol. 


Ovidiu Bufnilă — NORII d 


6/122 


> Editura LiterNet, 2005 


“ui iii 


NORUL DE ARGINT 


Într-o zi a venit un nor de argint. 

S-a uitat la mine şi m-a întrebat cât e ceasul. 
Norul nici n-a zis mersi. S-a dat mai încolo şi a 
început să înfulece o bucată de cer. 

Eu am răbdat cât am răbdat şi i-am zis să se 
liniştească şi să lase cerul în pace pentru că o mulţime 
de oameni au nevoie de el. 

Norul nici nu s-a sinchisit de mine, ba mai mult, 
s-a lăudat că o să înfulece şi soarele şi luna şi întreg 
Universul pentru că aşa avea el chef. 

Eu m-am înfuriat rău de tot şi l-am pocnit 
zdravăn de tot cu vâsla pentru că tocmai pescuiam în 
golful albastru din Puerto Pico. 

Norul a început să urle ca din gură de şarpe şi a 
stârnit un stol de albatroşi imperiali, care au venit 
într-un suflet să vadă despre ce este vorba. 

A venit şi un pilot cu un bimotor şi a coborât din 
spaţiu Gunar Gunarovici, care tocmai testa o rachetă 
intergalactică de mare putere. 

S-au pus cu toţii pe capul meu şi m-au forţat să 
cer scuze norului zicând una, alta despre libertatea de 
expresie. 


Eu le-am arătat că cerul e muşcat bine de tot, 
dar norul a zis că eu am făcut-o pentru că aş fi fost 
supărat pe iubita mea din Molina Mar că nu mă mai 
iubeşte şi că nu mă mai doreşte. 

Albatroşii imperiali l-au crezut pe cuvânt. M-au 
dus cu toţii la închisoarea din Togai ca să mă răcoresc 
niţel şi să nu mai mănânc cerul. Guvernatorul din 
Togai a venit să mă vadă stârnit fiind de soţia lui, care 
era o bârfitoare şi o fitilistă. Unul dintre paznicii 
închisorii m-a lămurit. Femeia se iubea pe ascuns în 
fiecare noapte cu norul de argint pentru că voia să 
rămână grea cu el ca să nască bărbatul care va salva 
lumea de toate păcatele şi de toate relele. 

O prostise norul! 

Cum stăteam şi priveam ce mai rămăsese din 
cer, norul s-a bâţâit prin faţa ferestruicii şi mi-a zis nu 
ştiu ce şi mi-a arătat nu ştiu ce. 

M-a întrebat cât e ceasul şi eu m-am întrebat de 
ce era aşa de grăbit. 

Vine sfârşitul lumii, mi-a zis norul plin de 
importanţă. 

Am strigat după gardieni, dar se duseseră cu 
toţii în grădina închisorii acolo unde stătea să nască 


soţia guvernatorului. 

Nu e salvatorul! am strigat disperat. E anticristul! 
Am început să plâng. 

Au venit nişte nori de zăpadă care au înghiţit 
norul de argint şi care au dărâmat zidurile închisorii 
pentru că tocmai auziseră strigătul meu. 


Au venit şi nişte nebune de femei şi ne-am bătut cu 
zăpadă şi a venit şi o moaşă care a zis că soţia 
guvernatorului a murit şi noi am aprins o lumină şi am 


hoinărit prin ninsoare şi ne-am minunat de cele tainice 
ale lui Dumnezeu. 

NORUL DIN BANKUSAI 


După lovitura de stat eşuată din Kuanko Koqué, 
căpitanul de cavalerie Ormoz s-a refugiat în Bankusai 
şi s-a apucat de afaceri cu trufandale marine. În mai 
puţin de un an de zile el candida la postul de 
guvernator, iar după cinci ani s-a pregătit să ocupe un 
fotoliu la Sudicele Unite. În tot acest răstimp nu a 
încetat să umble după femei şi a învăţat să facă pase 
magnetice de la un astrolog venit din Mauna Lao. 

Docherii şi hamalii din port îl iubeau, iar 
halebardierii îşi tatuau chipul lui pe umărul stâng. 
Ormoz s-a bătut pe viaţă şi pe moarte cu căpetenia 
piraţilor din Mările Purpurii şi a ucis dragonul ieşit 
într-o noapte dintr-o bulă luminoasă care se 
prăbuşise şuierând asurzitor în apele golfului. Un 
pescar i-a povestit lui Ormoz despre frumoasa apelor 
şi căpitanul de cavalerie a fost cât pe-aci să pună 
mâna pe frumoasa sirenă dacă un nor burtos nu ar fi 
înşfăcat lumina soarelui făcându-şi din ea o cunună. 

Cei şapte magicieni ai secretului din Bankusai 
i-au spus lui Ormoz că norul era compus din sufletele 
conspiratorilor din Kuanko Koqu6, care fuseseră 
descăpăţânaţi până la ultimul de gărzile imperiale. 


Aga Agatha mi-a povestit lucrurile astea teribile 
astă-vară pe când mă duceam în Nord să caut migole. 
Aga Agatha era o vrăjitoare vestită care făcea zile 
fripte oficialilor de la Sudicele Unite şi care milita 
pentru drepturile femeilor imaginare. Ţin minte că Aga 
Agatha a ţâşnit dintr-o bulboană şi mi-a aţinut calea 
şi mi-a făcut tot felul de vrăji. A scos o oglindă din 
sân. Mi-a şuierat la ureche: 
tu eşti 


Frumosule, Karlson, 


conspiratorilor! 


conspiratorul 


- Nicidecum! 

- Tu ai animat norul din Bankusai, zi drept! 

- Ce minciună! 

- Tu distrugi oraşele imperiului! 

- Vorbeşti în dodii! 

N-a vrut să mă creadă pe cuvânt. Mi-a promis 
că până la venirea toamnei cele o mie de oraşe ale 
Sudicelor vor fi ale mele şi că nu voi mai fi nevoit să 
cutreier întinderile aducând ploaia. 

Uneori, privindu-mă în oglindă, mă trezesc 
făcând pase magnetice visând cu ochii deschişi la 
distrugerea imperiului. Căci imperiul e sfârşitul lumilor 
libere şi spre lucrarea lui complotează parlamentul 
Sudicelor Unite. 

FABRICA DE NORI 


Când s-a lăsat seara, Aggonai din Tugumbe şi-a 
desfăcut aripile şi s-a dus la fabrica de nori din Puerto 
Pico să facă o comandă. Portarii l-au pus pe goană cu 
pietre luându-l în bătaie de joc. L-au fluierat şi l-au 
ameninţat în fel şi chip. 

Aggonai şi-a şters aripile de noroi şi i-a chemat 
pe liliecii din Bankusai să-i vină în ajutor. Babula, 
vrăjitoarea din Katoba cea minunată, s-a alăturat şi ea 
insurgenților grăbindu-se să arunce un cazan de 
smoală peste fabrica de nori. 

Transformatoarele au sărit în aer, iar 
rezervoarele care ţineau norii sub presiune au pleznit 
din cauza căldurii uriaşe. Rudan Brudan din Belbona 
s-a jurat că a văzut pe cer, nopţi în şir, toate reclamele 
luminoase ale mileniului şi că o mare de nori a bântuit 
țărmurile oceanului până în septembrie. 

Guvernul a vândut rămăşiţele fabricii de nori 
unor pelerini veniţi de dincolo de orizontul vizibil. 
Pelerinii s-au aciuat chiar pe strada noastră. Vând 
îngheţată şi spun poveşti trăznite cu extratereştri şi cu 
balene vorbitoare. 

M-am dus şi eu să-i văd într-o bună zi şi mi-au 
îndrugat verzi şi uscate. Eu le-am spus că sunt 


inventaţi de mine şi că sunt un mare şmecher care-şi 
pierde vremea la Muzeul de Artă, în sala norilor, 
căutând-o pe Julieta La Fargue, o fată care a dispărut 
într-o bună zi într-un nor, potrivit relatării unor 
vânzători de oţel din Gamore. 

Unul dintre pelerini mi-a zis să nu mai bat 
câmpii, mi-a dăruit un nor şi mi-a spus în mare secret 
că în nopţile fără lună fabrică nori de toate culorile. Eu 
nu l-am crezut pe cuvânt, dar m-am dus în port să mă 
laud cu norul primit în dar. 

Un căpitan de balenieră a vrut să-mi dea un cioc 
de sepie argintie pe norul meu, dar l-am refuzat 
pentru că se vedea de la o poştă că era un cioc din 
staniol. 

Uneori, noaptea, îmi scot norul la plimbare şi 
zbor pe deasupra valurilor şi fluier de mama focului. 
Aggonai zboară şi el prin întuneric şi câteodată ne 
ciocnim zdravăn, dar el nu se supără. 

L-am întrebat de ce s-a dus la fabrica de nori şi 
mi-a zis că avea acolo o iubită şi că voia să o vadă 
pentru că auzise că se giugiulea cu unul dintre 
proprietari. Eu l-am făcut mincinos şi n-am vrut să-i 
dau o bucată din norul meu. 

Aggonai a rugat un delfin să mă îmbuneze, dar 
eu n-am vrut să aud nici în ruptul capului şi m-am dus 

la Festivalul Mâncăcioşilor să mă dau mare cu norul Bineînţeles că eu am scornit toată povestea asta cu 
meu care a înghiţit dintr-o răsuflare o pizza de zece fabrica de nori ca să nu mă toarne careva la poliţie că 
metri diametru. am furat norul de la Muzeul de Artă. 

ATÂRNÂND DE NORI 


Secretarul cancelarului Wilhelm von Braumber a 
descoperit o carte uluitoare în biblioteca din San 
Gastrobal, afirmă Martorii Torinezi. 

Conferinţele Aprilice l-au purtat către vestitul 
oraş care a ţinut piept sarazinilor vreme de o sută de 
zile şi care a cunoscut revelaţia luminilor în 1675 
îndată ce Cristophor Columbus din Hatayo a debarcat 
nu departe de locul în care se află astăzi mândrul 
Washington. 

Kurt s-a plimbat o vreme prin San Gastrobal 
rememorând bătălii şi conspirații şi convingându-se cu 
proprii lui ochi că oamenii din oraş erau aceiaşi din 
1487. 

Templierii din Arkona i-au desluşit aceasta, dar 
Kurt nu le-a dat crezare pentru că nu-şi putea imagina 
că nemurirea fusese descoperită cu mult înainte de 
anul 1000. 

Paginile cărţii aveau patina vremii şi fuseseră 
citite de Îndrăzneţii din Haloha, de Tăinuitorii din 
Massala, de Zburdalnicii din Korinteea şi de Yusuf din 
Quaribo. 


Secretarul Kurt a citit însemnările din 
pergamentul oaspeţilor şi apoi s-a pregătit să afle şi el 
cutremurătorul adevăr despre soarta lumilor. 

Soarele se ridicase de două sulițe pe cer şi nimic 
nu anunța straşnica furtună ce avea să măture 
cartierele semețe din San Gastrobal. Kurt şi-a umezit 
buzele şi şi-a pus ochelarii cu ramă de os de balenă şi 
a închis uşa cu cheia, nevrând să fie deranjat de vreun 
vizitator nepoftit. Era un fel de religiozitate în toate 
mişcările lui, un mod propriu de a folosi aerul care-l 
cuprindea. Semnul schimbării a fost o nevolnică 
picătură de sânge care i s-a prelins din nasul 
borcănat. Urechile i s-au crăpat iar pântecele a început 
să-i tresalte. Kurt ştia că în mai puţin de un minut 
avea să se transforme într-o fiinţă fabuloasă care 
sosise pe Pământ venind tocmai de dincolo de 
orizontul vizibil. 

De peste zece ani era locuit, dar nu suflase vreo 
vorbă cuiva temându-se că lumea va râde de el sau, 
mai rău, că va fi răpit de serviciile secrete şi supus 
unor experimente ştiinţifice îngrozitoare. 

Învăţase însă să convieţuiască. 

Învăţase să respire ca în lumile din Marea 
Întunecime, cum denumea el materia neagră pe care 
savanții încă nu reuşiseră să o cunoască în vreun fel. 

Zece mii de ochi au străpuns cu lumina lor 
semiobscuritatea încăperii aruncându-se  hulpavi 
asupra teribilei cărţi. Exact în acea clipă norii au răsărit 
de nu se ştie unde şi s-a pornit furtuna. Geamurile se 
zgâlţâiau. Zidurile vibrau. O flacără argintie izbucni de 
sub talpa acoperişului. Se auziră surlele Apocalipsei. 

Martorii torinezi afirmă că un oarecare circar, 
Agatayo din Nulombe, s-ar fi atârnat de un nor şi că ar 
fi făcut tot felul de acrobaţii sfidând furtuna şi sfârşitul 
lumii pentru că tocmai se pregătea să participe la 
Carnavalul din Rio. 

Curajul lui nesăbuit se spune că ar fi 
impresionat forţele tainice ale furtunii astfel că a ieşit 
soarele, iar fiinţa fabuloasă venită pe Pământ tocmai 
de dincolo de orizontul vizibil ar fi aflat adevărul ultim 
şi l-ar fi eliberat pe Kurt de povara corporalităţii ei. 

Amalia Amarson din Gatoba nu crede povestea 
asta şi chiar devine furioasă atunci când i-o povestesc. 
Ţine morţiş să-mi demonstreze că ea a făcut prima 
acrobație din lume atârnând de nori. Eu o tachinez. 

Ne întâlnim la o cârciumioară din docurile din 
Puerto Pico şi depănăm tot felul de amintiri de pe 
vremea când lucram împreună la circul Globus din 
Gatoba. 


Amalia se îmbujorează şi îmi spune de la obraz 
că sunt un mincinos şi jumătate şi uneori îmi vine să-i 
dau crezare. 

Cancelarul Wilhelm von Braumber m-a căutat de 
câteva ori la telefon vrând să-mi propună să devin 
secretarul lui de vreme ce avea experienţă în relaţiile 
cu China. Nu ştiu cine i-a spus că în tinereţe fusesem 
secretarul unui demnitar chinez şi că mijlocisem 
câteva runde de negocieri între China şi Basaala. 

Dacă nici povestea asta nu e adevărată atunci 
poate că furtuna din San Gastrobal nu s-a sfârşit 
întocmai? 

SIMFONIA NORILOR 


Toată lumea din Badera ştia că mâinile dirijorului 
Waderberg o pornesc haihui pe străzi şi că ridică 
fustele femeilor şi că le gâdilă, neruşinatele. 

Dar cum poţi să te superi pe nişte mâini? Am fi 
putut să ne supărăm pe dirijor, dar el alerga de 
dimineaţă şi până seara după nori să găsească 
simfonia ideală pe care o visa de ani de zile. Îşi 
îmbrăca surtucul ponosit şi-şi punea pe capul chel o 
căciuliţă împletită de domnişoara Margareta şi o lua la 
picior după nori, fredonând. 

Mâinile nu-l ascultau întotdeauna şi se 
desprindeau de trup hoinărind prin magazine şi prin 
baruri. Şeriful Nostroastusm le-a arestat de câteva ori 
şi chiar le-a încătuşat, dar mâinile dirijorului s-au 
eliberat nu se ştie cum. 

Pescuind barbuni în apele golfului, pictorul 
Tamerlain a văzut cometa Galo şi a înţeles că mâinile 
dirijorului Waderberg anunțau de fapt evenimente 
cosmice de vreme ce conturul lor se zărea foarte clar 
în coada cometei. 

Şi Rudolf, dirigintele poştei, a văzut fenomenul 
şi l-a chemat pe groparul Gaspar să i se alăture. 


Bărbierul Bascone s-a dus şi el după ei şi l-a târât pe 
Strada Mare pe Bankusian care era tot plin de spumă 
de bărbierit. 

Ne-am adunat cu toţii pe ponton şi am văzut 
norii colorându-se în fel şi chip şi am auzit o muzică 
fermecătoare coborând din inima lor. 

Domnişoara Margareta a leşinat de emoție iar 
Bankusian a zis că vine sfârşitul lumii de speriat ce 
era. 

Judecătorul Bonifaciu a încercat să înregistreze 
simfonia norilor pe bandă magnetică, dar întreaga lui 
aparatură explodă nu se ştie cum în timp ce începu să 
plouă cu bănuţi de argint şi cu brotăcei. 

De atunci, în fiecare primăvară, ascultăm 
simfonia norilor hoinărind pe plaja înspumată. Femeile 


îşi tot rotesc umbreluţele rozalii iar primarul trage 


vârtos din trabuc. Bankusai se căzneşte să pătrundă în 
tainele Universului iar Bankusian se tot laudă că o să 
transcrie întreaga simfonie. 

Numai dirijorul Warderberg tună şi fulgeră 
supărat fiind că norii falsează grosolan şi se tot ia de 
noi afurisindu-ne. l-am spus de la obraz să nu mai 
sperie norii cu prostiile lui, dar nu vrea să se 
astâmpere. 

Primarul l-a ameninţat că-l va alunga din orăşel 
şi toţi am fost de acord că e o hotărâre înţeleaptă de 
vreme ce, datorită simfoniei norilor, n-a mai murit 
nimeni în orăşelul nostru de câţiva ani buni. 

GOANA DUPĂ NORI 


Tartulian din Cartierul Latin avea o pălărie de 
fetru care-l făcuse vestit în toată capitala şi chiar peste 
hotare. Prințesa Hotewska, întorcându-se de la 
Londra, i-a povestit prietenei sale despre acea pălărie 
care o pasiona. 

Ekaterina Rumsfaild a încercat să afle dacă nu 
cumva prințesa Hotewska era pur şi simplu 
îndrăgostită de misteriosul pictor Tartulian despre 
care auzise şi ea o sumedenie de poveşti. 

Sorbind cu delicateţe din cafeaua cu scorţişoară 
făcută după reţeta unei încântătoare profesoare de 
engleză din Răsărit, prinţesa a negat şi, privind 
distrată spre malul Senei, a oftat. 

Un dangăt de clopot a marcat sfârşitul discuţiei. 

Ekaterina Rumsfaild s-a grăbit către metrou în 
timp ce un jurnalist de la TV5 a încercat să ia un 
interviu prinţesei Hotewska despre înaintaşii ei care 
luptaseră împotriva lui Napoleon în zbuciumatul an de 
după Borodino. 

Jurnalistul purta nişte favoriţi uriaşi şi era puţin 
bâlbâit. Avea degete îngălbenite de la fumat şi 
şchiopăta de piciorul stâng. Nu a putut să-i dea prea 


multe lămuriri prinţesei în legătură cu Tartulian dar 
s-a lăudat că ştie cu siguranţă că acesta nu mai avea 
pălăria pentru că, duminica trecută, i-o luase vântul şi 
i-o ascunsese în nori. O mulţime impresionantă se 
revărsase pe străzile Cartierului Latin gonind după nori 
dar fără rezultat. 

Cu mic cu mare hălăduiseră prin arondismente 
producând dezordine şi agitaţie, nişte adolescenţi 
zănateci spărgând vitrinele şi ridicând baricade. 

Tartulian a fost anchetat de poliţie şi chiar de un 
agent DST care, se pare, avea unele informaţii despre 
presupuse legături ale pictorului cu  gherilele 
algeriene. 

Brusc, prinţesa Hotewska se ridică de la masă şi 
o porni în fugă de-a lungul Senei agitându-şi 
umbreluţa şi făcând semne către dirijabilul care tocmai 
ieşise dintre nori. Dirijabilul era condus de comandorul 
Kaliostrom, iubitul de taină al prinţesei, un bărbat 
înalt, cu ochi albaştri, cu mustăcioară şi muşchi de 
halterofil. 

Dirijabilul a făcut o voltă strânsă iar timonierul a 
aruncat o scară pe care prinţesa a urcat-o sprintenă în 
uralele mulţimii. Elicea principală tăia văzduhul felii, 
felii iar pântecele dirijabilului se reflecta în valurile moi 

ale Senei de parcă un peşte uriaş ar fi ieşit la suprafaţă Când dirijabilul a pornit val-vârtej în goană după nori, 

să arunce un ochi asupra lumii. mulţimea a alergat într-un suflet către Noua Bastilie, a 
spart porţile, l-a eliberat pe Tartulian şi, pornind către 
palatul guvernamental a dat semnalul revoluţiei. 

FANTASMAGORICA NORILOR 


Aghile se multiplică de-a lungul tranşeelor 
învolburând norii care se târau peste însângeratele 
gropi de obuz şi luă chipul soldaţilor ucişi de ultima 
salvă de artilerie. Egonai, generalul din Tulumbe, se 
urcă într-un car de luptă şi dădu ordinul de atac la 
baionetă. 

Primul pluton străbătu în fugă ţara nimănui dar, 
orbit de nori, rămase locului țintuit de un foc 
nimicitor. Aghile animase mitralierele şi aruncătoarele 
de mine şi însufleţise revolverele şi carabinele. 

Fagola Foggi, amiralul flotei berbere îi transmise 
generalului  Egonai un mesaj de pe orbită, 
avertizându-l că se confrunta cu o formă de viaţă 
perversă. Egonai o înjură în gând pe Fagola şi regretă 
povestea de dragoste trăită pe asteroidul Ugube. Îşi 
reaminti nopţile nebune petrecute în marile lacuri şi 
hârjoana de pe câmpiile Goline. 

Un lucru căruia nu-i dăduse prea multă 
importanţă atunci îi reveni în minte. 

Un arbore dispăruse sub ochii lui iar păsările 
Makko începuseră să vorbească între ele în limba lui. 
Crezuse că totul se datora stresului din războaiele 


mileniului dar acum era sigur că nu putea fi vorba 
decât despre Aghile. 

Aghile venea de nicăieri şi părea o construcţie a 
Ultimului Sens, a ultimei Enciclopedii. Egonai blestemă 
războaiele mileniului şi îşi spuse că dacă nu ar fi 
început poate că Aghile ar fi rămas ferecat dincolo de 
orizontul vizibil. 

Nu avea cum să lupte cu un inexistent atât de 
pervers care se folosea de nori ca de o mantie magică. 

Se gândi să-şi retragă forţele dincolo de centura 
de asteroizi şi să caute o gaură de vierme pe care apoi 
s-o închidă cu un scut magnetic. Aghile era 
îndrăgostit de Fagola Foggi şi voia să-şi bată joc de 
Egonai pentru a-l împinge la sinucidere. 

Generalul dădu ordinul de retragere şi-i trimise 
iubitei sale de pe orbită un ultim mesaj care trecu cu 
greu prin stratul noros. 

Aghile luă forma mesajului şi se strecură prin 
antenele cuirasatului spaţial condus de Fagola Foggi. 

Un filozof din Gutumbe intui mişcarea şi se 
înfăţişă în faţa lui Egonai sfătuindu-l să-i accepte 
planul. Generalul reflectă îndelung. Izbucni în lacrimi 
şi încuviinţă bătând straşnic din palme. Porunci să fie 
ars lemn de santal şi să se închidă porţile palatului 
timp de o mie şi una de zile. 

Ugabobo, filozoful, enunţă Bulă Fantasmagorică 
a Norilor De Rangul Întâi în care zăvori cuirasatul şi 
decretă sfârşitul războaielor mileniului schimbând 
istoria lumii. 

NORI ÎN AMURG 


Frunze rotitoare, în amurg, galbene, argintii, 
purpurii pluteau peste lume, un vapor plin cu cărbuni 
trecea pe sub podul Lima, Makuba Makoba dansa 
printre palmieri, trupele ONU intrau de-a valma în 
Takla Makan, nişte nori leneşi şi pufoşi pluteau în 
lumina prăfoasă şi roşie iar Kaliope stătea la fereastră 
privind lumea. 

Sânii ei  striveau cerceveaua fierbinte iar 
sfârcurile i se întăriseră trecându-i prin minte chipul 
lui Banteras, un fior plăcut i se strecură în trup iar norii 
aproape că se aşezară pe cupola aurită a catedralei 
ortodoxe de dincolo de râu. 

Kaliope se întoarse şi stinse radioul şi trupele 
ONU fură luate de valul de tăcere. 

Ce linişte! 

Rar, picurul apei de la robinetul plin de piatră 
gălbuie, sfârâitul omletei în tigaie, scâncetul unui 
copil, răcnetele unui taximetrist cam zbanghiu. 

Să te laşi în voia norilor. 

Să acoperi lumea încet, încet, s-o cuprinzi cu 
trupul tău, s-o linişteşti, s-o ascunzi în tine însuţi. 
Asta îşi dori Kaliope. 

Sună telefonul. 

Sună poştaşul. 


Sună unul care aducea pizza caldă şi pufoasă. 

Kaliope muşcă pofticioasă şi se uită după unul 
dintre nori care o pornise răzleţ dezvăluind clopotniţa 
catedralei catolice de dincolo de râu. 

Nu mai fusese de multă vreme la o slujbă. Dar 
unde să se ducă, se întrebă Kaliope, poate la moschee, 
poate la sinagogă. Nu era hotărâtă. Lumea i se arăta, 
în amurg, atât de diversă. Era ca un joc de lumini şi 
umbre în care ea citea cu voluptate. 

Erau atât de multe lucruri încântătoare de făcut! 

Bun. Şi dacă se ducea la slujbă cu ce trebuia să 
se îmbrace? De vreme ce nu intra înăuntru putea să-şi 
ia ceva lejer, pantofi de sport, un şort. 

Întâlnirea ei cu Dumnezeu nu trebuia să aibă un 
aer protocolar, nu suferea canonul. Ar fi putut să-l 
întâlnească aşa, stând la fereastră şi urmărind norii în 
amurg. 

Îşi imagină că trece pe lângă catedrala ortodoxă, 
pe lângă moschee, pe lângă sinagogă şi pe lângă 
catedrala catolică, se văzu trecând pe lângă templul 
budist de dincoace de râu. 

Se zări printre coloanele şi apoi, goală, intrând 
în apa limpede a fântânii arteziene din Rotonda 
Îngerilor ascunsă privirilor hulpave ale mulţimii de 
norii leneşi ai amurgului. 

OMUL NORILOR 


Când se lăsau norii peste deşertul Kalahari, 
caravanele se opreau şi se strângeau în jurul 
conducătorului lor jurându-i credinţă şi pregătindu-se 
să lupte cu Ib Hassan, omul norilor. 

Elal Belal din Ehren scrie că până în 1927 omul 
norilor ar fi măcelărit o mie de caravane şi, dacă ar fi 
să-i dăm crezare, Ib Hassan era nemuritor. 

Profesorul Akturian din Cairo l-a contrazis multă 
vreme pe Elal Belal afirmând că ar fi un impostor care 
teroriza Universitatea din Ehren şi care îi atrăgea pe 
occidentali cu tot felul de ciudăţenii şi cu descoperiri 
arheologice dubioase. 

Ofițerii de la filiala Interpolului din Gutumbe au 
avut destul de multă bătaie de cap când au descoperit 
cadavrul profesorului Akturian într-un tomberon de 
gunoi şi asta pentru că într-unul dintre buzunarele 
mortului au găsit un pachet de heroină. 

Oficialii din Cairo au protestat energic şi au 
promis că vor aduce dovezi că la mijloc nu era decât 
mâna lui Elal Belal. 

Astă-vară, în timp ce urca pe drumul 
caravanelor spre înălțimile Gozara, Glina Herţegova de 


la Muzeul de Arheologie din Praga a văzut norii cu 
ochii ei. 

Vreme de câteva ceasuri l-a aşteptat pe lb 
Hassan pentru care avea un mesaj secret din partea 
lojii masonice din Kowrice. 

Ib Hassan nu şi-a făcut apariţia iar profesorul 
Novacek a acuzat-o pe Glina că datorită câmpurilor ei 
magnetice negative întâlnirea fusese ratată. Herţegova 
s-a apărat plină de curaj şi l-a făcut cu ou şi cu oţet 
pe fostul coleg de facultate al lui Akturian. 

Novacek a fost găsit mort în apartamentul său 
din Piaţa Porumbeilor din Kowrice la câteva zile după 
incident. Glina Herţegova a fost scoasă de sub orice 
bănuieli pentru că avea un alibi solid şi pentru că 
Interpolul semnalase prezenţa lui Elal Belal în Praga. 

Nişte copii din Qutumbe s-au lăudat luna 
trecută că l-ar fi zărit pe Ib Hassan furişându-se pe 
lângă ziduri îndată ce norii s-au prelins peste 
Qutumbe. Ib Hassan ar fi dat târcoale unei caravane 
care-i duceau pe nişte americani către Bankusai să 
vadă dansul trandafirilor roşii. 

Copiii erau plini de pistrui şi aveau răni la 
picioare şi păreau să spună adevărul, şi-au dat cu 
părerea ofiţerii Interpolului. 

Un înalt oficial de la Washington l-a informat pe 
preşedinte în timp ce la Moscova câţiva înalţi generali 
au pus la punct un plan secret având de gând să pună 
ei primii mâna pe Ib Hassan. 

Un satelit militar neidentificat a încercat să 
fotografieze norii care acopereau întregul Qutumbe 
dar n-a reuşit decât să-l surprindă pe Elal Belal dând 
acadele copiilor care fuseseră în centrul atenţiei 
generale. Fotografia s-a vândut destul de bine în 
redacţiile multor ziare dar mulţi analişti s-au îndoit de 
autenticitatea lor. 

În plus, nimeni nu putea spune dacă Elal Belal îi 
pusese pe copii să inventeze totul şi în ce scop 

DINCOLO DE NORI 


În noaptea în care se spune că Puţişoarele 
Vesele din Nottingham au luat cu asalt palatul de 
iarnă, dincolo de nori, în Puerto Pico, şamanii din 
Takule Makune au bolborosit pentru întâia oară după o 
tăcere de peste două mii de ani chemând spiritele 
lectorilor din Tulule să le desluşească drumul către 
Mandhala. 

Don Pasqualedo este fără îndoială o instrucţiune 
enciclopedică dintr-o altă structură narativă al cărui 
mentor rămâne să fie aflat de lectorii din Tulule după 
iminenta schimbare a istoriilor sau după iminenta 
desecretizare. 

Unul gras, chel şi tare pofticios, don Pasqualedo. 
Înfulecă raci dolofani pescuiţi de morocănoşii de pe 
fluviul de argint care  îmbrăţişează  molatec 
împrejurimile rotitoare ale semeţei Galeea. 

Tammo Tammigal, naratorul din Galeea, ar fi 
vorbit pentru întâia oară despre lectorii din Tulule dar 
nu se ştie dacă nu cumva Bobolina, un animat al 
moreaugarinilor, ar fi făcut-o înaintea lui încercând să 
manipuleze obiectele şi formele fabuloase ale 
enciclopediei care guvernează universul plin de 


universuri circumscris acestei structuri narative aflate 
în plină desfăşurare. 

Lectorii din Tulule dispar însă într-un vârtej 
virtual pentru a lăsa loc arhivarilor din Adamville sau 
martorilor  torinezi care sunt fiinte fabuloase 
superioare lor, cu un energetic mult mai bine construit 
şi cu o retorică mult mai perversă. 

Împăratul Ogawa le-a recunoscut meritele de 
nenumărate ori şi chiar a jinduit în taină să ajungă 
egalul lor pentru a pătrunde tainele iminentelor, 
utopicelor sau eroticelor care veghează funcţionarea 
aparenţei. Pentru asta, împăratul şi-a gâtuit rudele sau 
le-a trecut prin foc punându-şi tigrii să le mestece 
matricele informaţionale timp de o mie de zile şi o mie 
de nopţi, sperând că astfel va dejuca planurile 
universului plin de universuri. 

Dar schimbarea structurilor narative şi a 
informaţionalelor stă sub semnul magicului iar fiinţe 
fabuloase pot spera doar să amâne ceea ce e hotărât 
între pliurile magnetice care palpită în corporalitatea 
fascinantă a universului plin de universuri. 

Onomatopeele diavoleşti ale vulcanilor noroioși 
din Takule Makune, născuţi din acest palpit, s-au auzit 
până în perversa Bulbona, până în dezmăţata Cretona 
şi giumbuşlucara Mauna Lao iar norii din Galeea au 

transmis mai departe vibraţiile lor căzând în mrejele 
perverselor câmpuri magnetice. 

Construcţiile de vânt din Gavania s-au prăbuşit 
sub valurile sonore iar lesbienele din Adamville au 
şoptit tuturor la urechiuşă că într-un vis erotic 
bezmetic li se arătase nu mama ci târfa universală. 

Marile antene din Quada s-au topit iar fuzeele 
pregătite de lansare în Qualimbo şi-au ratat ţintele 
plecând aiurea prin cosmos. Căpitanul Compradores 
s-a spânzurat de ruşine iar soldaţii lui s-au împrăştiat 
în cele patru vânturi hoinărind prin lumile solare şi 
sublunare în căutarea  Puţişoarelor Vesele din 
Nottingham despre care se spunea că ar fi preotesele 
care ştiau  desfăşurările secrete ale schimbării 
istoriilor. 

Subriţii din îndepărtata cuantică Ago s-au trezit 
ferestruiţi de un vârtej virtual ţâşnit din inima 
vulcanilor iar dorobiţii râzăreţi din arhipelagul stelar 
Gamo au fost transformati în protuberanţe de norii de 
pucioasă aruncaţi la mari depărtări. 

Noroiul vulcanic scânteia atât de ticălos pe buza 
craterelor încât mulţi au crezut că e nămol aurifer şi 
şi-au pierdut viaţa încercând să se îmbogăţească. 
Gazele vulcanilor i-au umflat peste măsură forţându-i 
să zboare prin văzduh asemenea unor uriaşe baloane 


de săpun. Unii şi-au umplut măruntaiele cu noroi 
încercând să dosească aşchii preţioase iar alţii au 
concesionat unor creduli zeci şi zeci de cratere 
fierbinţi. 

Argamangalos Glibodiadis din Gutumbe a făcut 

o avere fabuloasă iar Alexandra Barâşkina din Kamelar 
a intrat în grațiile sultanului din Takomei pentru că 
ştia să folosească aburii sulfuroşi spre alungarea 
duhurilor rele din inimile cătrănite. 
Carlone din  Ositias a citit 
evenimentele viitoare într-unul dintre cratere iar 
Casapela Capella din Gutibias a recitat zile în şir pe o 
estradă ridicată de nişte felceri în imediata apropiere a 
vulcanilor noroioși. Felcerii i-au eviscerat în cele din 
urmă pe cei doi în uralele şi aplauzele mulțimii şi au 
decretat săptămâna decorporării pentru a obişnui 
muritorii cu schimbarea istoriilor. 

Lipsirea de corp era pe măsura mea dar trecerea 
prin foc sau tranşarea spre deliciul mulțimilor nu erau 
nicidecum drumul către adevărul întreg al 
enciclopediilor. 


Francarone 


Am aţinut calea felcerilor zănateci în fuga lor 
către Galeea şi i-am rătăcit printre dune până când 
soarele i-a golit de zemuri dezvăluindu-le misterele 
deşertului. 

Drept recompensă pentru supliciul îngrozitor 
i-am făcut să se bucure în ultimele lor clipe de 
cântecele Puţişoarelor Vesele din Nottingham animate 
dintr-un nor burtos care se târa somnoros înspre 
Takule Makune. 

Soldăţoii Gavaniei au dus povestea asta cu ei, 
dincolo de nori, în campaniile militare de pe Bangaa şi 
au făcut schimb cu războinicii din Madre Mader. 
Războinicii erau multiplicanţi energetici şi înroşeau 
orizontul cu armurile lor şi ştiau pe de rost tot felul de 
legende despre Puţişoarele Vesele din Nottingham sau 
despre nimfele din Hataza Go sau despre minunatele 
perverse din Wengolia. 

Legiunile gamedorului din Gavania, pornite şi ele 
pline de speranţă şi pofte neruşinate către Takule 
Makune, în căutarea vestitelor femei, s-au înecat în 
noroiul vulcanic iar pe la sfârşitul primăverii verusiace, 
când apele râului Beeka s-au întrupat în zburători, 
vulcanii au transmis primul lor mesaj cifrat către 
constelaţiile vecine anunţându-le că sunt pe cale de a 
se anima şi a deveni fiinţe fabuloase. 

Întregul univers plin de universuri palpită 
pregătindu-se de iminenta schimbare a istoriilor care 
se anunţă prin reorganizarea structurilor narative şi 
prin acţiunea forţelor de creştere chiar în inima 


enciclopediei. Pierderea sinelui şi a identităţilor lăsă 
entropia să se manifeste tumultuos iar prăbuşirea 
ştiinţelor producând un val uriaş de neîncredere în 
lumile solare şi sublunare. 

Elal Belal din Ehren consideră necesar să dea 
publicităţii un eseu despre forţele de creştere, eseu pe 
care îl copiase cu neruşinare dintr-un ficțional pus la 
cale de un moreaugarin încumetat asupra câmpurilor 
magnetice. 

Forţele de creştere, câmpurile magnetice şi 
cruciada noului spirit critic au înflăcărat imaginaţia 
tuturor iar Elal Belal a fost desemnat ca prim eseist al 
imperialei din Galeea. El a încercat să tragă şi alte 
foloase nemeritate modificând textul iniţial dar suflul 
magnetic a protejat nu se ştie cum primele înţelesuri. 

În 2969, Di Giorgio, vestitul poet torinez, 
crezând că a descifrat mesajul moreaugarinului 
adresat forţelor de creştere, a scris Freneziile Erotice, 
inspirat de bulele de gaz care ţâşneau vesele din 
craterele virgine, fapt pentru care lesbienele din 
Adamville l-au ridicat la rangul de fermecător şi l-au 
invitat la una din petrecerile lor în pielea goală. 

Un secol mai târziu, urmărind picăturile de 
ploaie prelingându-se pe buza craterelor, Abu Kadâr a 
compus Minunata Sonată care a făcut înconjurul lumii 

fascinând-o în cele din urmă pe Ambalaia, prinţesa din 
Borobudur pe care o sfătuia în intrigi de curte Bobolina 
din Gazaala. 

Acordurile sonatei au aruncat-o în braţele unui 
pelerin din Quatar care a violat-o preţ de o mie de zile 
spre încântarea şi pizma femeilor din Bel Cantor, 
patria feministelor, povesteşte egulabul de Mitombe în 
cele trei cărţi ale sale despre sex, miracol şi 
magnetism. 

Gia giam, gia giam! i-a strigat cu multă vreme în 
urmă  beltonianul  Arbuzov  vicontelui  Blimberi, 
întâlnindu-se aceştia doi pe buza unui crater ce 
semăna de minune cu muntele lui Venus pe care-l 
ascundea sub văluri grele ruşinoasa şi sfioasa armelină 
din comitatul Exxom. 

Beltonianul avea o bărbuţă roşie, roşie şi-şi tot 
păcănea aripile de staniol în timp ce vicontele 
Blimberi,  morocănosul,  şfichiuia  văzduhul cu 
tentaculele sale lipicioase şi urzicătoare. Arbuzov ar fi 
spus vorbe de ocară despre îngerul de fată din 
comitatul Exxom îndoindu-se de frăgezimea coapselor 
ei şi bâiguind nu ştiu ce despre locul de taină în care 
s-ar fi născut. 

Ar fi zis cum că armelina ar fi venit de pe 
Gavania unde ar fi fost bucătăreasă la curtea 


gamedorului sau chiar ţiitoare la una din cârciumile de 
pe ţărmul Marelui Ocean, iubiţica vânătorilor de 
bozalari, preacăutatele balene vorbitoare care ştiau pe 
de rost istoria întregului univers plin de universuri. 

Potrivit unor scribi ai faraonului Ku Ra Ra, 
vicontele Blimberi l-ar fi descăpăţânat pe beltonian 
pentru îndrăzneala sa şi i-ar fi băut sângele într-o 
noapte cu lună plină sperând în sinea lui că va putea 
cuceri inima armelinei şi că o va putea avea la pat în 
mai puţin de şapte zile solare. 

Unii istorici din Bel Cantor afirmă că vicontele 
Blimberi pornise de fapt în căutarea Puţişoarelor 
Vesele din Nottingham şi că furase din bazarul iranian 
o amuletă magică care l-ar fi ajutat să întrevadă 
viitorul. Blimberi ar mai fi ştiut şi o incantaţie 
balvioniană cu pretenţii afrodiziace şi un cântec de 
leagăn despre pitulici mătăsoase şi pofticioase. O 
vrăjitoare din Zagadar l-ar fi învăţat unele trucuri şi 
chiar unele secrete ale universului plin de universuri 
deşi preotesele Bambalaa se îndoiesc de aceasta... 

E drept că şi grămăticul din Borobudur s-a 
lăudat că are un pergament în care zăceau scrise cu 
sânge de taur narvalian nişte adevăruri cutremurătoare 
care ar fi putut împinge mai mult de jumătate de 

omenire la sinucidere dar Petra Petronius s-a arătat 
sceptic în această privinţă... 

Nemurirea Puţişoarelor Vesele din Nottingham 
ar fi fost înscrisă pe pergamentul atât de preţios de un 
intrigant necunoscut, a fost de părere colonelul Sharun 
din Ehren. 

Matrula barula,  eselfador? l-ar fi întrebat 
bibaresa din Beauburg pe Abu Kadâr vrând să afle 
dacă aprigul beduin baradez luase cumva urma 
grămăticului din Borobudur sau avea cunoştinţă de 
locurile pe unde hoinărea vicontele Blimberi. 

După arhivarii din Quatar asta ar fi însemnat că 
şi bibaresa s-ar fi interesat de povestea Puţişoarelor 
Vesele din Nottingham, poate din aceleaşi pricini, sex 
nebun şi nemurire, superba nemurire. 

Minunata Sonată a înmuiat inima bibaresei şi ea 
a renunţat să-şi folosească electricitatea mortală 
împotriva beduinului baradez pe care tocmai îl căuta 
un trimis al prinţesei Ambalaia din Borobudur. 

Di Giorgio ar fi descoperit, după unii martori 
torinezi, în Cântările Anului, mici bijuterii textuale 
printre care şi povestea vestitei bibarese. 

Se spune că, umblând prin Bel Cantor, ar fi spus 
câte ceva vicontelui Blimberi care s-ar fi jurat însă că o 


întâlnise pe ştima nebună hălăduind prin Adamville în 
căutarea Puţişoarelor Vesele din Nottingham. 

Un oarecare hangiu, Malamud, brigand de 
noapte şi mare jucător de hodda, a tras cu urechea la 
poveştile spuse de torinez şi s-a grăbit să-l înştiinţeze 
pe guvernatorul din Bel Cantor care pusese un premiu 
la bătaie pentru cel care avea să-i aducă o buclă din 
părul Puţişoarelor Vesele din Nottingham ca să-l 
convingă că ele ar exista cu adevărat. 

Guvernatorul se dădea în vânt după tot felul de 
cărticele deochiate şi organiza petreceri în pielea goală 
la care aducea şi măgari regali şi urangutani. 

Unele doamne respectabile din Beauburg au 
scris o scrisoare împăratului dar guvernatorul s-a 
apărat acuzându-le în faţa trimisului imperial că ar 
practica orgasmul magnetic în nopţile fără lună. 

Trimisul imperial le-a dezbrăcat pe 
respectabilele doamne, le-a admirat bogăţiile secrete 
şi le-a sărutat pulpele plin de înfiorare. S-a jucat cu 
pitulicea lor sfioasă îmbiind-o cu mângăieri neruşinate 
şi muşcând-o cu delicateţe. Nimic din nebunia 
orgasmului magnetic. 

Cimarosa bang, bang? 

Ce zici? 

Cimarosa bang, bang? 

Cum zici? 

Cimarosa bang, bang? repetă Abu  Kadâr 
ițindu-se de după craterul unui vulcan din Takule 
Makune care semăna de minune cu muntele lui Venus 
pe care-l ascundea sub văluri grele ruşinoasa şi 
sfioasa armelină din comitatul Exxom. 

Ai vrea tu obraznicule! strigă una dintre 
lesbienele din Adamville frecându-şi sfârcurile cu 
gesturi molatece. 

Au stat de vorbă până noaptea târziu când au 
sosit Di Giorgio, beltonianul Arbuzov, Ambalaia, 
prinţesa din Borobudur şi mulţi alţii. 

După unii arhivari din Adamville, întâlnirea 
aceea nici nu ar fi avut loc vreodată. Potrivit însă 
martorilor torinezi, la vulcanii din Takule Makune se 
întâlnesc o sumedenie de personaje fabuloase o dată 
la o sută de ani şi pun la cale tot felul de intrigi şi de 
aventuri. 

Arhivarii i-au atacat în public pe martorii 
torinezi punând la cale vestitele şi fermecătoarele 
conferinţe aprilice. Ei au emis încântătoarea bulă 
fantasmagorică potrivit căreia realitatea ar fi o 
conjuncţie misterioasă, asupra ei  netrebuind 
manifestate îndoieli şi asupra căreia nu trebuie pornite 
căutări febrile. 


În sfârşit, unul dintre grămăticii din Borobudur 
s-a lăudat că are într-unul dintre sipetele sale o 
scrisoare semnată de însuşi don Pasqualedo care ar fi 
mărturisit arhiducelui de Mantua că Puţişoarele Vesele 
din Nottingham l-ar fi făcut să ejaculeze de peste 
cincizeci de ori în mai puţin de un sfert de oră. 

Scrisoarea, potrivit unui necunoscut intrigant, ar 
fi circulat prin saloanele mondene din Takule Makune 
stârnind fie invidia fie oroarea. 

Scrisoarea era scrisă cu cerneală de Lamboda şi 
începea să cânte de cum era deschisă şi pusă în bătaia 
unei făclii din seu de bozalari. 

Beltonianul Arbuzov ar fi încercat să îndrepte 
lucrurile povestind plin de  însufleţire despre 
clepsidrele din vremea lui don Pasqualedo care ar fi 
măsurat zile şi nu clipe. Auzind aceasta, vicontele 
Blimberi s-a căinat că nu l-a scurtat de cap pe 
beltonian aşa cum se zvonise. lată că acum nemernicul 
se tot căznea să ia în derâdere misterioasele şi 
fascinantele fapte sexuale ale Puţişoarelor Vesele din 
Nottingham. 

Că ele ar fi fost preotese ale unui ordin secret 
sau pasionate jucătoare de hodda încă nu se putuse 
afla. Se pare încă că un intrigant necunoscut i-ar fi 
scris faraonului Ku Ra Ra despre un secret al vieţii şi al 

universului plin de universuri care s-ar fi aflat tatuat 
pe pitulicea uneia dintre Puţişoarele Vesele din 
Nottingham. 

Tocmai de aceea armata egipteană mărşălui prin 
pădurile normande gâfâind către Nottingham într-un 
anotimp incert. În drumul lor, generalii faraonului 
întâlniră feluriţi pelerini care s-au lăudat că le-ar 
putea resuscita pe Puţişoarele Vesele din Nottingham 
cu pene de gâscă sălbatecă înmuiate în sânge de 
bibaresă. 

Sfătuiţi la ceas de noapte de un necunoscut 
intrigant, generalii nu le-au dat crezare şi i-au scurtat 
de cap numaidecât. 

Arhivarii cer încetarea marșului asupra 
adevărului interzis, şoptiră între ei vicontele Blimberi şi 
ducele de Mantua plimbându-se agale printre craterele 
fumegânde din Takule Makune. 

Numai un orgasm maiestuos ar mai putea salva 
universul plin de universuri care e pe moarte, domnii 
mei! Nu mai speraţi în van căci ceea ce e ascuns de 
vălurile grele ale sfioasei armeline din comitatul 
Exxom e semnul izbăvirii, şopti un misterios 
necunoscut al cărui chip se pierdu însă după o perdea 
de fum. 


După şapte ani, în 1675, egulabul de Mitombe 
l-a descoperit pe trubadurul Facicalto cântând sub 
fereastra donei Isola şi l-a descăpăţânat cu o lovitură 
de sabie. 

Facicalto povestise tuturor că o văzuse la râu pe 
sfioasa armelină şi că nici vorbă de vreun semn magic 
sau de vreo efigie bine ascunsă sau despre înțelesurile 
totalităţii. Totalitatea nu este un finit, deşi formele 
enciclopediei îşi doresc finitul care poate reprezenta 
ecuaţia unică, dezvăluirea lui unu, adevărul întreg. 

Ţeasta trubadurului s-a rostogolit într-un canal 
în care tocmai poposiseră doi golumeri sosiți de pe 
Gavania, dintr-un univers paralel. Golumerii au animat 
capul care a bântuit vreme de un secol castelele de pe 
văile râului Tobo aducând castelanilor venituri 
frumuşele şi o faimă de neînchipuit. 

Sabia a fost găsită în bazarul din Kumbali de 
Joshua din Cosaro pe la jumătatea anului 1889. Lama 
l-a atras ca un magnet şi el a mărturisit aceasta 
ducelui de Mantua care, văzând-o, a simţit vibraţiile 
transmise de egulabul de Mitombe. 

Desfăcându-şi corsetul şi pregătindu-se de 
baie, Mathala, expiruleta de Nulome, i-a cerut ducelui 
să-şi ia gândul de la acea sabie şi s-o dezmierde aşa 
cum se cuvine. Muşcându-i sfârcurile, ducele s-a lăsat 

vrăjit de Mathala dar, spre seară, i-a făcut o vizită lui 
Joshua vrând să-i ofere o mie de guldeni pentru 
frumoasa sabie. 

Martorii torinezi vorbesc despre o răpire sau 
chiar despre un asasinat dar îl scot din calcule pe 
ducele de Mantua care, spun ei, a ajuns la palatul 
astrologului după ce acesta fusese măcelărit de trei 
oameni îmbrăcaţi în roşu. 

Prinţesa din Borobudur ar fi cerut gărzilor sale 
să-l aresteze pe duce dar cercetările ostaşilor s-au 
soldat cu un eşec. 

Luminile care s-au plimbat de colo, colo prin cer 
vreme de un ceas i-au împiedicat să-şi ducă la bun 
sfârşit misiunea. Unii istorici din Bel Cantor au afirmat 
anul trecut la întâlnirile din Takule Makune că e vorba 
doar de o poveste cusută cu aţă albă de către şeful 
gărzilor şi că luminile nu ar fi fost decât pură invenţie. 

Un oarecare epidem din Gugumbe însă le-a 
replicat că deţine destule dovezi cu ajutorul cărora 
putea să demonstreze că luminile plutiseră prin 
văzduh, dincolo de nori. Mulţi dintre cei prezenţi în 
sală l-au huiduit dar epidemul nu s-a lăsat intimidat. 

Şi-a mângâliat trompa argintie, a slobozit un nor 
liliachiu şi şi-a desfăcut servieta cafenie scoțând din 
ea un vraf de documente şi fotografii. Aveau toate 


sigiliul egulabului de Mitombe şi pentru mulţi deveni 
dintr-odată foarte clar că acel personaj atât de 
controversat deţinea secretul călătoriilor temporale. 

Essala Comodorre din Golimbo a şoptit unei 
prietene din Kalahar că mesagerii din Tulule spuneau 
într-unul dintre versetele lor că luminile apăreau odată 
cu trecerea Puţişoarelor Vesele din Nottingham. 
Nimeni nu ştia însă dacă era vorba doar de o metaforă 
sau doar de un eveniment real. 

Filozofii din Korin spuneau că trecerea 
Puţişoarelor Vesele din Nottingham era de fapt un act 
inițiatic, o străluminare şi că fabuloasele purtau cu ele 
o utopică în care se vorbea despre sfârşitul universului 
plin de universuri. 

Essala Comodorre ştia chiar lucruri de taină. 
Spuse cu voce înceată că un oarecare necunoscut 
intrigant inventase păţania lui don Pasqualedo şi că în 
realitate era vorba de regentul Matayo din Borobudur. 

Despre regentul Matayo au circulat o vreme tot 
felul de povestioare care mai de care mai deochiate. 
Fericiţii din Mauna Lao se jurau că l-ar fi văzut 
iubindu-se cu foc cu ştima apelor din Puerto Pico iar 
îngânduraţii din Bulbona se lăudau că-l găzduiseră pe 
regent într-una din nopţile argintii şi că acesta 

adusese cu el o mie de dansatoare din arhipelagul Kun 
So şi că le iubise pe rând, până la cântatul cocoşilor. 

Nimeni nu era sigur însă că regentul ar fi avut 
vreo aventură cu Puţişoarele Vesele din Nottingham şi 
dacă nu cumva toată tărăşenia ascundea o adevărată 
conspirație îndreptată împotriva împăratului Ogawa. 

Sărutându-l pe coapse pe Nicaor din Adamville, 
trubadurul Facicalto i-ar fi mărturisit notarului că va fi 
descăpăţânat de egulabul din Mitombe în toamna 
următoare şi că regentul Matayo ar fi ştiut secretul 
Puţişoarelor Vesele din Nottingham şi că l-ar fi aflat de 
la un unchi de-al său care luptase în războaiele 
semantice. 

Mărturisirea aceasta se află consemnată 
într-unul din jurnalele pe care notarul le ţinea zi de zi 
cu sfinţenie şi pe care le dosea de frica slugilor în 
spatele latrinei din curtea lui cu arbori de vânt. 

Jurnalele au încăput pe mâna unui zurbagiu de 
moştenitor care nu le-a dat prea mare importanţă 
pierzându-le de altfel la un joc de hodda în Puerto 
Pico. Noul lor stăpân, un zerac din Tulule, nu şi-a 
bătut capul cu ele şi s-a învoit să le vândă unui emisar 
al ducelui de Mantua pentru doar o pungă de 
gologani. 


Emisarul s-a cherchelit straşnic însă la un birt 
de pe coastă şi nişte pirați din Insula Ţestoasei l-au 
uşurat de jurnale şi de restul de galbeni pe care îi mai 
avea asupra lui. Essala Comodorre a fost de faţă când 
unul dintre pirați a fost spânzurat şi a reuşit să smulgă 
o foaie dintr-unul din jurnale în timpul busculadei 
iscate de un funcţionar care s-a trezit vorbind în 
mulţime despre fabuloasa comoară pe care ar fi 
cărat-o în sipete către curtea regelui. 

Timp de şapte zile şi şapte nopţi s-au străduit 
misterioşii din Kalabra să descifreze scrisul notarului 
şi desenele pe care le făcuse cu atât migală. 

Unul dintre ei i-a trimis o depeşă aritolitului din 
Keramo cu gând să-l convingă să li se alăture. 
Aritolitul avea un al treilea ochi cu care putea descifra 
cele mai bine păzite secrete citind în Cărţile Timpului. 

Cărţile Timpului se aflau nu departe de vulcanii 
noroioşi din Takule Makune şi erau păzite de un 
vârcolac travestit în furtună de primăvară. Vârcolacul o 
zbughea o dată pe an în Insula Ţestoasei unde se afla 
un ochi de apă din care, dacă sorbea pe îndelete 
vreme de patruzeci de zile, un vârcolac putea să-şi 
recapete întreaga putere malefică pentru încă un an 
înainte. 

Un intrigant necunoscut ar fi vândut vârcolacul 
gărzilor imperiale dar nu este nimic sigur pentru că cel 
care a povestit acest lucru, Barabo din Kuantile, era 
peste măsură de mincinos şi fusese bine scărmănat de 
câteva ori din pricina asta de oamenii vicontelui 
Blimberi. 

Chiar şi Ambalaia, prinţesa din Borobudur, s-a 
lăsat păcălită de Barabo drept care a cumpărat o 
împărăție pe lună neştiind că luna fusese concesionată 
unor pelerini veniţi de dincolo de orizontul vizibil. 

Vestea despre sosirea lor s-a răspândit ca 
fulgerul în timpul războaielor semantice când 
emoţionaţii din Kumbra Kumbrali i-au atacat pe 
comeniţii din Kaloha iar făţarnicii din Kono i-au 
măcelărit într-o singură noapte pe emeriţii care-şi 
duceau veacul la periferia mândrei Cretona. Adevărul e 
că nimeni nu ştie cu exactitate de ce au izbucnit 
războaiele semantice deşii unii îndrăznesc să spună că 
totul a pornit din cauza unor elemente de retorică 
folosite de şcolile intrate în luptă. 

Trubadurul Facicalto ar fi strecurat câte ceva în 
baladele compuse de către el fapt remarcat de unii 
dintre inchizitorii imperiali care l-au luat la ochi de 
câteva ori. 


Se spune că ar fi fost dat chiar un edict imperial 
asupra retoricelor deşi e greu de crezut că împăratul 
s-ar fi amestecat în vâltoarea disputelor dintre şcoli. 

Martorii torinezi nu se feresc să afirme că 
Puţişoarele Vesele din Nottingham ar fi avut dezlegare 
imperială şi că pe baza acelui document secret ele ar fi 
devenit foarte influente. Aceasta ar fi stârnit 
îngrijorarea şi chiar ura unor înalte feţe bisericeşti care 
ar fi refuzat să dea crezare zvonurilor legate de 
Puţişoarele Vesele din Nottingham. La urechile 
Înaltului Patriarh ajunseseră tot felul poveşti 
cutremurătoare potrivit cărora nu ar fi fost vorba nici 
pe departe de preotese ale unui ordin secret şi nici 
măcar de pasionate jucătoare de hodda. 

Sub acel nume plin de frivolitate, de nesăbuinţă 
şi de batjocură s-ar fi ascuns nişte cumpliţi luptători 
veniţi din adâncurile universului plin de universuri. 

Călugării din Korinteea, din Galeea şi Tulule nu 
reuşiseră să se dumirească dacă luptătorii erau ai lumii 
sau ai întunericului şi nu reuşiseră să afle care ar fi 
fost adevărata lor misiune. 

Unii vorbeau despre o iminentă revoluţie, alţii 
despre un măcel groaznic, alţii despre schimbarea 
Principiilor şi despre decăderea Canonului de la 
Salorna. 


Ovidiu Bufnilă — NORII d 


Editura LiterNet, 2005 


32/122 Ò 


La mijlocul anului de graţie 1586, abaţiile au 
fost în mare fierbere pentru că un intrigant necunoscut 
a învrăjbit călugării, aceştia împărțindu-se în mai 
multe tabere. 

Moderaţii cereau Înaltului Patriarh să pună la 
cale o întâlnire de taină între împăratul Ogawa şi 
luptătorii veniţi din adâncurile universului plin de 
universuri. 

Reformatorii considerau că a venit vremea ca 
Biserica să renunţe la unele ritualuri desuete în timp ce 
conservatorii cereau ca luptătorii să fie atraşi într-o 
ambuscadă de către gărzile imperiale şi să fie apoi cu 
toţii arşi pe rug. 

Nu se ştie dacă reformatorii ar fi fost de acord 
cu decăderea Canonului de la Salorna sau cu 
schimbarea deplină a Principiilor. 

După arhivarii din Adamville se pare că însuşi 
Înaltul Patriarh ar fi apelat la serviciile necunoscutului 
intrigant pentru a stârni vrajba în sânul abaţiilor şi 
pentru a-i îndepărta pe călugări de adevăruri. Martorii 
torinezi sunt de părere că anturajul împăratului ar fi 
fost interesat ca Înaltul Patriarh să fie izolat şi lipsit de 
puterea abaţiilor. În Katoma s-a vorbit chiar de nişte 
morţi suspecte, o mulţime de călugări fiind daţi 


dispăruţi în urma unei furtuni electrice sau în timpul 
răsuflării de aer care a precedat Conferinţele Aprilice. 

Preacucernicul Athanasie Şcolitul ar fi povestit 
unei doamne de la curtea ducelui de Mantua că, după 
ce se destrăbălase cu respectabilele din Beauburg, 
trimisul imperial s-ar fi întâlnit cu emisari ai taberei 
conservatoare şi ar fi pus la punct un plan monstruos 
prin care urmărea uciderea tuturor acelora care ar fi 
încercat să-l determine pe împărat să negocieze cu 
luptătorii veniţi din adâncurile universului plin de 
universuri. Martorii torinezi nu au reuşit să descopere 
în documentele lor dacă necunoscutul intrigant ar fi 
fost una şi aceeaşi persoană cu trimisul imperial sau 
dacă cumva între aceştia doi a avut loc vreo întâlnire 
secretă. 

Tantore Carato, unchiul vestitului Di Giorgio, 
răsucindu-şi mustaţa uriaşă, i-a şoptit egulabului de 
Mitombe că intrigantul despre care vorbea toată lumea 
de câteva secole încoace avea darul de a lua chipul 
oamenilor ba, mai mult, putea lua înfăţişarea 
animalelor şi păsărilor umblând astfel nestingherit 
prin lume şi desfăcând şi făcând istoria după bunul lui 
plac. 

Ku Ra Ra l-a chemat pe Tantore Carato pe malul 
drept al Nilului pentru a se consulta cu el iar vicontele 

Blimberi i-a trimis o depeşă secretă rugându-l să se 
întâlnească pe o insulă din Marea Mediterană. 

Pelerinul din Quatar s-a făcut luntre şi punte ca 
să-l discrediteze pe unchiul preabunului Di Giorgio şi 
a împrăştiat un zvon potrivit căruia necunoscutul 
intrigant nu ar fi fost altul decât regentul Matayo care 
ar fi umblat în travesti prin oraşele calcinate de soare 
pentru că iubea aventura şi pentru că se dădea în vânt 
după fantome, spiriduşi şi animale fabuloase. 

Pelerinul avea ochi de sticlă şi putea ghici 
arborele genealogic, numărul cuantic şi amprenta 
genetică doar pipăindu-ţi daravela. 

O mulţime de războinici kuturu l-au plătit cu 
bani grei ca să afle cine au fost înaintaşii lor iar 
egulabul de Mitombe i-a dăruit în acelaşi scop un taur 
din aur. 

Taurul era furat din staulul martorilor torinezi 
de un brigand zapard care făcuse o grămadă de 
matrapazlâcuri cu arme şi iarbă diavolească împreună 
cu Micii Călugări din Kalahar şi cu lesbienele din 
Adamville. 

Brigandul o iubea pe Taluba Tubela din 
Qulombe. Taluba Tubela avea păr de oţel, mânca de 
dimineaţă şi până seara cuburi de gheaţă aduse din 


regatul nordicelor şi se giugiulea cu toţi grăjdarii şi 
birjarii de la curtea temutului Caligarri. 

Caligarri avea o voce aspră şi biciuia servitorii cu 
o plăcere diavolească. 

Scornea minciuni sfruntate şi nu respecta nici 
cea mai mică înţelegere. Visa să zboare în lună cu un 
car tras de lebede begale din Delta Evrorului şi ţinea 
morţiş să devină nemuritor. Însoţit de Taluba Tubela, 
temutul Caligarri a pus la cale o expediţie la vulcanii 
noroioşi din Takule Makune, dincolo de nori, cu gând 
să dea de urma Puţişoarelor Vesele din Nottingham. 

Caligarri mi-a vorbit pentru prima oară despre 
nebunul de Pitoşkin nebănuind că stă la taclale cu 
necunoscutul intrigant. 

Pitoşkin e şi el o instrucţiune enciclopedică de 
trebuinţă scenariilor mele! 

În pădurile de carton din ţinutul Pozabaa, 
oamenii temutului Caligarri au auzit pentru prima oară 
acordurile M/nunatei Sonate pe care o interpreta un 
cvartet care hoinărea prin lume răspândind filozofia 
muzicală a lui Abu Kadăr. 

Taluba Tubela s-a lăsat şi ea fermecată şi chiar 
a cerut să cânte la clavecin, la liră şi timpane deodată, 
folosindu-şi cu multă agilitate tentaculele 
fosforescente. 

Cavalerii înzăuaţi au aplaudat-o clipe în şir iar 
un trubadur a compus câteva versuri anume pentru ea. 

Gia giam, gia giam! le-a strigat tuturor 
beltonianul Arbuzov iţindu-se de după un crater 
vulcanic ce semăna de minune cu muntele lui Venus 
pe care-l ascundea sub văluri grele ruşinoasa şi 
sfioasa armelină din comitatul Exxom. 

Temutul Caligarri, frecându-şi platoşa osoasă cu 
praf de puşcă şi zeamă acrişoară de goripal, întrebă 
unde le putea găsi pe vestitele Puţişoare Vesele din 
Nottingham pentru că avea chef de zbânţuială şi de 
giugiuleală aşa cum nu avusese niciodată pe această 
planetă. 

Unii istorici afirmă că nu beltonianul Arbuzov 
le-ar fi apărut dinainte cavalerilor înzăuaţi ci chiar 
necunoscutul intrigant purtând chipul celui mai sus 
pomenit. Un comerciant de pânzeturi rare, pe nume 
Zibin, ar fi fost martor la eveniment, spun unele 
cronici. 

Zibin e imortalizat într-un tablou din colecţia 
Francassali. Tabloul reprezintă o scenă din Târgul 
Obişnuinţei care se ţinea o dată la cinci ani în Takule 
Makune şi care strângea peste zece milioane de 
suflete. 


Târgul gemea de lume, de saltimbanci şi de 
soldăţoi chercheliţi. Ici, colo, câte un pâlc de iscoade 
imperiale, tocmiţi ai confreriilor din ţinutul sudicelor, 
spioni năimiţi, colportori angajaţi de prinţesa din 
Borobudur, urechişti plătiţi cu ziua de egulabul de 
Mitombe. 

Tarabele erau pline cu fructe roşiatice de 
gayobal, de peşti albăstrii prinşi cu plase de oţel în 
mările nordicelor, de găini dandare care făceau ouă de 
argint, de multiplicanţi şi de proteici care jucau feste 
nătângilor transformându-se în piţari de aur cu chipul 
faraonului Ku Ra Ra, de fuzee ruginite şi de arme de 
foc de tot felul şi de decorpolizatoare ultimul răcnet şi 
de combinezoane care te făceau invizibil cât numărai 
turlele fortăreței Burgund. 

Martorii torinezi nu sunt de acord cu această 
variantă pentru că, spun ei, la acea vreme, 
necunoscutul intrigant s-ar fi aflat pe o corabie care 
se îndrepta către Insula Ţestoasei şi nu avea cum să 
poarte chipul beltonianului Arbuzov, ei neavând habar 
despre ubicuităţile necunoscutului intrigant. 

Potrivit unor scribi din Kalahar, necunoscutul 
intrigant ar fi ţinut morţiş să-l întâlnească pe aritolitul 
din Keramo căruia avea de gând să-i dea o misiune 
secretă în ţinutul Orientalelor. 

Essala  Comodorre spune într-unul dintre 
cântecele ei de noapte bună că s-ar fi îndrăgostit 
nebuneşte de necunoscutul intrigant şi chiar că s-ar fi 
iubit cu el într-o noapte fără lună pe corabia 
olandezilor din Orchestrâm. 

Ce minciună sfruntată! 

Căpitănia din Orchestrâm ţine în registrele ei tot 
felul de însemnări secrete pe care le poţi consulta doar 
dacă obţii o aprobare de la ducesa Hafaana. 

Am animat-o de câteva ori pe ducesa Hafaana, 
ultima dată fiind în anul în care a trecut marele 
dirijabil roşu pe cerul azuriu din Takule Makune. 

Filozofii au deschis atunci cărţile vechi vrând să 
afle dacă va urma deschiderea mormintelor sau dacă 
va ploua cu smoală şi cu lăcuste. 

Arepetrina din Tagombe a râs de filozofi şi din 
această pricină oamenii împăratului Ogawa au pus să 
fie jupuită de vie. În urletele ei, am descoperit 
înțelesurile tainice ale secretului universului plin de 
universuri şi am întrezărit evenimente viitoare tragice 
şi superbe. 

Plecarea regimentului de mitraliori din Takule 
Makune către tranşeele războiului din Bankusai a 
marcat sfârşitul adolescenţei pentru mulţi dintre cei 
care fuseseră îndrăgostiţi de Puţişoarele Vesele din 


Nottingham. Nici unul dintre ei nu s-a mai întors iar 
martorii torinezi se contrazic şi astăzi cu răbdătorii din 
Balboa care afirmă că Mandhala i-ar fi înghiţit pe 
mitraliori. 

Di Giorgio a vrut să le închine o melopee dar 
coramiţii din Gaspeea i-au luat-o înainte punând la 
cale mici spectacole de umbre în aer liber. 

Într-o bună zi, de pe pânzele mişcătoare au 
coborât legiunile gamedorului din Gavania umplând 
străzile de noroiul vulcanilor din Takule Makune şi 
aducând vestea unui maiestuos orgasm universal. 

Gontila Kale, sirena din Puerto Pico, a dus vestea 
în cele patru zări, martorii torinezi jurându-se că ar fi 
văzut-o chiar şi de ziua îngerilor în Mauna Lao. Potrivit 
lui Belbo Belbone, Gontila Kale ar fi făcut o mie de 
giumbuşlucuri cu guvernatorul din Togai şi cu 
principesa din Galeea, uimindu-i pe cavalerii trişti din 
Walhaala cu dansul apei pe care îl învățase de la o 
fabuloasă din Brudella. 

Fabuloasa din Brudella avusese o aventură 
nebună cu Abu Kadâr şi îl făcuse să adoarmă pe 
vestitul pelerin din Quatar numai privindu-l preţ de o 
clipă. 

O mulţime de oameni din Bulbona, Cretona şi 
Gastreea se duceau la ea s-o întrebe asupra dragostei, 

câştigurilor şi războaielor. Chiar şi împăratul Ogawa îi 
călcase pragul într-o noapte fără lună când marele 
dirijabil roşu a bombardat Galeea, Puerto Pico şi Daro 
Badar. 

Abu Kadâr a scăpat din ultimul bombardament 
ca prin urechile acului dar asta nu m-a împiedicat să 
urzesc nişte intrigi cărora le-a căzut pradă, naivul. 

Kaleea Kalem i-a mărturisit dragostea ei 
păcălindu-l straşnic. Şi astăzi Abu Kadâr e convins că 
îngereasca ştimă din Patom ar fi fost una dintre 
novicele Puţişoarelor Vesele din Nottingham. Kaleea 
Kalem l-a lăsat însă de izbelişte de cum a auzit 
motoarele marilor vase stelare care au plecat acum un 
secol către adâncurile universului plin de universuri. 

Bineînţeles că sub chipul ei se afla necunoscutul 
intrigant căruia îi priia de minune o călătorie dincolo 
de orizontul vizibil mai ales că se zvonise că 
maiestuosul orgasm nu putea fi zărit din Calea Lactee 
şi nici cu ajutorul găurilor de vierme care traversau 
împrejurimile în lung şi-n lat. 

Sfârşirea timpului a fost tema uneia dintre 
polemicele care au zguduit din temelii armonia 
echipajelor şi care au dus la izbucnirea războaielor 
semantice stelare care au culminat cu marea bătălie 
din preajma punctului de  radiţie ultimă numit 


Ramaraan Kason. Kaleea Kalem nu a reuşit să-i 
convingă pe cucernicii filozofi din Cretona că timpul 
este o măsură iluzorie aşa că necunoscutul intrigant a 
făcut-o pierdută printre deşeurile pe care vasele 
stelare le lăsau în urmă în fiecare constelație. 

Apariţia nu se ştie cum şi nu se ştie de unde a 
unui anume Kale Kaleean, iscusit mânuitor al retoricii 
şi bun cunoscător al cărţilor vechi, a înfierbântat 
dezbaterile şi i-a pus pe jar pe călugării sclivisiţi din 
Mauna Lao care pilotau un mare vas stelar albăstrui. 
Nici stoicii burgunzi nu au rămas impasibili şi s-au 
aruncat în focul luptei cu toată ardoarea. Kale Kaleean 
i-a zdrobit în câteva rânduri şi se pare că gamelorul de 
Baleba a tocmit nişte briganzi să-l uşureze de notițele 
atât de valoroase şi chiar să-l scurteze de cap. 

Planurile ucigaşe au fost dejucate de nişte femei 
nebune despre care martorii torinezi afirmă că ar fi 
fost chiar Puţişoarele Vesele din Nottingham. 

Farmecelor nebunelor le-au căzut pradă mai toţi 
căpitanii stelari aşa că ordinea marilor vase a fost 
schimbată atât de des încât regulile şi manualele de 
disciplină au fost ignorate în scurt timp. Mulţi dintre 
navigatori şi chiar mulţi dintre soldaţi se întrebau din 
ce în ce mai des, cu voce tare, care era misiunea 

acestei teribile expediţii şi chiar începuseră să 
cârtească împotriva superiorilor. 

Împătimitul Salazaar, căpitanul vasului stelar 
plecat din Galeea, a pus capăt revoltelor şi a înfrânt 
rezistenţa corimorilor care veneau din Tulule, de 
dincolo de nori. Salazaar avea o barbă portocalie şi 
purta un cercel de argint în urechea dreaptă. 

El s-a lăudat că l-ar putea prinde pe 
necunoscutul intrigant şi a pus tot felul de capcane şi 
a tocmit ucigaşi care s-au vânzolit o vreme de colo, 
colo scotocind marile vase stelare. 

Nimănui nu i-a dat prin minte să cerceteze însă 
galeriile ce brăzdau asteroidul Komba care însoțea 
cargourile pline ochi cu provizii şi cu arme şi care era 
folosit de serviciile de informaţii ca bază logistică. 
Undeva, în inima asteroidului, se găseau mormane de 
diamante de lumină veche care nu păreau să fie de 
trebuinţă cuiva. 

Povestea lor fusese uitată şi doar asteloritul din 
Gumabo ar mai fi putut spune câte ceva despre ele. El 
luptase prin 1879 împotriva lui Moreaugarin alături de 
Plotor, de Barbosa şi Gunatobanon, halebardierul din 
Grisa. Moreaugarin era matricea unui magician despre 
care martorii torinezi afirmă adeseori în cărţile lor că 
ar fi chiar necunoscutul intrigant. 


Dar asteloritul umbla beat mai tot timpul prin 
cârciumile marilor vase stelare şi se îndatora la 
vânătorii de capete aşa că nimeni n-a putut afla de la 
el toată tărăşenia cu diamantele de lumină veche. 

Sira Serano, din Guadal, a vândut în cele din 
urmă diamantele de lumină veche unor mineri din 
constelația Gao neştiind că printre pietre se găsea şi 
matricea informaţională a necunoscutului intrigant. 

Minerii au vândut la rândul lor diamantele unui 
regent de pe Lamator care le-a pierdut într-o bătălie 
cu zburătorii de pe Burusco. 

O vreme, matricea informaţională a 
necunoscutului intrigant a zăcut într-o cavernă printre 
cadavre de sticlă şi instrumente vechi. Când s-a scurs 
vântul de noapte din Kasaital într-o scoică virbaneză, 
necunoscutul intrigant s-a reîncarnat punând la cale 
noi aventuri  cutremurătoare şi luând forme 
fantomatice. 

Lumile solare din constelația Tagator au fost 
zguduite astfel de reîntoarcerea fantomei pe care toată 
lumea o credea prinsă într-un vârtej virtual dincolo de 
centura de asteroizi. Fantoma fostului împărat Hataral 
a bântuit vreme de câteva decade decorporând naivii 
sau neştiutorii. Potrivit martorilor torinezi, Di Giorgio 

ar fi compus un poem dedicat împăratului dar 
secretoşii din Puerto Pico afirmă contrariul. 

Secretoşii aveau informaţii din lumi aflate 
dincolo de orizontul vizibil şi asta a dat de gândit 
oamenilor faraonului Ku Ra Ra care i-au arestat 
ducându-i în exil în nisipurile albastre din 
Kuamtacean. 

Faraonul se temea că cei din Puerto Pico erau 
urmaşii unei rase stelare care avea de gând să 
cucerească planeta şi care, asemenea lăcustelor, se 
aflau într-un stadiu intermediar al evoluţiei lor. 

Pe coridoarele palatului din Gotabor, oamenii 
faraonului vorbeau pe  şoptite despre scuturi 
magnetice, despre ubicuitate şi despre resuscitarea 
matricelor informaţionale, toate aflate în puterea 
fioroşilor secretoşi. 

Dar toate lucrurile acestea au fost uitate pentru 
că fantoma fostului împărat Hataral se pripăşi în 
palatul faraonului proiectând scene de bătălie pe 
zidurile pline de fumul torţelor de bagadal, câte un 
regicid sau pur şi simplu înfiorătoarea apocalipsă. 

Petra Petronius din Ehren a fost chemat să 
alunge fantoma dar a căzut în mrejele Puţişoarelor 
Vesele din Nottingham despre care arhivarii din 


Adamville afirmă că şi-ar fi făcut mendrele prin iatacul 
faraonului. 

Printre cercetătorii care au încercat în timp să 
desluşească secretul meu se numără şi Bursal Bursalor, 
un văr îndepărtat al împăratului Ogawa, care s-a 
înfiinţat într-o bună zi în faţa faraonului promiţându-i 
marea cu sarea. 

Bursal Bursalor venea din ţinutul nordicelor şi 
ascundea sub înfăţişarea sa un dragon hymbalaian. 
Dragonul fusese trimis de Împăratul Întunericului să 
afle secretul Puţişoarelor Vesele din Nottingham cu 
orice preţ. El a pus la cale o înfruntare între forţele 
luminii şi întunericului în care artele marţiale au fost la 
loc de cinste. 

Călugării din Glibona s-au amestecat şi ei vrând 
să pună mâna pe dragon pentru că acesta avea un şir 
genetic cu ajutorul căruia putea fi descifrată Cartea de 
la Gamedolor, vestita carte scrisă de Lopa da Ruda. 

În Cartea de la Gamedolor se afla secretul 
vulcanilor noroioşi de lângă Takule Makune şi, se pare, 
se găsea şi dezlegarea minunii de la Watima şi a 
misterului din Gambee, fericita cetate a 
hermafrodiţilor temba. 

Îmi aduc aminte că l-am momit pe unul dintre 
călugări şi l-am făcut să vadă minunea de la Watima. 

l-am arătat Virgina iar Virgina i-a vorbit cu glas 
molatec despre ultimul orgasm al universului plin de 
universuri şi despre intrigile care aveau să ducă la 
sfârşitul împărăţiilor. 

Călugărul a dus vestea în toate lumile solare şi 
şi-a ales loc de linişte şi de meditaţie în îndepărtata 
Ramoa Zaba. 

În 3478, dincolo de cercul de foc al Petulelor, un 
harikozan din  Tolupe, miraculoasa lume a 
mărgăritului, l-a visat pe călugăr şi i-a ascultat 
povestea. A fost atât de impresionat încât a doua zi 
şi-a îmbrăcat armura de sidaref şi s-a îmbarcat pe un 
crucişător stelar pornind în căutarea frumoasei 
Virgina. 

Decăderea timpului i-a făcut pe arhivarii din 
Adamville să accepte o întâlnire, dincolo de nori, cu 
martorii torinezi astfel că harikozanul din Tolupe a 
hoinărit multă vreme fără folos prin lumile concentrice 
de la marginea universului plin de universuri fără să 
mai cunoască trecerea timpului. 

Se spune că ar fi întâlnit-o pe sfioasa armelină 
din comitatul Exxom şi că s-ar fi certat cu Petra 
Petronius din pricina unor adevăruri interzise. Însăşi 
Împăratul Întunericului ar fi pornit pe urmele 
harikozanului pentru că unul dintre dragonii săi i-a 


raportat că luptătorul din Tolupe deţinea secretul 
picatorilor din Galeea. 

Picatorii puteau folosi câmpurile magnetice ale 
universului plin de universuri după voia lor şi 
moşteneau  incantaţii magice de la necunoscutul 
intrigant care se folosise de ei pentru a pune la cale 
minunea de la Watima. 

Efrona Rimina, cititoare în stele din Puerto Pico, 
a fost digitalizată de un tribunal din Mauna Lao şi 
aruncată la întâmplare dincolo de periferiile calcinate 
de la Watima. Un zburător a găsit din întâmplare 
digitalul şi l-a dus unui bijutier argobirad vrând să afle 
cam ce preţ ar putea lua pe el. Nişte briganizi din 
Vespina i-au furat digitalul în înghesuiala din piaţa de 
peşte şi l-au vândut unui căpitan stelar care a plecat în 
aceeaşi zi către Porţile din Yaqutan. 

Am făcut în aşa fel încât Efrona Rimina să se 
arate celor din Watima şi să le povestească despre 
Puţişoarele Vesele din Nottingham şi chiar să le arate 
dansul lor de noapte. Mulţimile au înnebunit de 
plăcere şi mulţi au renunţat la cultul Virginei pe care îl 
inventase harikozanul din Tolupe. 

Cultul Virginei a dat de veste elitelor că venise 
vremea aporiilor şi a zicerilor mătăsoase şi de prisos 
despre universul plin de universuri. 

Unii au căzut în capcanele mele virtuale şi s-au 
grăbit să decreteze moartea universului plin de 
universuri afirmând că întregul vizibil nu era decât un 
creier imens aflat în deplină funcţiune. În ce fel era 
alimentată o asemenea monstruozitate nu s-a obosit 
nimeni să spună. 

Nişte gamelori din Pontik au zis că întregul 
creier universal avea o seamă de funcţii cuantice spre 
îndeplinirea unei misiuni tainice dar nu s-au străduit 
să demonstreze aceasta în mod ştiinţific. 

Educatorii din Gozabaa au decretat şi ei tot felul 
de adevăruri aiuritoare până când escapotirii din 
Hrabo Gheran i-au crucificat denunţând deşertăciunea 
educaţiei şi degringolada literaturii care încerca să 
supravieţuiască după războaiele semantice din 
Quatropiror ameţind mulțimile. 

Măcelul din Gosa Bossa a ţinut capul de afiş în 
acea vreme aşa că escapotirii din Hrabo Gheran au fost 
uitaţi. Cadavrele hărtănite de fiinţe fabuloase şi 
nevăzute au stat zile în şir pe străzi pentru că un 
necunoscut intrigant lansase zvonuri înfiorătoare. 

Pe scurt, cine ridica morții avea să le 
împărtăşească soarta peste noapte. 

Exodul din Gosa Bossa a fost subiectul fierbinte 
al acelei veri sângeroase şi o mulţime de sociologi din 


Lopada, Vaspurias şi Ravao s-au întrecut să-l 
interpreteze în fel şi chip în timp ce astrologii din 
Kipurapur au dat ca sigur sfârşitul lumii prin 
bulversare magnetică şi incandescenţă. 

Limba donei Saula Gome s-a umflat peste 
măsură din pricina ştirilor alarmante iar regentul 
Komidar, soţul şi tatăl ei, a descăpăţânat o mie de 
savanţi şi toţi atâţia vraci într-o singură dimineaţă 
trandafirie. 

În drum spre vulcanii noroioşi din Takule 
Makune, răbdătorii din Balboa au zărit trupurile 
sfârtecate şi crucificate ale nefericiţilor şi au invocat 
matricele de taină care se aflau ferecate în inima 
muntelui Gurbundayo. Din matrice s-au întrupat 
fioroşii luptători Gula Bodo care au spulberat armatele 
regentului Komidar. 

Un călugăr din Lopada ar fi cântat această 
victorie în câteva versete pentru care a fost ars pe rug 
iar o mişcare feministă din Gosa Bossa a fost interzisă 
prin ordonanţă guvernatorială pentru că încercase să 
vândă pe ascuns câteva grame din sperma luptătorilor. 

Când vântul de Bankusai a spulberat armurile şi 
armele pline de sânge de pe câmpurile de luptă, 
răbdătorii din Balboa au găsit-o pe Kaleea Kalem în 
deşeurile marilor vase stelare. Kaleea Kalem le-a făcut 

tot felul de vrăji şi le-a vorbit cu patimă despre 
grozăviile puse la cale de-a lungul vremurilor de 
necunoscutul intrigant. 

Răbdătorii l-au trimis pe omul din frunte să 
iscodească împrejurimile iar ei au stat la taclale cu 
femeiuşca până în zori de zi când dinspre Galeea s-a 
arătat vicontele Blimberi conducând o  cabrioletă 
înzorzonată cu clopoței de vânt şi beţişoare parfumate 
care trăzneau de la o poştă. 

Martorii torinezi sunt de părere că vicontele 
Blimberi conducea o tanchetă şi că s-a întâlnit de fapt 
cu storioţii din constelația Gamaraz care căutau întreg 
adevărul universului plin de universuri. Ei desenaseră 
hărţile universale şi hărţile virtuale ale digitalelor aflate 
dincolo de orizontul vizibil şi aveau de gând să 
părăsească universul plin de universuri vrând să 
navigheze departe de maiestuosul orgasm. 

Vicontele Blimberi ar fi fost convins de faptul că 
orgasmul era sfârşitul lumilor şi că după acest 
grandios eveniment tot ceea ce fusese avea să nu mai 
fie. 

Călătoriile storioţilor sunt confirmate şi de 
societăţile secrete din Gomeran, din Guantaro şi Bolo 
Gabo. Cruciații delicioşi din Jahaw al Manir i-au 
urmărit multă vreme pe storioţi şi au ajuns până 


departe, în inima vârtejurilor virtuale din îndepărtata 
cuantică Gabazar, dincolo de nori. 

Beltonianul Arbuzov s-a lăudat de multe ori că 
ajunsese şi el în îndepărtata cuantică Gabazar pe 
vremea când era un accesoriu organic oarecare al unei 
matrice de taină aflată în caseta de bijuterii a sfioasei 
armeline din comitatul Exxom. Asta nu era însă decât 
o minciună sfruntată şi Padola Padol din Gabuza i-a 
spus-o de nenumărate ori. Padola Padol avea o stea în 
frunte care strălucea fie noapte, fie zi şi care se hrănea 
cu steluţele de fontă incandescente pe care le scuipau 
furnalele din Trobador. 

Întâiul fochist din Trobador o iubea nebunește şi 
tocmai de aceea i-a tras câte o bătaie straşnică în 


numeroase rânduri  guralivului şi  lăudărosului 
beltonian. 
Martorii  torinezi afirmă că necunoscutul 


intrigant l-ar fi salvat pe Arbuzov din rațiuni obscure 
care ar fi ţinut de apropiatul orgasm universal. Potrivit 
unor surse care doresc să-şi păstreze anonimatul, 
zvonurile care au circulat în Takule Makune pe seama 
necunoscutului intrigant erau legate de intenţiile 
împăratului Ogawa de a împiedica  maiestuosul 
fenomen. 

Mai mult decât atât, încruntându-şi sprâncenele 
viorii, argobitabul de Kamilla, Sayon, i-ar fi şoptit 
vicontelui  Blimberi, într-o noapte fără lună, că 
faraonul Ku Ra Ra şi împărații din constelaţiile Barador, 
Werago, Pasator, Gastrias şi Hulomba puseseră la cale 
un plan secret în acelaşi scop. 

Sayon avea o reţea de informatori împânziţi în 
toate insulele virtuale de dincolo de Pânzele Hatias 
care ascundeau privirii întregul univers plin de 
universuri ce se întindea dincolo de orizontul vizibil. 
Informatorii fuseseră crescuţi în alveole de sipidal de 
mama Bo care servise în armata ţarului Menşinevski 
mai mulţi ani batorani. 

Ţarul şi-a amintit de câteva ori de bucătăreasa 
lui şi de mâncărurile ei gustoase lăudând-o storioţilor 
şi multor altor călători care ţineau morţiş să o şteargă 
din universul plin de universuri. 

Alveolele fuseseră secretate de o nimfă din 
Bulbona şi aduse într-un ciclu genetic ascuns în 
propria lor matrice informaţională de gamelorii din 
Cretona odată cu vântul din Bankusai. 

De ce s-ar fi împotrivit împărații? 

Se zvonise că se va naşte un imperiu digital care 
avea să înghită toate imperialele universului plin de 
universuri. 


Prinţesa din Borobudur a pus un pariu cu Abu 
Kadâr fiind convinsă că necunoscutul intrigant ar fi 
manevrat lucrurile din umbră doar pentru a se amuza. 

Abu Kadâr i-a spus însă că Moreaugarin era prea 
inteligent pentru a opune unui maiestuos fenomen 
cosmic armatele imperiale din întreg universul. Era 
greu de imaginat că sperma a milioane şi milioane de 
soldaţi ar fi putut inunda hăul magnetic înainte ca 
spermatozoidul virtual ieşit din vârtejurile virtuale ale 
universului plin de universuri să fecundeze totalitatea. 

M-am dus totuşi în Takule Makune să văd 
frumoasele erupții ale vulcanilor noroioşi. Agatha mi-a 
spus că intrigile mele erau încununate de succes şi că 
mai toată lumea se dădea în vânt după Puţişoarele 
Vesele din Nottingham. Agatha m-a aşteptat într-o 
noapte indigo sub arcadele palatului domilor din 
Mauna Lao luând forma unei pietre de sacrificiu 
rămasă acolo de pe vremea jertfelor închinate zeilor 
Grunwi. 

Frumoasa femeie a prins viaţă îndată ce am 
intrat pe alee învolburându-mă dintr-o pală de vânt 
culeasă din Puerto Pico. M-a privit drept în ochi. Mi-a 
spus Moreaugarin : ai pornit de unul singur în această 
încercare. Eu sunt un unu, i-am răspuns închizându-i 
ochii şi strecurându-i matricea informaţională între 

petalele unui trandafir pe care l-am aruncat în apele 
moi ale râului Tibra. 

Cufundându-se în apele râului pentru a citi 
viitorul, imperialele universului plin de universuri au 
hotărât într-o noapte fără lună să lupte împotriva 
magicienilor şi să-şi bată joc de miracol. Şi-au strâns 
armatele la punctul de convergență magnetică 
Sinapamidor din constelația D'nai şi şi-au chemat 
inginerii să construiască un jgheab uriaş prin care să 
se scurgă sperma milioanelor de soldaţi către hăul 
magnetic. 

Zakor  Magaror, întâiul inginer al mândrei 
Bulbona, a scris o scrisoare imperialelor 
avertizându-le asupra unui plan secret pus la cale de 
republicani. 

Magaror şi-a arătat îndoiala asupra uriaşului 
jgheab şi a pus pe seama necunoscutului intrigant 
acea misiune nebunească. Inginerul era convins că 
republicanii voiau să dea o lovitură mortală imperiilor 
tocmai pentru a instaura marele imperiu, un imperiu 
unic ce avea să se întindă în întreg corpul universului 
plin de universuri şi poate dincolo de el. 

Agatha l-a ucis strecurându-i otravă în pocalul 
cu vin de migole. Agatha fusese pescuită de nişte 
pescari saridori care umblau după scrumbii în susul 


râului Tibra. Ei au vândut matricea Agathei unui 
caledopal din Guaziraa care a resuscitat-o cu o pană 
de gâscă sălbatecă înmuiată în sânge de bibaresă. 

Sira Serano, din Guadal, mi-a povestit toată 
tărăşenia încercând să scoată de la mine câţiva arginţi 
şi vreo două, trei informaţii pentru a mă vinde mai 
uşor imperialelor aflate la o întâlnire de taină în 
apropierea punctului de convergenţă magnetică, Boola 
Tibur. 

Împăratul Ogawa i-a invitat personal pe baronii 
marilor case din constelația Habla în timp ce faraonul 
Ku Ra Ra i-a chemat prin emisari secreţi pe împărații 
din sistemele solare Valpazo, Vanga Cale şi Vetrador. 

Au venit regenţii din Jaha Al Zabal, viceregii din 
Lunador, împărații împătimiţi din Ghibla Motta, prinţul 
Respigor din Beauburg, împărăteasa Clamarar din 
Gastrobinar, împăratul moluştelor de pe Titanao, 
prinţesa Meriam de pe Hontaa şi aşa mai departe. 

Dona Saula Gome a înfierbântat atmosfera 
certându-se la cuțite cu fabuloasa din Brudella 
chemată acolo să citească viitorul. Vicontele Blimberi a 
păcălit câţiva imperiali lăudându-se că ar avea cu sine 
matricea Puţişoarelor Vesele din Nottingham iar Di 
Giorgio s-a ales cu o frumoasă cicatrice de pe urma 

unei căzături la un turnir unde încercase să strunească 
un saurian adus de pe Kombra. 

În arene s-au perindat luptătorii fube, bătăioşii 
din Komintai, puşcaşii de pe Lazoo şi cavalerii din 
Isamor. 

Talaşul arenelor s-a umplut de sânge în mai 
puţin de-un ceas. S-au sfărâmat o mulţime de armuri 
iar poporul nebun a umplut văzduhul înfierbântat de 
strigăte şi urlete, de aplauze şi de sudoare. 

Împăratul Ogawa i-a şoptit baronului Buklagabo 
că a sosit vremea ca imperialele să se unească şi să 
dea o lovitură mortală  miracolului înlocuind 
construcţiile câmpurilor magnetice cu alte edificii 
proiectate de ingineri bine plătiţi. 

Baronul  Buklagabo s-a arătat pe deplin 
entuziasmat şi i-a dăruit împăratului o făptură 
fabuloasă care semăna leit cu sfioasa armelină din 
comitatul Exxom. Făptura era născută din sângele 
felcerilor goliţi de zemuri în drumul lor către Galeea. O 
vrăjitoare din Zagadar a pus la cale grozăvia asta fiind 
stârnită de vicontele Blimberi care ţinea morţiş să-mi 
facă de petrecanie. 

Malamud, hangiul, mi-a trimis vorbă printr-un 
fafalor despre uneltirile vicontelui. Fafalorul era peltic 
şi avea un picior de lemn. Auzise ceva despre 


maiestuosul orgasm cosmic şi mi-a împuiat urechile 
cu tot felul de baliverne. Luptase în războaiele 
semantice din Bel Cantor, cu două secole în urmă, şi 
credea că le ştie pe toate. Avea urechi clăpăuge şi o 
trompă sidefie şi se tot bătea pe burdihan cu 
tentaculele-i portocalii. Slobozea câte un norişor 
albăstrui şi se tutuia cu oricine îi ieşea în cale. Oamenii 
împăratului Ogawa au pus mâna pe el şi l-au omorât 
în chinuri groaznice pentru că n-a vrut să le vândă 
secretele de la Marea Marola care clipocea misterioasă 
dincolo de nori. 

Ambalaia, prinţesa din Borobudur, m-a aşteptat 
într-o noapte pe ţărmul Mării Marola ca să-mi 
şoptească tot felul de năstruşnicii despre republicanii 
care se regrupaseră la nord de Takule Makune. 

Am luat forma unui albatros imperial şi am 
însoţit-o pe prinţesă în plimbarea ei printre stâncile de 
sidaref. Guvernatorul din Bel Cantor se pregătea să-i 
trădeze pe republicani pentru că împăratul Ogawa îi 
promisese o mică împărăție în Gomeran, singura 
condiţie fiind zdrobirea societăţilor secrete care 
conspirau de mai bine de o mie de ani împotriva 
imperialelor. 

Padola Padol din Gabuza s-a arătat gata să-i 
vândă pe republicani şi să transmită împăratului 

Ogawa planurile lor de luptă. Marile care de asalt şi 
fuzeele s-ar fi aflat ascunse în îndepărtata cuantică 
Gabazar iar grosul trupelor ar fi fost masate dincolo 
de Werago. Coprilatorii din Gastrias care se închinau 
zeilor Grunwi aveau de gând să le ofere ajutor logistic 
iar matramiţii din Bolo Gabo puneau la cale revolte şi 
revoluţii în întreg universul plin de universuri. 


Bobolina din  Gazaala l-a invocat pe 
Moreaugarin. Îi era teamă să nu fie executată de 
gărzile imperiale.  Bobolina  simţise  miasmele 


revoluțiilor. Se şi vedea pe baricade. Se şi zărea 
luptând cot la cot cu comunarzii, cu carbonarii, cu 
frondiştii,  sandiniştii,  troţkiştii,  escubadorii şi 
baricotarzii! 

Dar avea nevoie de protecţie, parşiva! 

M-am învoit. M-am strecurat pe sub arcadele de 
oţel din Gazaala şi m-am prelins pe sub porţile grele 
din lemn de sansa până când am ajuns în iatacul 
Bobolinei. 

Bobolina mi-a spus, știi că sunt aleasă. 

Ştiam.  Spermatozoidul virtual avea s-o 
fecundeze într-o noapte fără lună pentru că aşa 
hotărâseră câmpurile magnetice. 

Făcliile din iatac s-au stins. S-a auzit zvon în 
curte. Gărzile au lărmuit. Prin faţa ferestrelor a trecut 


un uriaş liliac şi un vampir din Lerina s-a întrupat din 
cenuşa focului din cămin. 

Bobolina începu să tipe speriată. Am 
simultaneizat-o cu toate Bobolinele istoriei sale şi 
vampirul s-a sfâşiat singur, fiind cuprins de îndoială, 
împroşcându-ne cu şuvoaie de sânge şi vălătuci de 
pucioasă. 

Locotenenţii împăratului Ogawa au urcat spre 
iatac luându-mi urma şi strigând Bobolinei să se 
dezică de mine. Împăratul Întunericului s-a prelins pe 
ziduri ridicându-se din catacombe. Gata, gata să 
pătrundă trupul Bobolinei şi să mă ademenească 
perversul cu tot felul de vorbe meşteşugite. 

l-am făcut pe toţi să audă glasul fermecător al 
Puţişoarelor Vesele din Nottingham şi m-am pierdut 
dincolo de nori zburând către Takule Makune. 

În anul 5987 vicontele Blimberi a trimis o 
scrisoare magnetică unui urmaş al martorilor torinezi 
invitându-l să vină la craterele vulcanilor noroioși 
pentru a-i povesti istoria mea. Nu Împăratul 
Întunericului încercase să mă prindă în iatacul 
Bobolinei ci făptura fabuloasă care semăna leit cu 
sfioasa armelină din comitatul Exxom şi pe care 
baronul Buklagabo o dăruise împăratului Ogawa. 

În preajma craterelor s-au adunat mai mulţi 
scurgându-se din găurile de vierme deschise de 
unduirile Pânzelor Hatias. Au ciocnit cupe de şampanie 
şi s-au întrecut în tot felul de istorisiri despre 
aventurile lui Moreaugarin. Au râs cu poftă unii de 
alţii, şi-au bătut joc de cei care încă mai credeau în 
axa timpului şi în continuu şi în existența 
necunoscutului intrigant. Spre dimineaţă s-au certat 
rău de tot revendicându-şi fiecare ideea de a inventa 
un personaj cu numele de Moreaugarin pe seama 
căruia să pună tot felul de poveşti pentru a se distra şi 
pentru a pune imperialele pe jeratic. 

Inexistenţa mea e aievea. 

Aşa cum nici găurile de vierme nu sunt 
existenţe. 

Gramtocador din Guaribo şi-a imaginat o 
asemenea posibilitate dar a fost crucificat. Estambo 
din Quantile a încercat să scrie despre lipsirea de 
existenţă dar gărzile imperiale i-au tăiat mâinile cu 
săbii de bambus. Travotta von Stauber şi-a pierdut 
zulufii şi viaţa pe un rug unde au târât-o hopatorii 
faraonului Hamuran pentru că a îndrăznit să se 
îndoiască de materialitatea universului de universuri. 


Lumi întregi s-au  năruit sub greutatea 
prejudecăţilor şi a preceptelor desuete, mii de fiinţe 
s-au sfârşit ucise de ignoranță, de ură şi de mediocrii. 

Dar toate aceste lucruri nu s-au întâmplat. 

Pentru că acest moment este iluzoriu şi nici nu 
poate fi acceptat şi interpretat ca o banală existenţă. 

Pentru că acest moment nu este al lecturii 
despre necunoscutul intrigant. 

Pentru că este momentul maiestuosului orgasm 
al universului plin de universuri. Pentru că este 
momentul-idee şi nu doar o înşiruire de semne care, 
traduse în camboleeană sau zapardă sau galeeană, nu 
ar avea nici o noimă. 

Patingo Patingalli din districtul 57, aflat dincolo 
de Pânzele Hatias, a detectat prin pase magnetice 
urmele necunoscutului intrigant şi l-a definit ca fiind 
un ubicuu de prim rang. Esmacolatorii sintetici de pe 
Guramboo s-au luat la harţă cu pseudoporii din 
Blasfomma din pricina asta. Octatoporii de pe Katalaan 
şi-au restrâns pungile de spaţiu şi au golit de particule 
virtuale un fiind aflat în imediata vecinătate a 
intersecţiei Banta Gole, acolo unde universul plin de 
universuri face o cută spaţială care fracturează 
continuumul şi produce inexistente rotitoare. 

Necunoscutul intrigant era o matrice care 
virusase câmpurile magnetice  bulversându-le, 
schimbându-le funcțiile matematice şi locațiile. 
Trontorii termici de pe Jagababal şi-au schimbat 
regimul staționar transformându-se în vibrații în timp 
ce frasalii din îndepărtata gatelună Auguban s-au 
transformat în atomi de heliu punând la cale 
schimbarea constantelor Garsai Nerumb. 

Lungimile de undă ale samelorilor din Plisadda 
s-au scurtat iar curburile informaționale din Kom 
Komaa şi-au modificat panta dincolo de nori obligând 
aparenţa să producă structuri organice dinamice care 
au populat universul plin de universuri doar o 
fracțiune de secundă. 

Eu sunt matricea călătoare. Eu sunt construcţia 
identităţii necunoscutului intrigant. Eu sunt structura 
informaţională care simultaneizează temperaturile şi 
locaţiile aparent temporale ale acţiunilor aiuritoare ale 
câmpurilor magnetice. 

Plutesc prin universul plin de universuri 
restructurând aparenţa, unduind suprafaţa 
continuumului care, inexistent fiind, poate lua 
înfăţişări diverse pentru fiinţele fabuloase care îl 
compun. 


Particule virtuale ţâşnesc din marile jgheaburi 
spaţiale în care se prăbuşesc evenimente, particule 
reale şi mai toate diamantele de lumină veche. 

În sublumile Karsias, ramadorii virtuali se 
leagănă alene torpilând evenimentele care, având 
structuri labile, se sfârşesc înainte de a fi concepute. 
Bliberii scânteietori de dincolo de Kantom Pingall 
produc evenimente pe care le înşiruiesc în ubicuităţile 
aflate în degringoladă magnetică. Evenimentele au 
corpuri mari şi sunt compuse dintr-un diamant de 
lumină veche ce are o poziţie egală faţă de toate 
subdiviziunile informaţionale din sistemul lor. Orice 
fiinţă fabuloasă, fie ea aparentă sau virtuală, are doar 
o fantă minimală în locaţia sa astfel încât 
complexitatea evenimentelor se reduce la o singură 
dimensiune. 

Cilii magnetici de pe Fintola Fanti caută urmele 
necunoscutului intrigant pentru a-i copia evenimentele 
conexe astfel încât să se poate întrupa în forme 
aparente pentru simpla plăcere de a naviga prin 
structuri semantice primitive, prin limbaje şi stări 
gramaticale. Cilii învaţă printr-un palpit intens să 
construiască pseudointrigi cu ajutorul cărora virusează 
evenimentele mari construite de trimblii săritori din 
quadrantul Ponterrar. Astfel de pseudointrigi se unesc 

prin inele rotitoare de heliu şi construiesc vremelnice 
momente de graţie. 

Privind dincolo de nori prin fantele lor strâmte 
astfel de obiecte supercosmice, fiinţele fabuloase 
deosebesc doar strălucirea unor explozii înşelătoare 
sau construiesc în pripă câte o metaforă. Dar metafora 
e doar aparenţa limbajelor grele cu care lucrează 
paricordibonii din lumile magnetice Gala Gablo şi care 
se întrec în a învălui evenimentele mari în centuri de 
atomi grei tocmai pentru a le guverna. 

Tot mai multe matrice informaţionale din 
universul plin de universuri se întrec unele pe altele în 
a guverna evenimente mari aceasta fiind tendinţa 
actuală a universului plin de universuri în momentul 
maiestuosului orgasm care se petrece şi care s-a 
petrecut de fapt. Orice fiinţă fabuloasă care, folosind 
un limbaj primitiv, îşi imaginează că descifrează 
această grilă de lectură se află într-o eroare 
remarcabilă. 

A citi despre Puţişoarele Vesele din Nottingham 
nu este ca şi cum o biată fiinţă fabuloasă, construită 
de propriul ei aparent, ar descifra o înşiruire de 
evenimente mici care pot fi deosebite cu gramatici 
primitive. Masele de aer implicate, cuantele şi 
particulele virtuale construiesc o grilă iluzorie. Tocmai 


de aceea lectura nu este decât doar o legătură precară 
cu evenimentele mari a căror suprafaţă aparentă se 
poate revendica a fi un text, un tablou, un val de 
sunete, un spot de lumină, un material definit. 
Corporalitatea este ea însăşi un iluzoriu cuprinzător. 

Care ar fi noima? Care ar fi complexitatea? Care 
ar fi răspunsul? 

Construindu-mă ca fiinţă fabuloasă, 
construindu-mi o identitate iluzorie, pot accepta să fiu 
un moreaugarin de un rang oarecare. 

Când am atacat marile matrice informaţionale 
din Glebaa Glabaa, am construit un moreaugarin 
multifuncțional, un multiplicant, un proteic. Am 
procedat la nivelarea corporalităţilor intermediare şi 
am pus la cale stadii evolutive deşi, la drept vorbind, 
evoluţia este şi ea o iluzie. 

Acţiunile mele au fost criticate vehement de 
globurile virtuale Tongo Tangolo care doreau să 
menţină un anumit echilibru gramatical între 
structurile narative ale universului plin de universuri 
tocmai pentru a guverna printr-un limbaj unic. Chiar 
au încercat globalizări virtuale cărora le-am găsit însă 
o rezolvare elegantă. Globurile virtuale nu erau destul 
de rapide,  sfericitatea lor  obosindu-le şi 

nepermiţându-le să lupte cu multiplicările şi intrigile 
puse la cale de moreaugarinul meu pervers. 

Perversitatea este cea mai fascinantă construcţie 
gramaticală potrivit căreia lucrează şi exolomoniţii din 
Guna Pora şi quatrimolii din Restaque şi clipotimii din 
lumile Bangola Bonge şi însuşi universul plin de 
universuri. 

Dincolo de nori, gramaticile evenimentelor mari 
s-au dovedit însă neputincioase în faţa construcţiilor 
mele iluzorii. Pungile magnetice Bandarro s-au lăsat 
amăgite de ţesăturile mele şi au pornit un război 
neinspirat împotriva fiinţelor fabuloase din Guaribo. 
Mari dungi luminoase şi cutremure straşnice au năruit 
imperialele din Guaribo şi au înmormântat republicanii 
veroşi din cartierele nordice. lar toate aceste aparenţe 
construite de moreaugarinii mei au rătăcit pungile 
magnetice în virtualităţile amăgitoare ale universului 
plin de universuri. 

Am simţit cum această structură gigantică, acest 
aparent pervers, încearcă să mă excludă, să mă 
marginalizeze, să-mi inducă vecinătăţi magnetice 
rotitoare care să mă destructureze. Universul plin de 
universuri este nimic altceva decât un fiind plin de sine 
care-şi construieşte propriile jgheaburi, propriile găuri 
de vierme, propriile depozite de  virtualitate 


folosindu-se de ființele fabuloase ale lumilor sale ca 
de nişte iluzorii puncte energetice. 

Dar matricea informațională care sunt nu se lasă 
înşelată. Senzorii mei îmi dau de veste că universul 
plin de universuri este un construct fals care se 
foloseşte de Pânzele Hatias în mod grosolan. Nu sunt 
structurile lui. Le-a furat cum s-ar spune şi le 
foloseşte neîncetat. Dar tocmai învăluitorul acesta 
impresionant m-a atras din aparențele perverse din 
care m-am extras odată cu un set de gramatici şi 
limbaje care, iată, îmi sunt de ajutor în această 
călătorie fascinantă. 

Cum e să fii un fiind? 

Martorii torinezi vorbesc adeseori în şoaptă 
despre darul ubicuităţii pe care l-ar avea necunoscutul 
intrigant. Ei privesc în mod corect lucrurile dar nu pot 
pătrunde natura călătoriei confundând-o cu un 
maiestuos orgasm. 

Arhivarii din Adamville vorbesc despre haos şi 
ordine dar nu pot vedea dincolo de fractalizările de 
ordin virtual. 

Dar oare ghindomii din Guasalaa, farongarii din 
Plesbo, cuatrilorii din Hadesmas pot gândi aparenţa ca 
pe ceva care nu este? Sunt de ajuns gramaticile lor 
pentru acest teribil efort de interpretare? 

Chiar şi moreaugarinul meu vorbeşte despre 
aparenţă de parcă ar accepta un martor. În lipsa unui 
martor ar putea fi aparenţă? Un eveniment mare, ar 
spune rătăciţii din Bulbona, ar necesita cu obstinaţie 
cel puţin un martor pentru a fi categorisit ca 
eveniment mare. Dar dacă martorul nu are competenţa 
gramaticală potrivită? Moreaugarinul meu mă lasă să 
înţeleg că în lumile solare de dincolo de Pânzele 
Hatias, martorii selectaţi prin strategicile câmpurilor 
magnetice nu au o competenţă gramaticală potrivită. 

Dar ale cui sunt aceste fiinţe fabuloase? Cine le 
revendică? 

Imaginarul absorbant din Prudella Qonto nu vrea 
să ştie de aceste fiinţe fabuloase el având o admiraţie 
nemărginită faţă de universul plin de universuri care îl 
acceptă în corpul său din raţiuni care scapă globurilor 
virtuale. 

Depozitele imaginare din Watalaa Wangam nu 
vor să rişte. Nici ele nu revendică fiinţele fabuloase şi 
nici nu vor să ştie de gramaticile şi limbajele de fantă 
îngustă folosite dincolo de Pânzele Hatias. Nu sunt 
indicii că  pliurile imaginare din  îndepărtatele 
arhipelaguri virtuale Kombabo şi-ar revendica fiinţele 
fabuloase. 

E o tăcere suspectă în această privinţă. 


Înfăşurările aparente ale universului plin de 
universuri sunt pline de capcane gramaticale şi tocmai 
de aceea îmi devine din ce în ce mai clar că universul 
plin de universuri foloseşte găurile de vierme şi găurile 
negre pentru a împiedica exerciţiul gramatical al 
oricărei structuri narative fie ea fabuloasă sau virtuală. 

Călătorind în ubicuul meu înţeleg însă că sunt 
gramatici pe care universul plin de universuri le 
acceptă din motive de neînțeles. Poate că asta îl ajută 
să supravieţuiască sau să se ascundă deşi în 
ubicuităţile sale nu am descoperit un urmăritor. 
Globurile virtuale au habar de urmăritori. Ele spun 
pline de  maliţie, când catadicsesc să ia forme 
fabuloase, că  urmăritorii sunt nişte structuri 
informaţionale vagabonde dar ar fi prea puţin, prea 
banal în raport cu tulburătoarea existenţă a 
aparenţelor. Mi-am exprimat şi eu dezacordul. Ar fi 
inoperant să reducem universul plin de universuri la 
un submodel. Membranele magnetice ar putea dovedi 
că  înfăşurările exemplare sunt de  trebuinţă 
gramaticilor de profunzime care sporesc exerciţiul la 
nivelele de energie joasă. 

Pritoriţii din Kankaro s-au gândit cândva că 
necunoscutul intrigant ar putea fi o astfel de 
membrană care, ruptă de ubicuul ei, umblă de colo, 

colo căutându-şi un suport acceptabil. Pentru ideile lor 
au fost ucişi cu pietre de mulțimile furibunde din 
Takule Makune iar fungiborii din hăurile magnetice 
Rataparan i-au resetat. 

Nu m-am lăsat păcălit pentru că şi alte structuri 
narative ale universului plin de universuri resetează 
fiinţe fabuloase sau evenimente mari trăind cu 
speranţa că ar putea detecta defectele de structură ale 
universului plin de universuri. Asta nu înseamnă că 
asemenea acte sunt echivalente cu revendicarea 
paternităţii acestor fiinţe fabuloase. Dincolo de nori, 
înfăşurarea membranelor magnetice după strategici 
ale secretului nu o pun pe seama universului plin de 
universuri deşi el încearcă adeseori să mă convingă de 
acest lucru. Se pare că s-a resemnat şi că e de acord 
să mă accepte în corpul său pregătindu-mi un pliu 
magnetic drept suport şi învăluitor. 

Evenimentele mari îşi doresc însă câte un 
moreaugarin astfel că ubicuitatea mea pare să fie de 
bun augur pentru universul plin de universuri care 
vede în aceasta o posibilitate destul de comodă de 
a-şi domoli entropiile. 

Membranele lui de profunzime, acele mari 
structuri virtuale care organizează aparenţa, fluidifică 
întreg imaginarul dând posibilitatea particulelor 


virtuale să se ordoneze în aparențele care structurează 
evenimentele mari. 

Mă întreb dacă pot considera că membranele 
sunt de fapt nişte valuri uriaşe care se prăbuşesc în 
corporalitatea universului plin de universuri 
asigurându-i o mişcare aparentă sau o vibraţie 
necesară maiestuosului orgasm. 

Moreaugarinul meu construieşte, dincolo de 
nori, în lumile solare, cu minuţie, legende, minuni şi 
secrete care definesc inteligent corpul structurilor 
narative transformate în fiinţe fabuloase în Mauna Lao, 
în Gutumbe sau Takule Makune. 

Bobolina intuieşte mişcările aparenţei şi tocmai 
de aceea micile păcate lumeşti o lasă rece deşi toată 
floarea masculină din Bulbona, Puerto Pico şi Tulule o 
crede o destrăbălată şi o voluptoasă. 

În unele nopţi, Bobolina încearcă să intre în 
legătură mentală cu moreaugarinul meu dar gramatica 
ei este un text restrâns care nu o poate ajuta prea 
mult. Hazardul îi joacă adesea feste de neimaginat dar 
Bobolina nu dezarmează. 

Ar putea fi o încercare perversă a universului 
plin de universuri de a mă prinde într-un pliu 
magnetic înainte de a mă hotărî dacă voi părăsi sau nu 
corporalitatea lui. 

Universul plin de universuri e din ce în ce mai 
convins că-i sunt de trebuinţă şi din felul său de a se 
magnetiza periodic înţeleg că nu acceptă o instanţă 
superioară care să-i sugereze astfel de opţiuni. 

Nici nu gândeşte în astfel de termeni şi tocmai 
de aceea mă întreb dacă nu am de-a face cu o 
structură narativă primitivă care nici măcar nu se caută 
pe sine ci vrea doar să se conserve în forma ei actuală. 

Poate că amestecându-mă printre formele care-l 
iau cu asalt sau care doar se dedau, molatec, unor acte 
de gândire fără finalitate, m-aş putea pierde în tocmai 
imaginarul lui. La ce mi-ar fi de folos? Ar trebui să-l 
părăsesc dar nu ştiu de ce trăiesc cu convingerea că 
avem nevoie unul de altul, că nu ne putem despărţi! 

Suntem un dublu. 

Dar de cine se teme universul plin de universuri 
şi în ce fel e construită teama lui tainică şi 
atotcuprinzătoare? Are un duşman, dincolo de nori? Şi 
în ce fel poate fi duşmănită o asemenea structură 
dinamică supusă entropiei şi strategicilor câmpurilor 
magnetice? 

Identific în lipsirea de timp şi temporalitate o 
serie de atractori stranii care frânează aparenta 
expansiune a universului de universuri. După fiecare 
moment de expansiune se adaugă momente de 


recontracţie astfel încât universul plin de universuri 
câştigă un nou pachet de energie. Fie că se pregăteşte 
pentru maiestuosul orgasm, fiecare că astfel se mişcă 
odată cu aparenţa sa către un sens ultim pe care nu-l 
bănuiesc încă. Să se teamă de un astfel de eveniment? 

Atractorii stranii îi încetinesc tendinţa. Nu par să 
fie obiecte proprii enciclopediei prin care navighez. 
Sunt fie resturi ale unor alte universuri, fie artefacte 
implantate în vârtejurile virtuale în scopul de a 
controla starea entropică a universului plin de 
universuri. 

Se teme el de aceşti atractori? Are nevoie de 
moreaugarinii mei pentru a-i anihila dintr-o singură 
mişcare? ÎI întreb. Comunicăm prin evenimente mari 
pe care, fiecare la rândul său, le decodifică şi le 
interpretează după propriile sale gramatici, dincolo de 
nori. Îmi răspunde. Structurile lui narative sunt pe 
deplin bulversate. Se schimbă între ele sau se 
fragmentează  recompunându-se după principii 
tainice. Le interpretez. Lumile universului plin de 
universuri sunt cuprinse de febrilitate. Se pregătesc 
pentru miracol, nebunele. lau cu asalt fortărețele 
virtuale care sunt presărate pe drumul care duce către 
maiestuosul orgasm. 

În gquadrantul Gaspoias femelele de bramba îşi 
agită uriaşele trompe măslinii şi le ascund sub 
mormane de diamante de lumină veche inelând întreg 
spaţiul cosmic cu chemări de dragoste. În cuantele 
Ogabonda şi Tazamo masculii de perad se întrec care 
mai de care să-şi arate pedunculii colorați curcubeic 
iar în arhipelagurile asteroidale Makaras populaţiile de 
magarini se unesc în rotitoare dansuri nupţiale vreme 
de câteva secole născând hăuri magnetice care înghit 
câmpurile de real guvernate de imperiile Badan 
Bukkador. 

Baronii sinilii de pe Tulbonna vor să împiedice 
freneziile sexuale dar nesănătoasa lor hotărâre îi duce 
la pierzanie, dincolo de nori. Le urmează regenţii 
molateci din buclele Gaian şi imperatorii milenari din 
Has Masan. 

Vânzolesc legendarele mele construcţii 
transmițând acordul meu universului plin de 
universuri.  Multiplicitatea îmi joacă feste însă 
derivându-mi structurile narative şi obturându-mi 
canalele de comunicare. Universul plin de universuri 
pare guvernat de această multiplicitate pe care o 
descopăr a fi extrem de violentă. 


Înţeleg că multiplicitatea mi-a violat gramaticile 
reducându-mi evenimentele mari la simple nume care 
se perindă prin inelările mele spaţiale. 

Ce ar putea să fie oare toate aceste nume: 
Takule  Makune, Ghemba, Mauna Lao, Bulbona, 
Ogabonda, Tazamo, Bankusai, Tulule, Gaian, Wenda, 
Gutumbe,  Halafaas, Hostina, Mataras, Bungburg, 
Tahomm, Wahstand, Burbaansk, Cammelor, Rafadda, 
Massa Gome, Kalodda, Gaspirias, Tulbonna, Has 
Masan, Gabelo, Tando, Jaw Kadab, Kantom Pingall, 
Guasalaa, Pano Gabal, Puerto Pico, Qintatocoatl, 
Hazean, Masam La, Wetobanian, Kokusai, Kankaro, 
Cretona,  Gavania,  Adamville,  Quada,  Qualimbo, 
Gutumbe, Kamelar, Ositias, Gazaala, Quatar, Mitombe, 
Bel Cantor, Zagadar, Ehren, Beauburg, Borobudur, 
Lamboda,  Gavania, Kumbali, Nulome, Gugumbe, 
Kalahar, Kumbra Kumbrali, Gontaro, Paragas, Boble, 
Saon, Ghema, Bomblas, Zaraban, Prudella Qonto, 
Kankaro,  Watanga,  Melisador, Watalaa Wangam, 
Orcheström, Burgund, Ovaloo, Stantivorej, Magribar, 
Kolsupe, Dadao, Kimballa, Lateea Gome, Ormooz, 
Galabraa, Fontas, Ascondia, Tato Malo, Worsko, 
Bashaala, Combeta, Efadalor, Pompaton, Wescutas, 
Vitalon, Bumbela, Combatador, Foretta Vion, Yagoo, El 
Satador, Efar, Kamer, Gobed, Ygonaa, Baradazar, 

Gompanion, Foragan, Alpetta, Musao, Salvedar, Ganta 
Baray, Toame, Meto, Agya, Era Ena, Ela, Salomar, 
Potocapetlan, Gruwald, Hadoma, Casonawa, Chemes, 
Zilla, Dera Do, Fulsa, Rakada, Kasma, Pame One, 
Gikka, Asola, Potal Pao, Casemar, Gambria, Havo 
Mabuu, Pletora, Arbanian, Offa, Salsaa, Belodar, 
Mamola, Qungo, Patoree, Osibirias, Mazango, Basko 
Tan, Halveda, Deboo, Jian Hoa, Asembo, Runamar, 
Montella, Ebao, Timbo, Asudaan, Muna, Yatoo, Vinna, 
Qutomo, Aselan, Paserar, Wasso, Bonna, Kantom 
Pingall, Finotola Fanti, Bohle, Forgossa, Atamaran, şi 
multe altele? E un şir aleatoriu? Sau sunt coduri 
ascunse? Sunt secrete straşnic păzite de gramaticile 
universului plin de universuri? Kalahar? Cum ar putea 
fi citit şi interpretat? O vreme m-am învârtit pe sub 
zidurile lui groase bine date cu var, bine luminate de 
torţe de himbal şi bine păzite de fioroşii soldaţi ai 
imperatorului. 

Imperatorul şi-a râs de mine. M-a ameninţat în 
fel şi chip. M-a implorat. Mi-a promis marea cu sarea. 
M-a ademenit. Tânjea după Puţişoarele Vesele din 
Nottingham. Fiinţă  pluricelulară, imperatorul din 
Kalahar avea de gând să se giugiulească simultan cu 
femeile inventate de mine, să se substituie lor, să 
încerce senzaţii necunoscute. l-am cercetat nopţi în şir 


veziculele pline de fosforescenţe şi m-am întrebat de 
ce universul plin de universuri construise o fiinţă atât 
de complexă. La ce-ar fi servit ea? Doar să reproducă 
la nesfârşit o matrice informaţională sublunară? 

Era lipsit de sens. La ce bun saurienii din 
îndepărtatele roiuri Klippo? La ce bun vermicularele 
care trăiau în comunităţi bine organizate pe fundul 
oceanelor sulfuroase şi clorhidrice de pe Zigadan, 
Etumbo şi Passai, dincolo de nori? La ce bun ocultele 
rotitoare din Galeea? La ce bun vârtejurile virtuale din 
Makabo? Ce noimă aveau toate acele încercări? Erau 
asemenea aventurii pe care o trăisem împreună cu 
Pitoşkin din Galeea? Erau etapele unei iniţieri? 
Universul plin de universuri este la rândul lui o 
formă-în-fiinţare pe care o metaenciclopedie îl va 
transforma într-un fiind? Cum mai mintea Pitoşkin! Cei 
doi golumeri sosiți de pe Gavania l-au multiplicat 
pentru a se folosi de ideile lui aiuritoare şi pentru a 
controla cenaclurile literare din Mitombe, Korin şi 
Mauna Lao. Erau tocmiţi de oamenii împăratului 
Ogawa care se temea că ideile culturalilor ar putea 
înflori în întreg universul plin de universuri punând 
imperialele în pericol. Essala Comodorre din Golimbo 
i-a avertizat pe mesagerii din Tulule iar prinţesa din 
Borobudur a trecut de partea cenaclurilor literare 

pentru că versurile ei fuseseră bine primite în 
Gandayo, Arumbaa şi Perola. 

Misterioşii din  Kalabra l-au căutat pe 
necunoscutul intrigant vrând să-l atragă de partea lor 
şi a celor care doreau răsturnarea puterii şi 
întemeierea unor republici dincoace de Pânzele Hatias. 
Călugării din Korinteea, din Tulule şi Galeea au tras şi 
ei nişte sfori pentru că erau foarte supăraţi pe 
imperialele Tooba care le luaseră pământurile îndată 
ce se sfârşiseră războaiele semantice. Li s-au alăturat 
mulţi jucători de hodda şi chiar lesbienele din 
Adamville care încă mai recitau la petrecerile lor în 
pielea goală versurile inspiratului Di Giorgio. 

Di Giorgio i s-a plâns vicontelui Blimberi, la una 
din întâlnirile lor de la vulcanii noroioşi din Takule 
Makune că  Pitoşkin intrase pe sub pielea 
necunoscutului intrigant tocmai pentru a-i momi pe 
cei doi golumeri să-l multiplice. Cine controla 
cenaclurile literare putea pune la cale noi războaie 
semantice devastatoare şi se pare că Pitoşkin tocmai 
asta urmărea. 

Îngânduraţii din 
neîncrezători însă şi s-au străduit să-i convingă pe cei 
adunaţi lângă craterele vulcanilor că Pitoşkin era un 


Bulbona s-au arătat 


iluzoriu construit de universul plin de universuri 
pentru a schimba istoriile. 

Iminenta schimbare a istoriilor a pus pe gânduri 
gânditorii din lumile solare şi sublunare şi a fost 
subiectul unor controverse şi polemici violente şi chiar 
au stârnit mişcări de stradă extrem de sângeroase. 

Barabo din Kuantile s-a amestecat şi el în toată 
tărăşenia vrând să obţină un ce profit iar martorii 
torinezi s-au străduit să obţină supremaţia nu numai 
în arta perversă a sondajelor de opinie dar şi în artele 
magice ale predicţiei. 

După arhivarii din Adamville, se pare că însuşi 
Înaltul Patriarh din Galeea l-ar fi căutat iar pe 
necunoscutul intrigant vrând să negocieze cu el rolul 
bisericii sale după iminenta schimbare a istoriilor. 

Roza imperialelor fondată de Bada'n Bukkador a 
hotărât în taină să-i măcelărească pe martorii torinezi 
şi pe arhivarii din Adamville pentru ca războaiele 
semantice să se desfăşoare după un scenariu gândit 
de Elal Belal şi Petra Petronius care nu voiau cu nici un 
preţ ca magicienii să conducă lumea după iminenta 
schimbare a istoriilor. Ei erau convinşi că academicienii 
trebuiau să hotărască asupra treburilor guvernării şi 
tocmai de aceea s-au hotărât în taină să facă jocul 
Rozei imperialelor în toate lumile solare şi sublunare. 

Flotele reunite s-au îndreptat către punctul de 
convergenţă magnetică Ganduu, dincolo de norii 
purpurii, acolo unde se spunea că se adunaseră în 
mare secret mercenarii tocmiţi de cenaclurile literare 
din Gunno, Adostra, Taundo, Mauna Lao, Galeea, 
Tulule şi aşa mai departe. 

Mercenarii erau aduşi din minele de xanol de pe 
Tooba, din craterele virtualelor de pe Banzee şi din 
oceanele cărămizii de pe Dano Badar. 

În timpul luptelor, soldăţoii deblorului de pe 
Tooba i-au decorporat pe ofiţerii împăratului Ogawa 
lăsându-le matricele să plutească dincolo de orizontul 
vizibil purtate de briza Pânzelor Hatias. Deblorul şi-a 
umplut pungile cărnoase cu heliu şi a cântat ore în şir 
ceva ce semăna cu Minunata Sonată. 

Acordurile au fost auzite de Bobolina care i-a 
şoptit la ureche prinţesei din Borobudur vestea primei 
victorii a mercenarilor. Prinţesa şi-a desfăcut aripile şi 
a plutit în corpul moale al vântului solar din Gaspeea. 
Gontila Kale, încântătoarea sirenă din Puerto Pico a 
zărit-o şi a chemat-o pe ţărmul oceanului Alal să 
flecărească despre una, despre alta. Martorii torinezi 
spun că din vorbele celor două s-au născut temuţii 
gostribadores, soldaţii vântului şi ai apei care i-au 


măcelărit pe cavaleriştii Rozei imperiale pe câmpurile 
de bătălie din Quatar. 

Satile din Montamorte le-a închinat un marş iar 
Abu Kadâr a compus un tuberoz nemaipomenit de 
îndrăcit pe care au dansat mai toate populaţiile din 
arhipelagurile Rudda, Balean şi Oparo. 

Sunetele s-au izbit de Pânzele Hatias şi-au 
dezvăluit pentru o clipă proveniența fermecătoarelor 
obiecte cosmice. 

Universul plin de universuri le furase unor 
călători virtuali care se întrupaseră dintr-o cascadă de 
evenimente mari pregătind naşterea  roiului de 
universuri  Tiangole ce  tunelase membranele 
magnetice în căutarea unui nou desfăşurător de istorii. 

Fabuloasa din Brudella a povestit ceva despre 
nebunia asta împăratului Ogawa iar căpitănia din 
Puerto Pico a dat publicităţii o hartă a întregului 
eveniment cosmic pentru a fi de folos navigatorilor. 

Şi arhivarii din Adamiville s-au grăbit să publice 
o desfăşurare a textelor lumii pentru a nu fi mai prejos 
şi pentru a încerca să câştige supremaţia în actele 
predicţiei. 

Iminenta schimbare a istoriilor se va fi produs, 
se produce sau se va produce, spune Ganto, 
gânditorul din Takule Makune, dezvoltând ideea 

tragică potrivit căreia nimeni nu poate deține secretul 
unei predicții. 

Am construit un frondist, un anume Rabo 
Magoban, care a atacat violent academicienii desueți şi 
care a pus sub semnul întrebării existența 
universităților. 

Ganto a cerut ajutorul gărzilor imperiale dar 
moreaugarinul meu a scăpat ca printr-o minune 
preschimbându-se în Bobolina. Fantoma fostului 
împărat Hataral a bântuit o vreme universitățile aiurind 
tinerii cu ideile lui Rabo Magoban iar nimfele din 
Bulbona au pregătit fiinţele apelor pentru iminenta 
schimbare a istoriilor. 


Fiinţele apelor sunt forme fantomatice 
pâlpâitoare în real. Le întrevăd fulgurând, purpurii, 
gălbui, moi sau acide, zgomotoase sau fierbinți. 

Oponenţele dispar în timp ce universul plin de 
universuri se prăbuşeşte în fiindul meu plin de nori. Aş 
putea număra planetele, aş putea enumera figurile 
politice, aş putea inventaria literaturile, aş putea hotărî 
stilurile, moda, tendinţele. 

Oare tendinţele să fie acele obiecte cosmice 
dinamice care dau  îndreptări asupra iminentei 
schimbări a istoriilor dincolo de nori? 

MARELE 
NORILOR 


ABSENT DIN INIMA 


Moto: 

În bezna din adâncurile oceanului peştii văd 
ceea ce este. 

Mihaela Bufnilă 


Acum zece mii de ani în Gatambo, lumile 
acvatice au dat o lovitură mortală inelelor de pământ şi 
au pus stăpânire pe cele o mie de constelații din inima 
universului plin de universuri. Baronii ficţionali din 
Gambolee, oraşul fabulatorilor, au fost răsturnaţi de la 
putere. Combustibilul tradiţional care anima matricele 
informaţionale a căzut în desuetudine. Noii savanţi de 
pe vechiul asteroid Kaoma Kuamani au descoperit 
principiul instantaneului acvatic bănuind prezenţa 
Marelui Absent Din Inima Norilor în profunzimea 
matricelor care se desfăşurau toate deodată. 

Pe scurt, puteai fi oriunde, oricum, în acelaşi 
moment digital. 

Această descoperire l-a făcut pe Ergubai Gaber 
din Guantila să-l ia peste picior pe rătăcitul Blais 
Pasqal care-l eliminase cu de la sine putere pe Marele 


Absent Din Inima Norilor din experimentul ştiinţific 
trimiţându-l la plimbare ca pe un copilandru. 

Atitudinea asta trebuia probabil să anunţe 
sfârşitul polemicii asupra modernităţii. Aşa au scris în 
cărţile lor arhivarii din Puertillo Picator. Ei au încercat 
să descrie formele momentului digital. Au ajuns însă 
într-un impas nereuşind să găsească rezolvarea 
şirurilor matematice mari de tip Yogguan. 

Într-o bună zi, Asalga Calambra, soprana din 
Tantai, mi-a şoptit să las în pace filozoficele pentru că 
o mare balenă albastră l-ar fi aruncat pe țărm pe un 
oarecare Barâşkin, un adversar periculos al tuturor 
ficţiunilor ştiinţifice. 

Universul plin de universuri punea la cale o 
revoluţie. 

Am pişcat-o de fund pe Asalga Calambra. 
Dansam înlănţuiţi într-un bar deocheat din docurile 
Bulbonei, oraşul fantomelor de sticlă. Un pianist îşi 
rupea tentaculele pe clape şi tot bătea din buzele-i 
groase, vineţii, zgâindu-se la viermuiala aia sufocantă 
iar Asalga Calambra, soprana din Tantai, îmi turna tot 
felul de baliverne aiuritoare în urechi! 

Ne înghesuiam. Ne călcam. Ne aruncam priviri 
languroase sau periculoase, pline de promisiuni 
perverse. Din tavan cădeau viermişori marini. Într-un 

acvariu rozaliu se tot unduia o sirenă îmbiindu-ne 
parşiva să facem porcărele cu ea. 

Un barman gras şi suferind de paranoia, tot 
răcnea că vine sfârşitul lumii şi că o mare cometă o să 
ne cadă drept în cap săturându-ne de giugiuleală. 

Erau şi nişte fantome de sticlă ce se zgăibărau 
printre coloanele de alge marine aruncând limbi de 
foc, funigei, bănuţi de argint. 

Dacă nu ştiţi ce e o fantomă de sticlă nu e o 
mare pierdere! Ce poate să fie decât o fiinţă fabuloasă, 
imposibilă, care circulă cu viteza gândului prin visele 
aiuriţilor locuitori ai lumilor. Chiar şi ai lumilor 
acvatice. Fantomele astea pun la cale tot felul de 
ghiduşii. Schimbă câte un guvern, joacă un renghi 
vreunui imperial sclivist şi bulversează mulțimile cu 
pase magnetice şi cu miracole. 

După cum vorbea toată lumea, Barâşkin, 
caşalotul multiplicant, era sfârşitul ficţiunii ştiinţifice în 
lumile acvatice aflate dincolo de inelele magice care 
ţopăiau îndrăcite în inima universului oceanic. 

L-am auzit şi pe Fontando, bărbierul din Gazaia 
spunând asta. 

Eram la baia de aburi din Tolumba, oraşul 
păsăroilor  bulbucaţi. Mă nimerisem pe-acolo în 
căutarea Marelui Absent Din Inima Norilor. 


Un batracian din Kutumbe mă păcălise şi mă 
pusese pe drumuri pornindu-mă cu noaptea-n cap de 
prost ce sunt către Tolumba. Am mărşăluit plin de 
speranţă printr-un soare canicular, prin ger şi ceaţă. 
Ceaţa o aruncau nişte şmecheri din Badao Badalor cu 
tulumbe de argint. Ziceau că-s sculptorii entropici. 
Nişte haimanale. 

Încurcau navigatorii, pierdeau caravanele în 
pustiul de ape. 

Batracianul îşi făcea veacul pe o corăbioară în 
largul sudicelor. Corăbioara se legăna, burtoasa, 
spintecând uşor valurile înspumate care sclipeau 
fantomatic în bătaia Lunii chemându-se unele pe 
altele, nebunele. 

Cândva, batracianul vânase balene de sticlă în 
inima nordicelor. Mare povestitor, batracianul. Spunea 
nişte baliverne! Mincinosul! Zicea pe cuvânt de onoare 
că pe vremuri prindea balena de coadă, îi şoptea un 
descântec la ureche, o gâdila pe burtă, o legăna. 

Balena, săraca, pica în plasă cu ochii-nchişi. 

La bile, în docuri l-am cunoscut. Juca 
batracianul bile în draci. Bilele erau străvezii şi în ele 
se zăreau tot felul de lumi acvatice mici. 

Batracianul se fălea. Parcă-l văd. Se umfla peste 
măsură. Îşi lua avânt. Se trăgea de brăcinari. Înjura de 

mama focului. Vrăjea bila nu ştiu cum. Se arunca 
înainte şi poc, poc, câştiga toţi biştarii. Docherii se 
burzuluiau de pomană. Unul a vrut să scurteze 
batracianul de cap dar i-am tras eu o scatoalcă. 
Orăcăitul mi-a mulţumit şi m-a tras după el. 

Eu, naivul, l-am urmat. 

Atumbo  Bambotembo îi zicea batracianului. 
Naiba ştie de ce. Îi plăcea lui! 

M-am dus după el. M-a cărat prin întregul 
Kutumbe. Kutumbe tipa, răcnea, urla, se sulemenea, 
se dezgolea în soare, îşi făcea de cap. Nişte aeroplane 
tot vâjâiau prin văzduhul încins. Trecea o paradă. 
Cântau nişte fanfare. Lumea se rostogolea pe străzi 
valuri, valuri, fistichie, dezmăţată şi gata să ia cu asalt 
guvernanta acvatică. 

Ne-am zgâit la tarabe în târgul de cefalopode 
albastre şi ne-am înghesuit prin piaţa de peşte, să 
vedem care-i treaba. 

Puţea de-ţi lua nasul. Pluteau prin văzduh 
norişori de praf de puşcă. Se cafteau unii bine de tot 
cu nişte puşcoace pentru nişte pricini. Tarabagiii, 
pântecoşii, ne tot aţineau calea. Ne îmbiau cu hartane 
sângerii. Să-mi dau duhul şi alta nu. 


Îl cauţi pe Marele Absent, şmechere, mi-a zis 
batracianul făcându-mi cu ochiul, împingându-mă 
înainte să tai mulţimea nebună. 

Ştia ce ştia batracianul. Mi-a şoptit : e o chestie 
filozofică la mijloc, zi că nu-i aşa, îţi dă sens, 
derbedeule. Vrei să  tunelezi universul plin de 
universuri şi s-o ştergi dincolo de orizontul nostru 
vizibil. Te dai de ceasul morţii să hoinăreşti prin 
pluralitate, ha, ha, ha! 

Pluralitatea? Atopo Peta vorbise despre ea în 
urmă cu o mie de ani. Atopo era un filozof din 
Horneea. Nu prea-l lua nimeni în seamă. Îl dăduseră 
afară din senatul Universităţii Acvatice din Gatao. Se 
încurcase cu nişte sirene. 

Apoi s-a confesat publicului jurându-se că a 
avut o viziune despre ceea ce zicea el că ar fi 
pluralitatea. Avea de gând să construiască o nouă 
cosmologie. 

A zis că timpul acvatic, derivat al timpului 
cosmic, ar fi doar o convenţie moartă, moartă de tot. 
Un concept răsuflat. Desuet zicea el. Un fel de poşircă 
ştiinţifică, dacă stau eu bine şi mă gândesc. 

Savanţii  desueţi l-au luat la ochi. L-au 
încondeiat la stăpânire. Să dea oficiala oceanică cu el 
de pământ. Să-i taie impozitul. Să-l pună în lanţuri. 

Ciocu' mic domnule filozof. 

Atumbo Bambotembo mi-a zis să stau locului. 
Nu te mişca, derbedeule. Uite o meduză, vezi? Ei şi, 
am zis eu dând din umeri. Mare lucru o meduză. Dar 
ce ştiam eu, derbedeul de mine despre meduze? Nici 
nu era meduză. Era peştoaica peştoaicelor în travesti. 
Ţinea o tarabă de crabi electrici. Crabii tot aruncau 
fulgere în stânga şi-n dreapta, ronţăiau văzduhul. 

Peştoaica s-a uitat lung la mine. Pişpirică, mi-a 
zis, aud că vrei să-l cauţi pe Marele Absent Din Inima 
Norilor. Dar eu nici nu scosesem o vorbă. Asta e, îmi 
citea gândurile. 

Dar nu dădea nici două parale pe mine, mi-am 
dat eu seama. A şuşotit ceva cu Atumbo Bambotembo. 
Au râs amândoi de mine. 

Apoi mi-au zis să-mi vând matricea energetică. 
l-am înjurat. Le-am zis nişte vorbe de la obraz. 
Batracianul s-a făcut roşu de ciudă. Bine, derbedeule, 
nu te dai. Eşti un prost, ai fi câştigat o sumă 
frumuşică. Caută-l pe Fontando, bărbierul din Gazaia. 
Îl găseşti la baia de aburi din Tolumba. Ştie el cum 
ajungi la Marele Absent Din Inima Norilor. 

Zis şi făcut. Mi-am luat picioarele la spinare 
bucuros că scăpasem de nebuni. 


În drum spre Tolumba am dat peste un oracol. 
Oracolul mi-a zis nişte chestii încurcate despre 
popoarele acvatice. Mi-au prins bine într-o bună zi. Le 
zic şi eu pentru că sunt tare adevărate. 

Era cu siguranţă sfârşitul tuturor personajelor. 

Scriitorii din Munao Loan, din Tambo Tambolee 
şi din Bamboleda îşi aruncau adesea personajele la 
gunoi. Acolo, în gunoi, aştepta Barâşkin, spuneau 
martorii togarezi care-l căutau pe Marele Absent Din 
Inima Norilor prin incantaţii secrete. 

Barâşkin lua îndată chipul unei subrete sau 
formele planturoase ale unei matroane şi se strecura 
prin ficţiunile care scăldau matricele lumilor acvatice. 

Se îmbrăca fistichiu cu hainele jobeniştilor din 
romanul preastimabilului scriitor al preşedintelui din 
Tambo Tambolee sau făcea pe malagambistul din 
scenariul aruncat la coş de Pabu Bupabu, dramaturgul 
la modă în Gantao. 

Garda civică a încercat de câteva ori să-l 
aresteze pe Barâşkin dar gardienii nu l-au găsit 
niciodată, pe cuvânt dacă mint. 

Ayan, un băiat de prăvălie, chel şi limbut, 
pipăind-o pe Mirabola din Farina, i-ar fi spus că 
vestitul Barâşkin nu ar fi decât o plăsmuire. Ayan a râs 
prosteşte când perversa l-a gâdilat cu o pană de 

gâscă. Pana de gâscă era primită în dar chiar de la 
preşedinte din Tambo Tambolee pentru servicii 
importante aduse ţării. 

Gâsca preafericită care şi-a lăsat pana zălog 
chelarului de la preşedinţie călătoreşte acum către 
lanţul muntos Slin Wala ca să-i aducă sus-numitului 
un diamant de lumină veche. Nişte pelerini au adus 
diamantele de dincolo de orizontul vizibil şi le-au 
ascuns sub Slin Wala. Spiritul muntelui e animatorul lui 
Barâşkin Barâşkinrowsy, spun nişte documente secrete 
aflate bine ferecate în catacombele din Munao Loan. 

Spiritul se hrăneşte cu ficţiunile căzute în uitare 
sau desuetudine. 

El ştie că ficţiunea e combustibilul fiinţelor 
fabuloase din lumile acvatice şi că, încet, încet, o va 
lua în stăpânire. Îl materializează pe Barâşkin o dată 
pe săptămână şi, având darul ubicuităţii, umblă prin 
saloane ascuns sub înfăţişarea unei midinete şi 
sfătuieşte scriitorii să-şi arunce personajele la gunoi. 

Midineta Cocoleta are buze rujate ţipător. Are o 
voce stridentă. Are bujori. 

Tablourile de cristal se sparg în zeci de cioburi 
când vocea ei izbucneşte printre coloanele grele de 
plumb. Cioburile se prefac în mici reptile care muşcă 
soldaţii de cizme. Soldaţilor nici nu le pasă pentru că 


stau la coadă să le muşte midineta ciotul greu încercat 
de femenele din Munao Loan sau Bitombe. 

În timp ce zecile de cioturi se întăresc sub 
lumina lunii, gâsca preafericită se întâlneşte în zborul 
ei cu Xalaman. Xalaman are şapte ochi şi opt tentacule 
şi se deplasează cu ajutorul unui sifon dogit. Şuieră 
îngrozitor. Nu are biştari să-şi cumpere un sifon nou 
din Bulbona Faso. Şi îi trece prin minte că ar putea 
vinde gâsca preafericită în târgul de animale din 
Puertillo Picator. 

O înşfacă pe înaripată şi o duce cu el lălăind de 
nebun pe cărările umede şi tainice ale muntelui Go 
Man. 

Dacă Elsao Chiramel, cel care mi-a spus toată 
povestea asta aiurită despre Barâşkin, n-a minţit, pe 
Xalaman l-ar fi înghiţit un reptiloid vişiniu din 
îndepărtatul Wankusai. Reptiloidul era hămesit foarte 
pentru că soldaţii aigamalodului din Bufanga furaseră 
tot ce se putuse fura din ţinuturile însorite. 

Asalga Calambra, soprana din Tantai, 
dezbrăcându-se pentru ritualul de primăvară, mi-a 
şoptit tot felul de prostii despre sfârşitul preafericitei 
gâşte încercând să mă convingă că Xalaman era un 
şarlatan. Am muşcat-o de ţâţe pe nebună şi apoi i-am 
tăiat capul. 

Sângele i s-a scurs în ligheanul de argint de sub 
pat şi, după a şaptea zi, din el s-a întrupat un înger. 
Îngerul s-a zbătut o vreme în braţele mele dar eu l-am 
mângâiat cu duioşie şi i-am cântat o mulţime de 
cântecele porcoase. L-am învăţat să joace barbut şi 
l-am îmbătat straşnic. Cum am devenit prieteni la 
cataramă, îngerul m-a dus pe sub măslini să-l zăresc 
pe Vestitor. 

Vestitorul se pregătea de moarte dar a fost de 
acord să ucidă spiritul care se hrănea cu ficţiunile 
scriitorilor. 

Pentru asta mi-a cerut să-mi schimb chipul, să 
merg pe cărbuni aprinşi, să zbor asemenea unui 
bimotor danez şi să dansez mambo şi conga cu 
femenele din ghilda navigatorilor. Scriitorii care îl 
venerau pe ciudatul Barâşkin m-au căutat toată vara 
visând în van că-mi vor smulge limba ascuţită. 

Zeci de procesiuni au pornit pe urmele mele prin 
găurile viermilor bakundo. 

Mii şi mii de pelerini s-au aruncat orbeşte în 
flăcările din Gayola crezând că sălaşul meu ar fi acolo. 
O femeie m-a scuipat în faţă iar un zburător a vrut 
să-mi spargă scăfârlia cu nişte pietre aduse de dincolo 
de marile lacuri. 


Guvernatorul din Iddile a poruncit rinocerilor lui 
să mă măcelărească iar vampirii din Goona s-au jurat 
că îmi vor bea sângele până în iarnă. 

M-a adăpostit suba de Fasto care nu credea în 
Barâşkin şi care deja prorocise sfârşitul războaielor 
kurmaleze. 

În urmă cu trei ani îi promisesem subei că-i voi 
aduce o hartă secretă furată de la statul major al 
hornilor. Suba ştia că sunt un derbedeu şi un 
mincinos. S-a învoit să mă ajute pentru că se spunea 
că legenda lui Barâşkin ar putea grăbi sfârşitul lumilor 
acvatice. Suba mi-a spus că în textul legendei apar 
nişte coduri secrete care distrug  matricele 
informaţionale ale împrejmuitului acvatic, Gosara. 

Împrejmuitul era cel mai mare oraş aflat la 
graniţa marilor ficțiuni, teritorii periculoase în care nu 
era bine să te aventurezi. 

Suba mi-a spus că împăratul Makkai îşi pierduse 
viaţa acolo şi că falnica armată a generalului Gop se 
pierduse în ceţurile ficţiunilor. 

Pe generalul Gop îl cunoscusem în bătălia de la 
Munao Loan. Era un bărbat bine făcut. Avea o mustață 
uriaşă. Când soarele răsărea de după piscurile pline de 
zăpezi roşii, mustaţa lui Gop părea că ia foc. 

Eragula, femena cea mai periculoasă din regat, 
pusese ochii pe Gop şi chiar se lăudase că ar putea 
să-l ucidă pe Barâşkin numai pentru a putea intra în 
grațiile generalului. E drept că acum toate poveştile 
astea mi se par nişte prostii şi că de fapt Barâşkin e 
doar o legendă inventată de curasarul din Gombe. 

Barâşkin n-a existat niciodată. Dar cei din 
Gombe au vrut să pună mâna pe mine de câteva ori 
pentru că le-aş fi datorat nişte biştari de la un barbut 
de pomină ras sub un pâlc de sicomoroni umbroşi din 
Bamboleda. 

Singurul lucru pe care îl ai cu adevărat este ceea 
ce eşti. Asta e şi nimic altceva, să ştiţi de la mine. 
Tocmai de aceea nu mi-am bătut capul cu urmăritorii 
mei şi m-am dus în glonţ în Gatambo să-l caut pe 
Magicien, unul dintre cei mai mari sforari din lumile 
acvatice care avea habar unde se ascunde Marele 
Absent Din Inima Norilor. 

Atingându-şi momentul digital critic, marile 
armade stelare s-au scufundat sub presiunea 
câmpurilor magnetice iar elita ofițerilor a intrat într-un 
con de umbră. 

Guvernanta oceanică din Wankosai s-a grăbit 
să-şi trimită flota de lumină veche să controleze 
fiecare colţişor al matricelor sale informaţionale. 


Oficiala acvatică din Imao a decretat stare de 
asediu şi, făcând pe placul popoarelor acvatice, a 
abolit principiul lui unu care se multiplică. Imperialele 
au încheiat un armistițiu cu republicile galactice iar 
amiralul sudicelor a trimis o  depeşă secretă 
triunghiului ofiţerilor din inima nordicelor invitându-i 
la un picnic acvatic în largul înspumat al orientalelor. 

Depeşa asta am citit-o şi eu pe când făceam o 
curte nebună prinţeselor din Quatro Quatrator sperând 
foarte tare că voi intra în grațiile unui ofiţer imperial 
care se lăudase de nenumărate ori că l-ar cunoaşte pe 
Magicien. 

Prinţesele trandafirii din Quatro  Quatrator, 
oraşul râsetelor nebune, au învăţat să înoate fără 
mască de apă şi toată lumea a făcut mare haz din 
pricina asta. 

Broscoizii de pe Santo s-au trezit peste noapte 
mari dansatori şi asta i-a umplut de invidie pe 
batracienii  tăcuţi din 
bolborositor. 


Fantola  Fintolao, oraşul 


Într-o noapte fără lună, în timp ce nordicele se 
visau a fi orientale, un ciudat monstru acvatic s-a 
născut din spuma valurilor şi a înghiţit submarinul 
galben al vestitului lbab Habab care tocmai pornise 
într-o călătorie către ultimul sens vrând să afle dacă 

principiul succesiunii putea fi definit cu adevărat şi 
dacă potrivit lui, epoca modernă se afla în plină 
desfăşurare. 

Scrâşnetul fierătaniilor şi urletele îngrozite ale 
muribunzilor s-au auzit în întreg universul oceanic 
fiind amplificate de viermii marini. Dar asta nu mai are 
nici o importanţă. Timpul merge înainte şi-napoi. În 
sus şi-n jos. Şi la stânga şi la dreapta. 

Potrivit martorilor togarezi, monstrul acvatic ar 
fi venit din stele adus de o uriaşă bulă luminoasă. 
Peşte Orb, fabulosul marin pe care monstrul acvatic 
l-a întâlnit în largul mării de carton care clipocea 
somnoroasă dincolo de orizontul nostru vizibil i-a zis 
arătării chestia asta teribilă. 

Monstrul acvatic se deghizase într-un delfin 
cicălitor. 

Ciudata arătare pornise în căutarea propriei sale 
origini. Lua forma obiectelor cosmice aflate în 
proximitatea sa şi putea deveni limită sau vecinătate 
după caz, spre deplina pierzanie a fiinţelor fabuloase 
pe care le întâlnea. 

Peşte Orb era când galben, când purpuriu şi nu 
prea trăgea cu urechea la ce se întâmpla prin lumea 
largă. Stătea bine pitit în mâl într-un inel al şarpelui 
Gonzobes. 


Rânjea tot timpul, Peşte Orb. Era umflat peste 
măsură. Cânta cântecele porcoase despre lumile 
acvatice şi se tot lăuda că ştie el când o mare revoluţie 
va face totul harcea-parcea. 

Nebunul! 

l-a dat cu tifla delfinului cicălitor. Dar n-a ştiut 
să-i spună cine e şi de unde vine periculosul monstru. 
Monstrul acvatic i-a despicat burta trandafirie. Marea 
de carton s-a umplut de frumoase flori de sânge până 
dincolo de reciful de lumină veche unde se adunau 
sirenele în nopţile fără lună. 

Dar era acea frumuseţe utilă monstrului acvatic, 
s-au întrebat filozofii din Patonaraman străduindu-se 
să pună la cale o critică usturătoare a ideilor lui Platon. 

Lipsirea de lumina Lunii, de exemplu, limita 
exerciţiul şi prezenţa frumuseţii în carnea universului 
oceanic. Pentru cine ar fi trebuit să fie frumoase florile 
de sânge tocmai acolo, pe fundul întunecat al mării 
brăzdate de furtuni oceanice dezlănţuite? 

În noaptea fără lună în care sirenele din 
Nottanguya l-ar fi călărit în joacă pe respectabilul şi 
venerabilul caşalot Aghilee din Gambolee, furtunile 
oceanice din Tangulo Mambulo au bolborosit pentru 
întâia oară după o tăcere de peste două mii de ani 
anunțând noua eră a războaielor acvatice. 

Privind din balconul imperial ploaia de meteori 
purpurii care venea de dincolo de orizontul vizibil, 
prinţesa Amabalamaia din Huantamatanor i-a spus 
amiralului ei, Patontiakov, că a auzit vuietul pe care îl 
făceau furtunile oceanice animând motorul istoriei şi 
că se temea pentru supuşii ei care trăiau printre algele 
de lumină veche. 

Tocmai primise un mesaj secret de la amiralul 
nordicelor care o ruga să-şi trimită armada 
scânteietoare în punctul de conjunctură magnetică 
Huabobassa pentru a i se alătura în bătălia împotriva 
delfinilor cicălitori din Puertillo Picator. 

Şi bătrânul împărat al oglinzilor de ape din 
Jabahab Ab Jabadah a auzit glasul dezmăţatelor 
furtuni oceanice după ce trecuseră deja cinci mii de 
ani de la moartea bietului Peşte Orb. Un astrolog s-a 
furişat într-o noapte ploioasă printre coloanele de 
ceaţă ale palatului imperial. S-a împiedicat în barba-i 
liliachie. Şi-a vălurit uşor mantia înstelată învolburând 
aerul cald. A tuşit uşor parcă nevrând să-l tulbure 
cumva pe bătrânul împărat care trăgea înfrigurat cu 
urechea la palpitul universului plin de universuri în 
apropierea telescopului oficial. A dat să se întoarcă, 
speriat de gândul său nebun. Aflase că epocile se 
desfăşurau deodată şi că nu-şi urmau una alteia. 


Dar era prea târziu. 

Împăratul clipoci uşor. Îşi deschise încetişor cei 
o mie de ochi sulfuroşi. 

Oftă. Ştia că astrologul îi aducea o ştire 
cutremurătoare. 

În străfundurile universului plin de universuri, 
inelele magice fuseseră străpunse de forţe nevăzute 
iar fiinţele fabuloase fuseseră transformate în principii. 

Împăratul oglinzilor de ape din Jabahab Ab 
Jabadah nu era mai învăţat decât predecesorii lui. 
Tehnologiile imperiale ar fi fost de nefolosit în 
străfundurile istoriei care, nici ea, nu era un adevăr ci 
doar o superbă ficţiune. 

Era oare acel eveniment sfârşitul inevitabil al 
lumilor acvatice asemenea lui Barâşkin, legendarul 
personaj? 

Fiinţele fabuloase, moi şi plăcute la atingere sau, 
dimpotrivă, tăioase şi aspre, se preschimbau în 
virtualităţi şuierătoare? 

O astfel de întrebare şi-a pus şi monstrul acvatic 
în timp ce o înfuleca pe Colombiona, un animat al 
călugărilor din Wankusai, la o mie de ani la stânga 
fluxului principal de evenimente care inundau 
aparenţa oceanică. 

Colombiona a ţipat uşor înfiorată, s-a zbătut un 
pic şi şi-a dat sufletul transformându-se într-o 
matrice informaţională de o jumătate de rotaţie. 

Monstrul acvatic a trimis-o departe în 
străfundurile lui luând forma corăbiilor lungi pe care le 
îndreptau către ultimul sens an de an vitejii războinici 
ai sudicelor în încercările lor sângeroase. 

Armada a înfruntat forțele imperialelor 
trandafirii de dincolo de pânzele Hamoai care făceau 
să se rotească inelul magic din marginea arhipelagului 
Seto, o lume zăpăcită construită de navigatorii 
secretului. 

Vasul amiral s-a ciocnit cu el însuşi iar 
torpiloarele s-au lovit între ele din cauza unui 
principiu rătăcit care-şi făcea mendrele prin mările 
locului. 

Călugării din Wankusai i-au luat urma dar nu au 
putut în nici un fel să fie pe potriva monstrului acvatic. 
O oarecare Tamerosa din Bakalor, oraşul şerpilor de 
mare, i-ar fi avertizat asupra acestui pericol dar 
călugării nu au vrut să-i dea ascultare. Înainte de a se 
desprinde de marile recife au ţinut o slujbă secretă şi 
s-au închinat sirenelor din Nottanguya 
considerându-le fără de sfârşit. 


Aflându-şi moartea în instantaneul acvatic 
construit de teribilul monstru, călugării s-au săvârşit 
în chip eroic mânuindu-şi spada de foc împotriva unui 
duşman imaginar crezând că sirenele îi puneau la 
încercare. 

Corporalitatea lor, strânsă în mare grabă dintre 
stânci de un oarecare Kamceaitai, armurier la arsenalul 
din Tambole Tamboree, oraşul rătăcirilor, a fost 
vândută în  bazarul din  Armonai, arhipelagul 
deosebirilor. 

Agombatador kebirabo! i-a strigat un cefalopod 
liliachiu cumpărătorului corporalităţii care tocmai se 
furişa spre docurile încinse de soarele sălciu. 

Iguasaaaaa! a strigat speriat cumpărătorul 
arătându-se gata să-i dea corporalitatea fără luptă aşa 
cum îi ceruse cefalopodul. 

N-au apucat însă să se mai certe. A trecut un 
dirijabil manevrat cu multă abilitate de vestitul căpitan 
Aigamatorian din Clepsoda, oraşul gheţurilor. 

Aigamatorian slobozi câţiva plumbi fierbinţi din 
flinta lui uriaşă şi înşfăcă corporalitatea călugărilor din 
Wankusai ducând-o cu el pe muntele de sticlă, acolo 
unde sălăşluiau spiritele bisericilor reunite. Spiritele 
i-au mulţumit şi l-au ajutat să tuneleze universul 
oceanic pentru a-şi face urma pierdută. 

După zece mii de ani, hoinărind prin buclele 
virtuale ale Kampatotadorului, regatul răsucitorilor de 
momente digitale, monstrul acvatic a dat peste 
căpitanul Aigamatorian şi l-a făcut una cu pământul 
înroşind văzduhul de sânge. 

Se pare că împărăteasa Cambolateea din 
Huansotan, patria trompetiştilor de aramă, s-ar fi 
întrebat la sfârşitul unui anotimp incert, de ce lumile 
acvatice erau pe moarte şi de ce tocmai un monstru 
era trimis din adâncurile universului plin de universuri 
să ducă la îndeplinire această misiune dizgraţioasă. Ea 
a transmis un mesaj secret prințului de 
Magamagamada sfătuindu-l să se păzească. 

Cei din Magamagamada, grupul insulelor de 
zahăr, de dincolo de vârtejurile virtuale ale cascadei 
Totunga, au încercat să prindă monstrul acvatic în 
mrejele unor nebune dar monstrul nu şi-a făcut 
apariţia. 

Amiralul forţelor navale din Magamagamada s-a 
făcut luntre şi punte ca matrozii lui să pună mâna pe 
ciudata arătare dar furtunile oceanice l-au rătăcit 
printre bulele luminoase care au căzut peste lumile 
acvatice la un început de iarnă. 

Dinozaurii de zăpadă de pe Kokadoan au 
scufundat crucişătoarele semeţe dar monstrul acvatic 


n-a ţinut seama de asta şi i-a zdrobit între fălcile sale. 
Dansatoarele din  Quantomaguan au vrut să-l 
îmbuneze dar el le-a înfulecat la repezeală. 

Împăratul norilor s-a certat cu filozofii din 
Patonaraman spunându-le verde în faţă că el dăduse 
tonul noii epoci a modernităţii abolind romantismul în 
artă şi rătăcirea gânditorilor iubind adolescentin 
fantasmele eului. 

Fanfoleto fanfola fentoanola! i-a zis, pe un ton 
răstit, unui locotenent de-al său regentul de Gasboian, 
vrând să-l facă să înţeleagă că monstrul acvatic 
trebuia să fie chiar unul dintre principiile în a căror 
corporalitate se strecurau fără să ştie mai toate fiinţele 
vii din universul oceanic. Tocmai de aceea îl grăbi să 
ceară mâna delicatei prințese Amabalamaia pentru 
sfârşitul verii. 

Numai că, într-o noapte călduroasă, prinţesa 
Amabalamaia din Huantamatanor a avut un vis erotic. 
Până în zori s-a ţinut de giumbuşlucuri cu monstrul 
acvatic care i s-a plâns că nu ştie cine l-a creat şi că 
este îngrozit de măcelul căruia îi căzuse pradă. 

Prinţesa a scris o depeşă imperialelor din inima 
occidentalelor şi a rugat republicile de dincolo de 
orizontul vizibil să-i trimită o plasă virtuală pescuită 

din întâmplare de flota inimosului Salausa din Ubunda, 
oraşul turnurilor cântătoare. 

Amabalamaia plănuia să-l prindă pe monstrul 
acvatic atunci când va reveni în visele ei şi să-i 
schimbe instrucţiunile ficționale pentru a afla cheile 
modernităţii ea nefiind de acord cu filozofii din 
Kankao care spuneau că a te considera progresist e 
curată rătăcire de vreme ce fiecare epocă fusese un 
progres în raport cu întregul front matriceal al 
universului acvatic desfăşurat deodată. 

Un vârtej fierbinte a furat-o însă de pe terasa 
palatului ei şi a aruncat-o în valurile înspumate unde, 
după trei zile şi trei nopţi de chin a fost înghițită fără 
milă de monstrul acvatic. 

Preschimbându-se într-un zburător de sticlă, 
amiralul Patontiakov s-a îndreptat către Wankusai 
după ce a părăsit îndoliatul Huantamatanor. 

A bătut la poarta vrăjitorului Gasaban. Bum. 
Bum. Bum. 

Escapitola compitatom  bahdân  Wankusai? a 
întrebat buretele de mare care păzea intrarea, vrând să 
ştie dacă amiralul plătise cei patruzeci de pitueros cât 
costa intrarea în Wankusai. 

O ploaie sulfuroasă bătea în canatul porţii 
săpând şanţuri adânci departe, în mijlocul străduţei 


întunecoase. Felinarul din colţul casei răspândea o 
lumină gălbuie. 

Amiralul s-a încruntat. Şi-a scuturat aripile de 
sticlă. 

Harocma  ghesao ghildero marinago! a zis 
printre dinţi dând de înţeles că ar fi scutit de o 
asemenea taxă de ghilda maritimă din Puerttilo 
Picator. 

La auzul acestor cuvinte, ploaia s-a oprit 
dintr-odată preschimbându-se într-un vârtej virtual 
din care îşi făcu apariţia vrăjitorul Gasaban. 

Amiralul a crezut că este Vestitorul. 

Gasaban avea însă coadă de balenă, fălci de 
rechin şi tentacule de sepie. 

De departe semăna cu o umbrelă. Dacă l-ai fi 
privit de dincolo de universul oceanic, printr-un 
ochean magic, l-ai fi putut confunda cu uşurinţă cu 
aburul locomotivelor din Guanon, oraşul celor mai 
frumoase serbări de iarnă din lume. 

Chele beulle, chele beulle! strigă Gasaban uşor 
amuzat de înfăţişarea amiralului, pocnindu-şi buretele 
de mare cu un beţişor parfumat furat din târgul 
obişnuinţei ţinut în inima orientalelor de două ori pe 
an. 

Amiralul îi răspunse la salutul de bun venit cu 
un zâmbet amar. 

Căuta nemurirea iar Gasaban credea că venise 
să-l înveţe cum să-l înfrângă pe ciudatul monstru 
acvatic. Patontiakov era convins că sunt amândoi un 
construct al aparenţei oceanice şi că sirenele şi chiar 
universul plin de universuri erau doar nişte plăsmuliri 
puse la cale de Marele Absent Din Inima Norilor. 

Vrăjitorul făcu două, trei pase magnetice. 

Se preschimbă într-un delfin cicălitor şi se cernu 
peste lume aidoma unei ploi cuminţi de primăvară. 

De ce putea face astfel de vrăji nemaipomenite? 
De unde îi venea puterea? 

Amiralul se trase de vipuşcă nehotărât. Poate că 
în perversitatea lor, câmpurile magnetice îl creaseră pe 
vrăjitor pentru a-şi umple singurătatea. 

Dar cine manipula câmpurile magnetice? Marele 
Absent Din Inima Norilor? 

Gasaban îi spuse amiralului să-l caute pe un 
anume Magicien. 

Patontiakov porni spre Cambo Camboree, oraşul 
saturnaliilor, acolo unde s-ar fi ascuns Magicien. 
Îmbarcat pe un vapor cu zbaturi, condus de un saurian 
cârcotaş, amiralul călători vreme de o mie de zile în 
josul fluviului Qonaor. 


Saurianul îşi suduia matrozii de dimineaţă şi 
până seara şi dădea tot felul de comenzi aiurite cerând 
ba să fie armate tunurile de la tribord, ba să fie 
ridicate pânzele pentru vântul de noapte. 

Amiralul îşi dădu seama că saurianul tânjea 
după vremuri de mult apuse şi că se credea la bordul 
unei corăbii stelare. 

Dar nu-şi bătu prea mult capul cu asta. Din 
cauza aripilor sale de sticlă, mai toţi pasagerii îl 
ocoleau crezând în sinea lor că Patontiakov era de fapt 
o insectă de bălegar fugită dintr-un laborator al 
armatei şi care călătorea în travesti. La supa de 
dimineaţă treceau în fugă pe lângă masa lui iar la 
cafea, îndată după prânz, se înghesuiau cu toţii lângă 
marele coş de fum care bubuia asurzitor. Amiralul nici 
nu i-a mai luat în seamă după primele o sută de zile şi 
s-a adâncit în el însuşi. Se ascundea la pupa printre 
butoaiele de motorină şi de scrumbii şi admira peisajul 
luxuriant. Printre pâlcurile de junglă mustind de aburi 
sângerii, se zăreau turme de caşaloţi, câte o balenă 
singuratecă sau câte un amfibiu vorbăreţ. Unii se 
ţineau după vapor înotând la babord şi cerând de 
mâncare. Patontiakov a vrut să afle câte ceva despre 
monstrul acvatic dar caşaloţii i-au dat cu tifla şi au râs 
de el. Nu auziseră de o asemenea poveste şi nici nu 

credeau că universul oceanic era doar o părticică 
dintr-un enigmatic univers plin de universuri. Un 
amfibiu îl stropi în joacă iar o sirenă îl îmbie în iatacul 
ei de ape să facă tot felul de giumbuşlucuri. Şi totul 
doar pentru un diamant de lumină veche, se înţelege. 

Într-o dimineaţă, din cauza ceţurilor, vaporul se 
izbi de nişte stânci şi se scufundă cât ai clipi. Saurianul 
dispăru urlând ca din gură de şarpe într-o învolburare 
de ape. Matrozii se pierdură printre stânci iar pasagerii 
se făcură nevăzuţi într-o cataractă, la două mile 
depărtare de locul naufragiului. 

Un caşalot îl înghiţi Patontiakov ţâşnind dintr-un 
vârtej virtual. Aripile de sticlă ale amiralului îi 
spintecară burta şi dinăuntrul lui ieşi la mal, 
mărşăluind semeaţă prin valuri, armata biomecanicilor 
din Tamabolee care dădu imperialelor o serie de 
lovituri mortale. 

Matricea informaţională a lui Patontiakov se 
preschimbă în principiul oglindirii potrivit căruia, 
văzându-se pe sine însuşi, monstrul acvatic explodă 
risipindu-se prin întreg universul oceanic iar filozofii 
din Patonaraman trimiseră o depeşă împăratului 
norilor încercând să-l convingă că modernitatea era 
doar un construct iluzoriu. 


Toată tevatura asta mi-a fost povestită de însuşi 
Magicien. Magicien putea privi întreaga desfăşurare 
ficțională a universului plin de universuri deodată. 

M-a văzut venind înspre el din timpurile mele 
paralele. M-a lăsat să intru în inelul lui magic şi mi-a 
dat de înţeles că ştiinţa făcea casă bună cu magia, una 
desfăşurându-se dintr-alta şi invers. 

Magicien m-a ospătat cu balenă umplută cu 
migole. Mi-a dat să beau un vin dulceag şi m-a iscodit 
în fel şi chip. M-a întrebat de ce vreau să-l întâlnesc 
pe Marele Absent Din Inima Norilor, tocmai eu, un 
derbedeu şi-un coate goale. 

Pe mine m-a scos groaznic din sărite chestia 
asta şi l-am pocnit drept în moalele capului lăsându-l 
fără suflare. 

Am şters-o cât ai clipi şi am tunelat întregul 
Gatambo apucând în sus prin carnea timpurilor care se 
vânzoleau încoace şi-n colo de nebune. 

Un kontator din Kahala, hoinar verzuliu, guraliv 
şi plin de bube, încrezut şi dus cu sorcova, mi-a zis 
că-mi vinde pentru o mie de arginţi codul care 
deschidea  corporalitatea vestitului principiu al 
oglindirii. 

Kontatorul avea un dirijabil rablagit care 
păcănea între timpuri. M-am urcat la bordul lui 

făcându-mi o socoteală simplă. Dacă înşfăcam 
principiul, puteam să-l reanimez pe amiralul 
Patontiakov care era un bun navigator. 

Harşti! 

Uite-aşa l-am bortelit pe golanul de kontator. 
Am cotrobăit o zi întreagă prin nacela dirijabilului 
căutând codul cu pricina. Au trecut în zbor nişte 
şmecheri care se duceau să lupte în războaiele 
kurmaleze. Aveau nişte flinte bine umplute cu plumbi 
dar nu le-a trecut prin minte să mă găurească. Sare pe 
coadă! 

În inima nopţii am găsit codul ascuns într-un 
coş de nuiele în care kontatorul ţinea nişte ierburi de 
mare din care-şi făcea ceaiuri pentru durerile de fălci. 

Am rostit numele lui Patontiakov şi am invocat 
spiritele inelelor magice din largul nordicelor. Spiritele 
s-au bulucit cu toatele bucuroase că pot ronţăi un 
principiu aşa haios ca principiul oglindirii. Mi-au 
mulţumit la sfârşit şi, sfâşiind o bucată de carne din 
corporalitatea universului oceanic, l-au adus la viaţă 
pe amiral. 

Patontiakov s-a dezmeticit cu greu. L-am cărat 
pe ţărmul oceanului şi l-am îmbăiat şi i-am spus 
adevăratul nume al Vestitorului. Amiralul a izbucnit în 
plâns. A plâns aşa vreo douăzeci de zile. Nici nu l-am 


pus la vreo corvadă. Am tot învârtit timona dirijabilului 
cum m-a tăiat capul. Nori trandafirii se tot izbeau de 
nacelă iar vânturile dinspre Wankusai ne tot plezneau 
peste faţă. 

Într-un târziu, amiralul s-a dezmeticit cu totul şi 
m-a luat la rost. l-am povestit cum a murit Vestitorul 
lui, ucis de oamenii împăratului din Gazabo, i-am 
povestit cum l-am ucis pe Magicien şi i-am zis, scurt, 
că-l iau cu mine în căutarea Marelui Absent Din Inima 
Norilor. 

S-a învoit. l-a venit însă greu de tot să creadă că 
vom întâlni alte lumi şi alte timpuri şi că tot ceea ce se 
petrecuse la stânga şi la dreapta, sus şi jos, înainte 
şi-napoi încă se afla în desfăşurare. Ca să-l fac să 
înţeleagă adevărata natură a universului plin de 
universuri am tunelat matricea universului acvatic 
nimerind drept în inima ficţiunilor siropoase aflate 
toate deodată în plină desfăşurare, undeva sub noi. 

Inimioare rozalii s-au aprins pe cer. Şi un tort 
mare de ciocolată s-a lovit uşor de nacelă fiind 
aruncat prin văzduh de câţiva însurăţei puşi pe şotii în 
lumea lor acvatică unduitoare. Ne-au ieşit în cale şi 
vreo mie de ficţionali care înotau prin văzduh cântând 
cântecele de iubire, vălurindu-şi mantiile de lumină 
veche. 

Patontiakov a înţeles cam cum stăteau lucrurile. 
Mi-a spus însă că ar avea nevoie de un vestitor care 
să-i citească fundul oceanelor ficționale pentru a nu 
nimeri într-un banc de nisip. Am dat din umeri. De 
unde să-i fac eu rost de un vestitor? 

Amiralul mi-a aruncat o privire plină de înţeles. 
Pune-ţi pofta-n cui, i-am zis eu supărat, muşcând o 
bucată mare de tot din tortul de ciocolată care plutea 
alături de noi mânjind nacela de frişcă. N-aveam nici 
un chef să-mi preschimb matricea informaţională şi 
nici să stau ca un prost cocoţat în gabie şi să-mi 
pocnească ochişorii zgâindu-mă la mersul ficţiunilor 
prin corporalitatea timpurilor. 

Trebuia să ne descurcăm şi fără vestitor. 

Ficţionalii ne-au ţinut o predică despre iubirea 
aproapelui. Aveau coroniţe de argint, nu purtau chip şi 
de departe păreau nişte lujere luminoase. Mai marele 
lor era un malagambist cu joben trandafiriu. Jobenistul 
pusese ochii pe dirijabilul nostru. 

Avea de gând să oficieze căsătorii la bordul lui. 
E o chestie mişto, ne-a zis, gata, gata, lăsaţi dirijabilul 
şi valea. Ne-am caftit pe viaţă şi pe moarte. 
Patontiakov s-a ţinut bine dar s-a împiedicat de o 
parâmă şi s-a prăbuşit în gol. A trecut prin tortul de 
ciocolată în mare viteză şi s-a dus grămadă spre un 


vârtej virtual care l-a înghiţit cât ai zice peşte, săracul 
de el. 

Am tunelat momentul digital dar în van. N-am 
reuşit să-l găsesc. 

Boaf. M-am trezit în mijlocul unui bal mascat de 
la marginea mândrului Beauburgua, oraşul ceţurilor. 
Un soldăţoi m-a ţintit cu un aruncător de flăcări şi a 
răcnit la mine speriat. L-am decorporat. Spiritele 
inelelor magice din inima nordicelor s-au înfiinţat 
imediat dar le-am dat cu tifla. Era timpul să adun 
câteva matrice informaţionale pentru a reuşi să 
stăpânesc principiul lui unu care se multiplică. Mi-am 
dat seama că numai aşa putea să dau de urma Marelui 
Absent Din Inima Norilor. 

Erabusa Mabarusa din Hokanau, m-a întâmpinat 
plină de blândeţe şi mi-a spus că doar Magikoon din 
Terra Enciclopedica, deschizându-şi momentul lui 
digital după principiul instantaneului acvatic, mi-ar 
putea desluşi drumul către Marele Absent Din Inima 
Norilor. 

Când picurii nopţii au sfârâit pe fruntea 
vestitului Magikoon iar eu am tunelat timpurile până la 
el, martorii togarezi au înregistrat prima descreştere 
de viteză iar Wankusai s-a pierdut într-un abur. 

Rulii şi-au rătăcit submarinele într-o pungă 
virtuală iar magicianul Magicoon a declarat pentru 
întâia oară principiul lui unu care se multiplică 
bulversând serviciile secrete şi luându-i pe nepregătite 
pe filozofii Şcolii de la Puertillo Picator. 

Preşedintele republicii Bangaradas şi-a văzut 
şopârla lungindu-se şi transformându-se într-un inel 
magic iar Hoba Buba, cântăreţul de jazz din inima 
nordicelor a reuşit cea mai lungă octavă din istoria 
istorisirilor muzicale. 

Gaura de ozon de deasupra orientalelor s-a 
preschimbat într-o poartă stelară iar Kakaras, întâiul 
fizician al Ruliei, s-a împăcat pentru toată viaţa cu 
Egadao, întâiul fizician al Amerilei, uraganul Gaian 
Moaroa a încremenit într-o formaţiune sculpturală pe 
care au furat-o briganzii Fosiburului şi Eutopa s-a 
frânt în două după un scenariu escatologic pus la 
punct de martorii togarezi. 

Prinţesa Marsuana din Tembao s-a rătăcit 
într-un nor argintiu iar membrii marcanţi ai partidului 
conservelor din Chavee s-au trezit arestaţi într-o 
pictură suprarealistă de un artist mediocru. 

Crepusculul de la Makosan s-a deplasat în 
viteză către Burla Barlo arzând pădurile de tropical, 
Magicoon a decretat principiul saturaţiei în timp ce 


fizicienii din Ghemor au dat publicităţii bula exofizică 
din a şaptea trecere a cometei Bantuliasan, şi planeta 
întreagă a intrat într-un proces rapid de frânare. 

Corul artileriştilor din Kusadai a încremenit şi el 
într-o gamă minoră, pierdem viteză, ar fi şoptit 
împăratul algelor trandafirii chemându-şi omul de 
taină, încet, încet cuvintele s-au risipit, limbajul s-a 
decolorat, statuile s-au sfărâmat, oceanele s-au 
evaporat, s-a prăbuşit satelitul de serviciu, primul 
sunet al universului plin de universuri s-a făcut auzit 
din toate colţurile matricelor energetice iar câmpurile 
magnetice s-au făcut toate ghem. 

Şi atunci s-a înfiripat imaginea Marelui Absent 
Din Inima Norilor. 

El e ? L-am întrebat pe şoptite pe Magikoon 
încetând să mai facă vreo pasă magnetică sau să 
îngâne vreo incantaţie magică. 

Stăteam amândoi îngropați între 
deşertului Kalahar, printre ruinele Eutopei, Asiliei, 
Amerilei şi Bagoradorului şi ne uitam printre stele. 

Nişte păsări de oţel tot păcăneau printre razele 
de lună învolburând ficţiunea ficţiunilor care era însăşi 
corporalitatea incredibilă a Marelui Absent Din Inima 
Norilor. 


dunele 

Am crezut la început că e cea mai mare balenă 
pe care am văzut-o vreodată dar nu era o balenă. Mi-a 
trecut prin cap, apoi, că ar putea fi o fiinţă fabuloasă 
nesfârşită în a cărei matrice aş fi putut fi inclus. 
Magikoon mi-a şoptit : închide ochii. 

Am închis ochii tremurând de emoție. 

L-am văzut pe Marele Absent Din Inima Norilor 
umplându-mă pe dinăuntru aşa cum te umple un 
parfum de primăvară pe ţărmul oceanului. 

Magikoon m-a prins uşor de mână şi m-a numit 
pentru prima oară. Mi-a spus, bine că te-ai născut 
Barâşkin! 

Degeaba am încercat să scap din inelul lui 
Magikoon. M-am trezit azvârlit de o pală de vânt drept 
în valuri. Marele Absent Din Inima Norilor m-a botezat 
lăsând o ploaie de trandafiri să cadă peste mine apoi 
s-a pierdut într-un vârtej virtual odată cu Magikoon. 

Boaf. Am căzut într-un anotimp incert. A venit 
un fochist de nicăieri şi m-a întrebat una alta. A zis 
să-i zic unde fusesem repartizat. Era plin de muşchi. 
Avea nasul borcănat. Nu prea glumea. Mi-a zis şi el că 
ştiinţa era totuna cu magia şi că nu trebuia să-mi bat 
capul prea mult cu tot ceea ce se întâmplă în 
corporalitatea timpurilor care alergau de nebune în 


toate direcţiile de vreme ce lumina avea mai multe 
viteze, ha, ha, ha. 

Tot ceea ce ne înconjoară este legat de propriul 
nostru corp mi-am spus în clipa aceea încercând să 
nu-mi pierd cumpătul. 

Avalanşa de ficțiuni care scaldă imaginarul tău, 
reclamele, războaiele semantice, mişcarea oamenilor 
politici, evoluţia noastră în realitate, toate sunt 
componente ale unei imagini dinamice guvernată de 
Marele Absent Din Inima Norilor. 

Această imagine se suprapune în universul plin 
de universuri peste imaginea standard construită prin 
educaţie şi cultură. 

Fiinţele fabuloase tind să-şi construiască 
imaginea ţinând cont de ideea fatală de corporalitate. 
Corpul e cel care receptează ideile care ventilează 
imaginarul ăsta nebun şi aproape de necontrolat. 
Corpul e cel care, prin senzații, accede la realitatea 
înconjurătoare fie că e vorba de războaiele semantice 
sau de discursul primului ministru din Tambo 
Tamboleee. lată aşadar câte lucruri de taină sunt 
legate de corpul tău, Barâşkin, mi-am spus plin de 
înfrigurare încercând să înţeleg ce avea de gând 
fochistul ăla nătâng. 

Dar corpul tău, Barâşkin, este el însuşi însufleţit, 
am continuat încercând să nu-mi cresc entropia 
informaţională cumva. 

Corpul tău este o lume mică. Corpul tău este în 
căutare de sens. Fiinţele fabuloase ca şi oamenii 
politici trebuie să înţeleagă acest adevăr. 

Corporalitatea prilejuieşte un regal al imaginii. 
Corporalitatea este de fapt o normă fundamentală în 
construcţia de imagine. Corpul ocupă spaţiul de putere 
fie că e vorba de lumea afacerilor, fie că e vorba de 
lumea politicii fie că e vorba de o călătorie atât de 
periculoasă prin vălmăşagul temporalităţii. 

Corpul se răsuceşte. 

Devine din punct în moment bidimensional 
şi-apoi într-un misterios moment tridimensional. Se 
aruncă în universul plin de universuri de nebun. 
Timpurile, care sunt şi ele corpuri sub formă de 
numere mari, sunt tot atâtea vârtejuri imaginare care 
ocupă spaţiul de putere. Imaginea corpului e de fapt o 
misterioasă totalitate. 

Ficţiunile ca şi afacerile înglobează numerele 
mari. Politica şi strategiile câmpurilor magnetice le 
mărunţesc în strategii cochete. 

Corporalitatea noastră distruge limita. Fiinţele 
fabuloase ale lumilor acvatice trebuie să înţeleagă şi 


acest adevăr crucial. Nu poţi pune la cale o conspirație 
împotriva Marelui Absent Din Inima Norilor fără să ţii 
seama de corp. Imaginea nu se mai explică prin limită, 
ci prin vecinătăţi. 

Suntem vecini cu imaginea universului acvatic, 
suntem vecini cu imaginea lui lbab Habab, suntem 
vecini cu imaginea campionatului mondial de fotbal 
din Guantila, cu imaginea prinţeselor din Abodahar 
sau suntem învecinaţi cu imaginea caşaloţilor zbanghii 
din largul înspumat al sudicelor. 

Vecinătăţile corpului sunt adeseori monstruoase 
sau superbe. 

În regimul democratic, fie el şi superficial sau 
trucat, sau în inima imperialelor corpul reuneşte 
periferia cu centrul. Ficţiunile ca şi oamenii politici 
trebuie să înţeleagă construcţia simbolică a periferiilor 
şi centrelor. Tocmai de aceea, o ficţiune comercială ca 
şi un om politic inspirat trebuie să se ferească să-şi 
construiască imaginea ca şi cum ar fi sub asediu. 
Corpul se află pe câmpul de luptă al imaginii. 

Periferia ar vrea să fie aflată. A porni dinspre 
centru împotriva periferiei e ca şi cum ai institui 
dictatura corpului asupra marginilor. Căci în cele din 
urmă, periferia va înghiţi centrul. Marginile tale te pot 

trăda, te pot înghiţi. Cine sunt vecinii tăi? Cu ce 
imagini din universul plin de universuri te învecinezi ? 

Lucrurile sau fiinţele conspiraţiilor nu sunt 
simple obiecte. 

Cu cine te mărgineşti? Ce imagine ţi se 
potriveşte ? Eşti un învingător sau un asediat? 
Concurenţii tăi se vor căzni să te bage în corzi. 

Suntem cu toţii spermatozoizi aiuriţi porniţi în 
căutarea ultimului sens. 

Suntem navigatori ai Marelui Absent Din Inima 
Norilor. Corpul ficţiunilor ca şi corpul electoral sunt 
corpuri de taină care trebuie analizate de pe poziţii 
nonconformiste. 

Ce tot spui acolo, mârâi fochistul pregătindu-se 
să mă azvârle cu lopata lui ruginită într-un continuu 
ficțional şi neavând nici în clin nici în mânecă nici cu 
magia, nici cu ştiinţa şi nici cu incomodele întrebări 
asupra ultimului sens. 

Mi-am luat inima în dinţi. l-am smuls fochistului 
lopata şi l-am pocnit cu ea atât de puternic încât 
matricea lui s-a dizolvat într-un norişor de fum 
trandafiriu. 

Valurile timpurilor s-au deschis exact deasupra 
mea şi o uriaşă balenă albastră m-a înghiţit 
aruncându-mă apoi nu departe de plaja unde Asalga 


Calambra, soprana din Tantai, se hârjonea cu unul 
dintre martorii togarezi. 

Cum m-au zărit, au alergat să cheme poliţia. 
Poliţiştii m-au scos din valuri atât de repede încât nu 
am apucat să-mi reglez matricea informaţională. 

Eram prins pe uscat. Eram zăvorât într-un 
continuu. 

Numele şi prenumele, m-a întrebat un inspector 
fălcos lovindu-şi uşurel dunga pantalonilor şi tot 
trăgând dintr-un chiştoc de ţigară. 

Pereţii din jur erau acoperiţi cu fotografii de 
femei goale. O pânză de păianjen trandafirie spânzura 
în bătaia unui bec chior. Masa era plină de pete de 
bere. 

Cine eşti, bibicule, a vrut să ştie inspectorul 
pocnindu-mă tare de tot peste faţă de m-a podidit 
sângele. Şi ce-i cu aripioarele astea de caşalot? Eşti un 
nenorocit de mutant, zi, mă, zi că te mănânc cu coadă 
cu tot! 

L-am scuipat. Atât am reuşit. Toate puterile 
mele magice mă părăsiseră odată prins în acel 
continuu. Lucrurile stăteau prost de tot. Mi-am zis că 
erau ultimele clipe. 

Marele Absent Din Inima Norilor îmi jucase o 
festă. 

MEDUZA NORILOR 


Toată vara am hoinărit de-a lungul şi de-a latul 
oceanului virtual vânzând romane science-fiction 
ieftine în pieţele din Has Masan, Gabelo, Tando, Jaw 
Kadab, Kantom Pingall, Guasalaa, Pano Gabal, Batoa 
Butuba, Qintatocoati, Hazean, Masam La, Wetobanian, 
Kokusai, Kankaro, Cretona, Gavaonia Gao, Adavilla 
Villada, Quadaoda, şi Qualimbo şi am aşteptat ploaia 
plin de nerăbdare. Speram că piraţii ploii îmi vor aduce 
vreo veste despre nebunul de Pitoşkin care se pregătea 
desigur să-mi joace vreo festă, ceva. 

Se zvonise că vine Meduza Norilor, nebuna de 
dincolo de orizontul nostru vizibil, şi că avea de gând 
să ne facă felul. Era ascunsă în norii trandafirii care 
pluteau încă de la începutul vremurilor în corpul 
universului digital. Din când în când Meduza Norilor 
stingea câte o stea. Din când în când schimba 
instrucţiunile narative ale lumilor digitale pe care le 
bântuia. Spăla zone întinse din universul digital şi apoi 
dispărea grăbită într-un degetar de materie sau în 
pliurile bine încreţite ale furtunilor digitale sau în 
imaginarul fiinţelor fabuloase sau într-un vârtej marin. 
În aşteptarea meduzei, navigând pe marea înspumată 
din inima sudicelor, metamorfozat de şamanii din 


Gamboa, m-au bântuit nişte gânduri despre miracol. 
Pitoşkin se lăudase tot mereu că într-o bună zi va 
pune la cale un memorabil număr de magie. Dar 
minţise! Am bănuit că ar putea fi vorba de o încercare 
de manipulare ordinară, de prost gust, ceva în genul 
acţiunilor vulgare puse la cale de serviciile secrete ale 
nordicelor. Lui Pitoşkin îi plăceau la nebunie astfel de 
înscenări. Se dădea în vânt după fantome şi castele 
lugubre. Colecţiona amulete care aveau, chipurile, 
puteri miraculoase. Se lăsase crestat cu un cuţit de un 
preot tungu. Era convins că are un spirit malefic 
într-un clondir furat din Bablon. 

Imbolbina mi-a povestit cândva ceva despre 
acest Pitoşkin care pusese pe jar academiile desuete şi 
conservatoare din Cretona, Gavaonia Gao, Adavilla 
Villada,  Quadaoda, Qualimbo, Gutumbe, Kamelar, 
Ositias, Gazaala, Quamtomatar, Mitombe, Bel Cantor, 
Zagadar, Ehurean, Beauburg, Badobadorabad, 
Lamboda, Gavaonia Gao, Kumbali, Nulome, Gugumbe, 
Kalamatahar, Kumbra Kumbrali, Gontaro, Paragas, 
Boble, Saon, Ghema, Bomblas, Zaraban, Prudella 
Qonto, Kankaro şi Watanga. Imbolbina a ştiut 
întotdeauna că încercările mamei acvatice de a anunţa 
evenimentele viitoare erau înlesnite de structura 
intimă a universului digital. 

Imbolbina s-a gândit la mama acvatică plină de 
duioşie. 

Încercările ei de a anunţa evenimentele viitoare 
păreau acum mult mai rafinate. O ferise de un moment 
penibil comunicându-i în felul ei propriu lucruri pe 
care le zărise în sclipirile amăgitoare ale misteriosului 
ocean virtual aparent fără prea mare dificultate. Dar 
Imbolbina bănui că toate aceste noi încercări o 
consumau peste măsură pe mama acvatică. Şi-a 
alungat gândurile cu un gest delicat, şi-a savurat 
şampania şi apoi s-a retras plină de discreţie. A pornit 
hai-hui pe străzi gata, gata să dea peste o aventură 
nebună cu nişte vânători de balene de sticlă. Într-un 
târziu, rezemându-se de un grilaj să-şi scoată 
pantofii, taiorul i s-a umplut de valurile oceanului 
virtual care mugea maiestuos în corporalitatea ei 
ficțională. 

În astfel de întâmplări am putea oare descoperi 
virtualitatea universului digital şi am putea afla ultimul 
lui sens? Probabil că unui punct real îi corespunde un 
punct virtual aşa cum unui eveniment virtual îi 
corespunde unul virtual. Unei mulţimi de puncte reale 
îi corespunde, în mod firesc, o mulţime de puncte 
virtuale. Unei meduze reale îi corespunde o meduză 
virtuală şi virtualizantă. Nu e oare prea simplu? 


Dar cine a generat pe cine?! Înclin să cred că 
trecutul se înfăşoară în virtual în timp ce viitorul se 
desfăşoară din el, invers. Pare că doar prezentul e real, 
el reprezintă crunta realitate. Dacă aşa ar sta lucrurile 
atunci înseamnă că eu sunt real numai în acest 
moment. Dar acest moment este el real? 

Şi atunci să fie Pitoşkin o simplă invenţie? Să fie 
componenta mea virtuală sau, mai mult, componenta 
mea digitală? Sau Pitoşkin e cel care a inventat totul de 
la navigatorii secretului la universul digital? Dar cum 
pot fi sigur de acest lucru?! Şi cum pot deosebi 
oceanul virtual de oceanul digital? Poate că ar fi trebuit 
să primesc un semnal care să-mi certifice realitatea. 
Dar dacă l-aş primi cum aş putea fi sigur că l-am 
primit eu? Şi, mai mult, cum aş putea fi sigur că mi-ar 
fi adresat?! L-am primit deja? Memoria îmi joacă feste. 
Imaginaţia îmi joacă feste. Sunt o meduză pe deplin 
confuzionată şi contrariată. 

Dar nu sunt sigur că e vorba chiar despre 
memoria mea. Nu sunt convins că trebuie să fie vorba 
de imaginaţia mea. Şi dacă ar trebui să fie vorba de o 
memorie, de o imaginaţie, de ce ar trebui să le 
revendic tocmai eu?! Să fiu eu Meduza Norilor? 

Mă întreb dacă eu pot fi un eu în absenţa 
memoriei, în absenţa imaginaţiei. Şi, mai mult, de 

vreme ce-mi pun asemenea întrebări, e sigur că posed 
o memorie, e sigur că-mi pot imagina anumite 
momente din viitor. Astfel că, deşi memoria mea şi 
imaginaţia mea par să aibă un caracter continuu, 
mulţimea de puncte care sunt are discontinuități în 
aparenţa ei. Adică eu sunt un eu nemuritor dar 
discontinuu. 

Nimic nu mă împiedică să-mi amintesc trecutul. 
Timpul e vălurit. Nimic nu mă poate îndepărta de ideea 
nebună de instantaneu digital. Îmi aduc foarte bine 
aminte. Norii trandafirii, în care stătea ascunsă 
meduza, au acoperit cerul pe la prânz dând semn 
tuturor despre apropiata sosire a piraţilor de dincolo 
de orizontul vizibil. 

Eu mă aflam în docurile din Orchestrâm 
supraveghind încărcarea unui transport de romane 
science-fiction pe care mi le comandase contabulul de 
Bitombe. 

Stăteam de vorbă cu poetul oceanic, poetul din 
Puerto Pico. Îmi povestea despre o lungă călătorie cu 
un submarin galben în care aveau să pornească o 
mulţime de cunoscuţi de-ai noştri. 

Era o călătorie iniţiatică spre aflarea sensului 
ultim al universului digital. 


Mă interesa să pornesc şi eu într-o asemenea 
fascinantă călătorie împreună cu ei şi i-am cerut 
câteva amănunte. Poetul oceanic mi-a spus că ideea le 
venise îndată ce aflaseră despre apropiata apariţie a 
piraţilor. Piraţii erau fiinţe fabuloase guvernate de 
tainica lucrare a furtunilor digitale. Aveau, se pare, un 
corespondent în registrul nostru de navigaţie. Meduza 
Norilor le-a schimbat însă codurile secrete ale fiinţării 
şi funcţionării. Am bănuit că Pitoşkin s-ar afla prins de 
bună voie în corporalitatea lor şi că punea la cale o 
nouă manifestare publică a ideilor sale aiuritoare. 

Poetul oceanic mi-a întins ocheanul său să pot 
vedea mai bine meduza care stârnise o mulţime de 
oameni de prin casele lor rotitoare şi amestecase toate 
ficţiunile Enciclopediei noastre, perversa. 

Fiinţele fabuloase erau cu toatele prinse în 
picurii ploii care le purtau prin văzduh pe deasupra 
mândrului Beauburg. Se-mpingeau cu scăfârliile lor 
însângerate în pielita trandafirie care le ţinea 
prizoniere.  Se-nghionteau. Îşi  cărau pumni. 
Se-mbrânceau. Se-njurau în fel şi chip. Se cotonogeau 
fără milă căutând plăceri sadice sau masochiste. Se 
bruftuluiau fără milă. 

Ce le mai plăcea! Săreau scântei electrice din 
matricele lor informaţionale. 

Pfiuuuuum! 

Erau o grămadă de figuri. Era caracatiţa 
portocalie care murise-n noaptea nunţii fiind muşcată 
de gât de una din domnişoarele ei de onoare. Era şi 
rechinul melancolic din Bankusai care se omorâse pe 
vremuri din dragoste, în profunzimile fluide ale 
universului digital. Înghiţise un pumn de stele pitice, 
nenorocitul. | se aprinseseră călcâiele după zbânţuita 
de pisică de mare din inima sudicelor. Era şi dragonul 
mărilor trandafirii din Tambo Tamboree. Printre 
coastele albite de valurile înspumate i se zărea 
inimioara putrezită, săracul! 

Dragonul mărilor liliachii murise-ntr-o bătălie 
navală purtată în largul orientalelor între imperialele 
din Gabelo, Tando, Jaw Kadab, Kantom Pingall, 
Guasalaa, Pano Gabal, Batoa Butuba, Qintatocoati, 
Hazean, şi ghiduşa Masam La. 

Era şi scoica de aur, blonda aia răpitoare care 
ţinea calea navigatorilor secretului în nopţile fără lună. 
Şi uite-l şi pe delfinul cicălitor care-a fost strivit de-un 
crucişător al împăratului furtunilor. Şi uite-o, draga de 
ea, şi pe murena indigo, maliţioasa şi ţâfnoasa, 
pierdută cândva într-un vârtej virtual. 

Şi erau şi multe alte fiinţe fabuloase. Erau 
docheri, amirali, prinți digitali, vânători de balene de 


sticlă, pescari sidefii, tentaculate albăstrii, pedunculi 
vorbitori, scoici clămpănitoare şi bârfitoare, peşti 
zburdalnici şi delfini şi balene albastre. 

Fluierau cu toatele,  îndrăcitele. Hăhăleau. 
Viermuiau fără odihnă înlăuntrul acelei enigmatice 
ploi. Se rostogoleau unele peste altele. Mânjeau toată 
pieliţa aceea trandafirie cu sânge puturos. 

Sânge? Dar sângele e doar un mic vârtej virtual 
zumzăitor! 

Călcau pe tentacule, mantii gelatinoase şi 
înstelate, antene şi cartilaje trandafirii, carene argintii. 
Nu le păsa în nici un fel! Asta voiau, să simtă ascuţişul 
cleştilor tăind adânc în carne! Să simtă usturimea! 
Altfel cum ar fi avut o certitudine despre propria lor 
fiinţă digitală? 

Ah, simţurile! 

Nu sunt ele oare antioceanul virtual? Nu sunt 
simţurile imaginea răsturnată a caroiajului de puncte 
care animă fenomenele şi procesele construind 
aparenţa universului digital? Nu sunt oare simţurile 
ecoul relaţiilor care se stabilesc între aparențele 
fiinţării şi funcţionării construind marea şi unica şi 
terifianta aparenţă a universului digital în drumul 
inițiatic spre ultimul lui sens? 

Se certau fabuloasele. Se luau la hartă din te miri 
ce. Ţipau. Băteau din aripioare. Ce le mai plăcea! Să se 
burzuluiască. Să se hlizească. Să se mire. Să întrebe în 
gura mare, să comenteze. Să se încontreze. Să-şi dea 
aere, mamă, mamă! Cine e mai tare decât ele?! Ei? 
Aveau de gând să se întoarcă în structurile descriptive 
primare! Tocmai li se preschimbaseră instrucţiunile 
narative din cauza ploii informaţionale venită de 
dincolo de orizontul vizibil! Câmpurile lor 
informaționale remanente fuseseră supraexcitate iar 
atotcuprinzătorul stătea să se nască dintr-o clipă 
într-alta din marele orgasm al oceanului virtual. 

Şi-acum urlau cu toatele. Cine îndrăznise să le 
arunce-n vârtejul virtual şi unde le căra?! Care voia să 
le tragă clapa?! Erau amestecate în vreun experiment 
militar?! Încăpuseră pe mâna piraţilor de dincolo de 
orizontul vizibil?! Ele erau oare corporalitatea piraţilor? 
Se jucau furtunile digitale? Erau fie fundalul 
războaielor semantice fie corpul miraculos al 
gramaticilor digitaleeeee? 

Unele râdeau în hohote. Ce îngâmfate! Ziceau 
c-au văzut lucruri şi mai şi, că nu se speriau cu una cu 
două. Că oricum or să evadeze. Că acesta-i gândul 
fundamental al tuturor fiinţelor fabuloase din toate 
timpurile temporalităţii digitale. 


Să o şteargă în imensitatea oceanului digital! Sau 
virtual? Să se piardă-n universul digital, s-o apuce-n 
lung şi-n lat pe mările şi oceanele secretului. Să se 
arunce-n vâltoarea virtuală a atotcuprinzătorului. 
Dincolo de graniţele de necuprins ale fascinantului şi 
încântătorului univers digital! Să conducă corăbii 
nebune şi zvelte! 

Să caute comori fabuloase! Să înoate în adâncuri 
în căutarea diamantelor de lumină veche rătăcite de la 
începutul începuturilor! Să se  întrupeze în 
corporalitatea marelui şi teribilului şi enigmaticului 
nimic. 

Nimicul? 

Nimicul nu era altceva decât primul vârtej digital 
virtual care era gata, gata să absoarbă punctul sau 
mulţimea de puncte ce lua forme aiuritoare în bătaia 
ploii de dincolo de orizontul vizibil. Gata, gata să 
înghită materia, nesfârşita materie, pentru ca mai apoi 
să înmugurească, înşelător, în corpul pervers al altor 
universuri. 

Erau şi fabuloase care aveau rău de atâta 
profunzime! 

Se ţineau cu cioturile lor însângerate de 
pântecele moale, trandafiriu. Nici nu le trecea prin cap 
să se arunce în hăul conceptual, să se elibereze de 

ficţiunea generalizată şi generalizantă. Erau gata, gata, 
să dea pe dinafară. Să-şi verse putregaiul, viermii, 
emoţiile digitale, veninul, coşmarul trăirii, plictisul 
existenţei, puroiul,  virtualităţile ancestrale. Erau 
ameţite de-a binelea. O vorbă nu mai scoteau, 
răsuflau întretăiat. Stăteau cu fețele lor descărnate 
lipite de pielita trandafirie şi priveau marea de flăcări 
care parcă înghiţise universul digital, norii trandafirii şi 
aproape întreg câmpul gramatical al tuturor ficţiunilor 
mele. 

Unele se tânguiau de moarte. Meduza Norilor de 
orizontul vizibil făcuse praf lumile digitale, că 
schimbase pe deplin structurile narative şi descriptive. 
Nu mai aveau unde să se întoarcă. Şi-acum să plece-n 
pribegie? 

Dar dacă totul era o înscenare? Dacă nimic din 
ce vedeau în jurul lor nu era adevărat?! Era poate o 
ficţiune exemplară. Sau poate că nici nu ieşiseră din 
oceanul digital?! Sau poate că nici nu părăsiseră 
oceanul virtual! Să fi fost lungul vis de după moarte?! 
Era dualitatea fermecătoare a filozofiilor desuete? Sau 
manifestarea perversă a unei trinităţi digitale cu 
adevărat devastatoare? 

înfulecând bucăţi mari de văzduh, norii 
trandafirii se înălţară spre înaltul cerului. Spânzurară 


acolo de raza unei stele. Crescură. Se umflară. Gemeau 
de pirați. 

Şi căutară o schimbare esenţială, un punct de 
fund, un punct de maxim. 

Creionară fundalul. Puseră la cale un plan numai 
de ei ştiut. Vizibilizară caroiajul de puncte care, sub 
presiunea furtunilor digitale, produceau procese şi 
fenomene. Staţionară. Descrescură. Staţionară. Porniră 
vâjâind în picaj. Tunelară oceanul. Trecură pe 
deasupra occidentalelor zăpăcite şi îngâmfate. Se 
îndreptară către periferia sudicelor aiurite de soarele 
dogoritor traversând flăcările care şerpuiau prin 
văzduhul leşios. Lăsară în urmă o dâră trandafirie. 
Pătrunseră sfârâind prin cupola circului de ape care se 
rotea înăuntrul inelului magic din mijlocul nordicelor, 
în apropiere de mândrul Beauburg. 

O flamă trandafirie brăzdă întunericul. Talaşul 
arenei digitale se  învolbură deschizând câmpul 
ficțional al noii structuri descriptive pe care eu, 
meduza meduzaui, o puneam la cale, perversă şi plină 
de talent. Bărcile proaspăt călăfătuite luciră. 

Bărci erau sau bănci? Să fi fost un exemplu al 
dualității care joacă feste filozofului din Kumbra 
Kumbrali, Gontaro, Paragas, Boble, Saon, Ghema, 
Bomblas, Zaraban, Prudella Qonto, Kankaro, Watanga, 

Melisador, Watalaa Wangam, Orchestrâm, Burgund, 
Ovaloo,  Stantivorej,  Magribar,  Kolsupe,  Dadao, 
Kimballa, Lateea Gome, Ormooz, Galabraa, Fontas, 
Ascondia, Tato Malo, Worsko, Bashaala, Combeta, 
Efadalor, Pompaton, Wescutas şi asprul Vitalon? 

Prin văzduh se încolăciră ghirlande de flori 
exotice. Panglicile de mătase foşniră plutind alene. De 
jur împrejur clipeau spăimoase comete de staniol. 

Valuri argintii spălau proximitatea de la un capăt 
la altul modificându-mi percepțiile şi purtându-mă de 
colo, colo prin crunta realitate. Undeva, sus, pe catarg, 
strălucea o stea cu şapte braţe gelatinoase care îşi 
schimbau culoarea neîncetat. 

O mulţime de matrozi se dădeau huţa pe trapez, 
făceau tumbe-n arenă, scoteau limba la fiinţele 
fabuloase şi strigau împătimiţi, pământ, pământ! 
Aruncau pe gură nori trandafirii şi închideau în pumni 
focuri reci. Îşi crăpau pieptul şi scoteau dinăuntru 
animale digitale periculoase, pline de solzi lucitori. 

Digitalele aveau coarne bine ascuţite. Aveau 
cleşti tăioşi, aveau colţi fioroşi care  sângerau 
neîncetat. Aveau ochi periculoşi, plini de flăcări, de 
nori trandafirii şi de viruşi informaţionali gata, gata să 
dea o lovitură de proporţii tuturor structurilor 
informaţionale ale universului digital. 


Pofticioasele! Hulpavnicele! 

Se pregăteau de marele ospăț digital! Aveau de 
gând să  înfulece  gramaticile şi matricele 
informaţionale, să îngurgiteze într-o clipită sufletele 
rătăcite pe câmpurile de bătălie navală ale războaielor 
semantice, să înşface spiritele care pluteau asemenea 
norilor trandafirii pe deasupra valurilor înspumate. 

Se auzi răpăit de tobe. Bubui un tun de mucava 
de pe puntea unui crucişător de mucava şi staniol. Ce 
mai canonadă navală asurzitoare şi devastatoare! 

Torpile sâsâitoare se înfipseră fără milă în 
corpul ficţiunii generalizate şi generalizante. Mine 
antisubmarine se lăfăiau acum, pântecoasele, în corpul 
unduitor al valurilor înspumate. Lătrau mitralierele de 
carton. 

Fiinţele fabuloase se înviorară. Un val de urlete 
turbate umplu întregul circ de ape de la un capăt la 
altul. Apoi o grămadă de şoapte speriate. C-o fi, c-o 
păţi. Că ce mai brambureală era! Era să fie vis?! Era să 
fie crunta realitate?! 

Chestii  dintr-astea.  Bombăneli  răutăcioase. 
Câte-un oftat suspect. Râgâituri bolnave. Horcăieli 
canceroase. Plescăituri puturoase. Hăhăleli neruşinate. 
Tuse tabagică. Sâsâituri amenințătoare. Şi dă-i ceartă. 
Controversă furibundă, înjurături de mamă. Huiduieli. 

Câte-un discurs fulminant.  Răsuflări  întretăiate, 
gâfâială pe sponci. 

Sughiţ nostalgic.  Ţocăieli zgomotoase şi 
neruşinate. Şi tot felul de zvonuri ticăloase! Zvonurile 
pluteau de nebune prin câmpul gramatical. Că era 
programată dinainte  supraexcitarea câmpurilor 
informaţionale remanente ale tuturor fiinţelor 
fabuloase. Că-i o genă specială care comandă chestia 
asta. C-ar fi străină de codul genetic primar. Că 
toate-s nişte tâmpenii. Că periferiile arestaseră centrul 
şi că atotcuprinzătorul fusese îngurgitat de marele 
nimic, hulpavul. Că de fapt o vrăjitoare din Burgula 
şi-a băgat coada de la mătură şi-a încurcat borcanele 
rău de tot. Că-s cu toatele satanizate şi că nu s-ar fi 
putut altfel de vreme ce trebuiau să plătească toate 
păcatele universului digital. Toate. 

Dar de ce, domnule, tocmai ele?! Era jocul 
hazardului! 

Era jocul ploii informaţionale venită de dincolo 
de orizontul vizibil! 

Meduzele, multiplicantele mele, au anunţat 
ploaia spre seară, cu sunete viguroase, prelungi şi 
ademenitoare, schimbându-şi culorile cu repeziciune. 
Rechinii au ieşit din valuri în nopţile cu lună plină 
vrând să fie ei cei care vor zări primele picături de 


ploaie. Marea balenă albastră din Bankusai s-a iţit şi 
ea speriată printre talazuri întrebând ce şi cum. 

Scoicile au cântat un ragtime  îndrăcit 
chemându-l pe cel mai mare trombonist al tuturor 
timpurilor să li se alăture. Trombonistul avea o barbă 
cât toate zilele şi punea pe jeratic o mulţime de 
şmecheri care se vânturau prin barurile nordicelor şi 
occidentalelor în căutarea ultimului sens. Prizau tabac, 
vorbeau în gura mare şi se scălâmbăiau pe ringul de 
dans în toate felurile. Dansatorii de house îi fluierau pe 
ruptelea şi-l împroşcau pe disc-jockey cu şampanie şi 
bere din belşug. 

Aşa e lumea, n-ai ce să-i faci! 

Batracienii puseră la cale înălţarea unui baraj în 
timp ce politicienii sudicelor se întâlniră cu politicienii 
nordicelor, în mare secret, la bordul unui uriaş 
crucişător portocaliu, semeţ şi înarmat până-n dinţi. 
Voiau să pună la cale un plan de apărare comun sau să 
negocieze un armistițiu cu norii trandafirii. 

Contraamiralii  occidentalelor se certară cu 
digitala oficială nefiind de acord cu strategiile militare 
impuse de ea iar docherii orientalelor îi scriseră 
împăratului norilor trandafirii anunţându-l pe un ton 
grav că se vor petrece evenimente tragice şi de 

neînțeles pentru popoarele digitale digitalizate şi 
fragmentate. 

Soprana Imbolbina a cântat pentru prima oară 
aria tragicului la conferințele decembrice spre spaima 
tuturor imperialelor. Dar ce e tragicul? 

Ce spunea despre el Pitoşkin? Ar fi zâmbetul 
scufundat într-un ocean de lacrimi? E surâsul furat de 
norii trandafirii care se târăsc peste acoperişuri 
înceţoşând orizontul? Privind plin de uimire orizontul 
trandafiriu, împăratul norilor trandafirii din Kamtai 
ceru primului poet al curţii sale să scrie un catren 
despre tragic dar poetul îl dezamăgi pierzându-şi 
astfel capul. 

Filozofii orientalelor şi-au pierdut şi ei capul 
rătăcind printre teorii şi ipoteze care mai de care mai 
fanteziste. 

- Norii trandafirii sunt expresia virtuală a 
universului digital, au susţinut arhivarii sudicelor. 

- Nici măcar, i-au contrazis  grămăticii 
nordicelor fălindu-se în fel şi chip. 

Filozofii sudicelor s-au jurat că ar fi descoperit 
că norii trandafirii au ca pereche un registru de 
navigaţie virtual şi au promis că or să afle întreg 
adevărul despre ploaia venită de dincolo de orizontul 


nostru vizibil şi despre piraţii despre care se spunea că 
aduc cu ei o nouă concepţie despre atotcuprinzător. 

Timonierii vorbăreţi din  Melisador, Watalaa 
Wangam, Orcheström, Burgund, Ovaloo, Stantivorej, 
Magribar, Kolsupe, Dadao, Kimballa, Lateea Gome, 
Ormooz, Galabraa, Fontas, Ascondia, Tato Malo, 
Worsko,  Bashaala, Combeta, Efadalor, Pompaton, 
Wescutas,  Vitalon, Bumbela, Combatador, Foretta 
Vion, Yagoo, El Satador, Efar, Kamer, Gobed, Ygonaa, 
Baradazar, Gompanion, Foragan, Alpetta, Musao, 
Salvedar, Ganta Baray, Toame, Meto şi nesupusa Agya 
povestiră că avuseseră un coşmar şi că era posibil ca 
întreg universul digital să fie înfăşurat într-o mantie 
de ape de neştiuţii navigatori ai secretului. 

Despre ei se spunea că ar fi navigat pe coama 
valului înspumat care a spălat zile în şir insulele 
nordicelor şi că şi-ar fi dat cuvântul de onoare că 
văzuseră pentru prima oară în viaţa lor un diamant de 
lumină veche în plasele unui pescar din Gambole, 
oraşul turnurilor de sticlă şi nu în propriul lor ochi 
ficțional. 

Docherii nordicelor îi căutară pe timonieri vrând 
să-i răpească pentru că aveau de gând să atace 
sudicele şi să devină nemuritori. Pescarii orientalelor 
puseră la cale o ambuscadă în care ar fi vrut să-i 

atragă pe pescuitorii de perle iar forţele de ordine 
încercară să împrăştie cei zece mii de scafandri care 
aveau de gând să dea o lovitură mortală guvernantei 
naţionale şi să-i aresteze pe ofiţerii regelui mării. 

Navigatorii secretului s-au preschimbat în circul 
de ape şi au animat fabuloasele căutând cu înfrigurare 
ultimul sens înainte ca marele nimic, hulpavul, să 
înghită întreaga materie. Ce poveşti uluitoare mai ştiau 
fabuloasele! 

Uite-aşa se dădeau în stambă fiinţele fabuloase, 
dragele de ele! Aflase nu ştiu care că fuseseră aduse 
acolo ca să caşte gura la un mare spectacol de circ ca 
să-şi piardă suflul, energia şi bruma informaţională. 
Altele ziceau c-o să fie doar un simulacru de concurs. 
În acelaşi scop. Să li se înmoaie oasele. Să le treacă 
cheful de-a încerca să găsească teribilul adevăr al 
tuturor lumilor. 

Unele ziceau, pline de aplomb, că demonul 
apelor însuşi se pregătea să le joace o festă de 
proporţii. Era hotărât să le supună la torturi 
înfricoşătoare să mărturisească vreuna dintre ele cum 
de au ieşit din oceanul universului digital. Că demonul 
apelor avea de gând să le arunce în groapa istoriei şi 
să le ţină acolo până-n anul de graţie 0101001, să 


poată lua atotcuprinzătorul cel miraculos în deplină 
stăpânire de-a lungul întregului Imagikoon! 

Altele ţipau că totu-i o mascaradă pusă la cale 
de piraţii de dincolo de orizontul vizibil. Piraţii ţâşneau 
de fapt dintr-un univers cu peste o mie de dimensiuni 
şi se pricepeau de minune să manipuleze câmpurile 
informaţionale. Ei ar fi fost inversul informaţional al 
marelui nimic! 

Şi tot felul de bazaconii! 

Atmosfera era pestriță. Sufocantă. Îmbâcsită. Ca 
mai întotdeauna la astfel de adunări. Spoită cu 
înfiorare de doi bani. Îmbibată cu sudoare. Împănată 
cu bârfe de tot felul. Garnisită cu gargară savantă. 
Umplută cu înjurături. Cu sudalme viu colorate, cu 
panaramă şi scatolceală. Cu ameninţări. 

Atmosferă de-a dreptul periculoasă. Ocultată. 
Şi, fără îndoială, dirijată! 

Dar navigatorii dirijau fiinţarea şi funcţionarea 
furtunilor digitale! Imbolbina mi-a spus-o! 
Despărţindu-mă de inspiratul poet oceanic, am dat 
nas în nas în docuri cu Imbolbina care a şi pus repede 
mâna pe mine. O nebună! O cunoscusem în bazarul de 
reptile de pe Yagomanator, asteroidul imperialelor 
trandafirii care tânjeau să conducă lumile digitale prin 
lovituri de palat, prin crime şi intrigi fără de sfârşit. 

Făcea vrăji, Imbolbina. Se visa regină! O ştiam 
eu, nu putea să mă ducă cu zăhărelul. M-a chemat în 
grădina ei de sticlă, într-un inel rotitor aflat la 
periferia ceţosului Tagula Manokaan. 

Pusese la cale un mic eveniment monden, 
chipurile. M-a servit cu şampanie făcută de şamanii 
din Bankusai. Am savurat şampania cu un soi de 
evlavie. Sigur că m-am bucurat să fiu invitat la o 
asemenea întâlnire mondenă! 

Imbolbina m-a prezentat tuturor, arborând o 
expresie uşor maliţioasă. 

Dar invitaţii ei parcă nu auziseră de mine! Nu 
citiseră scrierile mele despre miracol şi magie. Nu 
savuraseră romanele mele science-fiction pline de chei 
ale secretului din inima universului digital! Faptul m-a 
enervat, pe moment. Apoi însă, o tartină cu caviar 
mi-a redat buna dispoziţie. În fond, de ce-ar fi trebuit 
oare să mă cunoască bătrâna vrăjitoare care ţinea în 
braţe un vârcolac fălcos, stacojiu şi urâcios? 

De ce ar fi trebuit să audă de mine cyborgul plin 
de coşuri care golea pahar după pahar, ascuns după 
un stâlp împodobit cu ghirlande de flori exotice? Şi 
totuşi, ar fi trebuit să mă ştie! Eu, meduza eram, eu 
eram meduza care mâncase şaisprezece cupe de 
cristal în mai puţin de un minut făcând trei pase 


digitale, la concursul mâncăcioşilor organizat de 
consiliul municipal din Waganto Tongawa. 

Eu eram meduza care stătuse sub apă mai bine 
de cinci ceasuri fără oxigen modificându-mi din trei în 
trei minute matricea informaţională primară prin 
incantaţii şamanice şi răsucirea degetului inelar în 
sensul acelor de ceasornic. 

Eu meduza eram, eu eram meduza care se 
căţărase pe hotelul Ritz levitând şi tot eu dădusem 
gata un tort de ciocolată de peste o sută de kilograme 
făcându-l invizibil prin invocarea spiritului metaforic 
ce sălăşluia pe vârfurile îngheţate ale nordicelor. Eram 
un adevărat magician, nu-i aşa?! Meduză ficțională 
generalizată şi generalizantăăăăăăăăăăăăă! Dar nu 
păreau să mă cunoască. Nu ştiau să mă meduzeze, 
ficţionalii fabuloşi! Invitaţii înfulecau cu toţii fără să mă 
ia în seamă, meduză nevăzută, râdeau, îşi dădeau 
coate, vorbeau în gura mare, se clătinau ameţiţi, se 
ciocneau unii de alţii. În mod curios, vorbeau plini de 
însufleţire despre primul război semantic mondial, 
despre motorul cu aburi şi despre prima călătorie în 
Lună. 

La început, n-am îndrăznit să o trag de limbă pe 
Imbolbina. Dar, în cele din urmă, am prins-o în 

bucătărie între două cafele. Am somat-o. Am 
ameninţat-o. Ea m-a bătut uşurel pe obraz. Mi-a zis: 

- Prostuţule, n-ai înţeles încă ce se întâmplă? Te 
rog, meduzo, să nu-i spui lui Pitoşkin, nu-i aşa?! 
Pitoşkin e un sifon nenorocit! E informatorul 
imperialelor! la seama la el, stai cu ochii minţii pe 
matricea lui informaţională! Ai grijă! O să-ţi facă de 
petrecanie! l-ai pus pe gânduri pe marii părinţi ai 
imperialelor şi pe generalii marilor armade! L-au trimis 
pe Pitoşkin să-ţi ia urma, să te tragă de limbă, să te 
digitalizeze! În sfârşit, eu am vrut să-ţi fac o surpriză 
pentru că eşti iubitor de miracol şi pentru că eşti unul 
dintre navigatorii secretului! l-am înviat pe invitaţii 
ăştia, dragă, erau nişte naufragiaţi de pe Titaniiiic! 

l-am cerut iertare spiritului şamanilor care 
tocmai plutea peste grădina de sticlă, o tainică Meduză 
a Norilor. 

- Plec! i-am zis scurt tunelând zidurile ei de 
sticlă. 

Peste vreun ceas am ajuns la gara fluvială din 
Gamboa. Debarcaderul era pustiu. Soarele, bolnav, 
trăgea să moară printre turlele bisericii din spatele 
gării. Şeful de gară, un pneumatic băşicos, mi-a cerut 
o ţigară. Am scos din valiză o sticlă de şampanie pe 
care o furasem în timpul nopţii. Am băut-o împreună. 


Şeful de gară a strivit o insectă, cu gheata lui murdară 
de păcură. A zis aşa, într-o doară: 

- Te duci în Beauburg? 

- Întocmai. 

- ÎI cauţi pe şmecherul de Pitoşkin, nu? 

- Întocmai. 

- Imbolbina a dat-o în bară, nu? 

- Întocmai. 

- Şi acum se vor schimba ficţiunile? 

- Întocmai. 

- Atunci n-o să vină vaporul. O să vină un 
dirijabil. 

- Întocmai. 

- Ştii, de multe ori mă gândesc, domnule dragă, 
că fiinţele fabuloase care vin din alte lumi, ne vor 
supravieţui! 

- Dar fabuloasele prinse în circul de ape aflat în 
apropierea mândrului Beauburg către care m-am 
îndreptat pentru a-l înfrunta pe Pitoşkin? Ne vor 
supravieţui şi ele? Ce zici domnule şef de gară? lar 
piraţii nu se vor transforma cumva în periculoşii spioni 
veniţi de dincolo de orizontul vizibil? 

Un vârtej virtual iscat dintre şinele ruginite ale 
gării au aruncat dirijabilul drept în inima inelului 
magic aflat în apropierea mândrului Beauburg. 

În circul de ape fiinţele fabuloase se agitau, 
drăcoasele. Prinseră aşa, din zbor, c-o să fie până la 
urmă un concurs. Că demonul apelor sau ce-or fi fost 
norii trandafirii se pregătea să le apară sub mai multe 
înfăţişări. Că o să le pună la încercare. Ba, mai mult, se 
zvoni că se va da cel mai mare premiu fabuloasei 
care-ar îndrăzni să-i ţină piept. Dar cine să aibă 
curajul acesta nebun?! Cine să se-aşeze acolo, în 
mijlocul arenei circului de ape, în bătaia 
reflectoarelor?! 

Reflectoare? Radare erau!  Sateliţi 
Rachete atomiceeee! 

Cum să stai cu fanfara în cârcă? Cum să stai cu 
fabuloasele în cârcă? Cum să stai cu întreg universul 
acela digital în cârcă! Cine să îndrăznească să se 
confrunte cu arătarea ieşită din inima lui?! Ei, care se 
oferea voluntar?! 

Fiinţele fabuloase erau de toate felurile. Midinete 
zvăpăiate şi cochete, filozofi buboşi şi unsuroşi. 
Jurnalişti îngâmfaţi şi pedanţi. Conţopişti fardaţi şi 
împopoţonaţi,  fochişti  îngălbeniţi şi cuminţi. 
Gospodine cândva virgine. Politicieni năsoşi şi gomoşi, 
babete simandicoase şi secretoase. Matrozi şi pescari 
flecari. Erau şi literați inelaţi. 


secreţi! 


Erau şi digitali hieratici. Acvarieni totalirieni. 
Funcţionari publici bizari. 

Erau şi afacerişti veroşi şi alunecoşi. Artişti 
veseli, trişti. Antreprenori boccii şi zambilii. Virtuali 
sau digitali fenomenali. Erau şi scafandri tandri. 
Timonieri şi frizeri. 

Erau şi motorişti şi oceanici navetişti. Fabuloase 
drăcoase şi foarte mincinoaseeee! Cine să le reprezinte 
în greaua încercare?! Şi dă-i iar ceartă. Şi-apoi o clipă 
de tăcere. În care se recunoscură unele pe altele. Şi 
se-mbrăţişară cu putere împroşcându-se cu o 
grămadă de sânge, cerneluri şi vârtejuri virtuale. 
Talazuri, pe cuvânt! Cum să te aperi de aşa talazuri? 
Nu era nevoie oare de un baraj? De două? De zece? De 
o sută de baraje? De o mieeeee! 

Barajele au pus întreaga lume digitală pe jeratic 
şi au pornit dihonia în sânul imperialelor, a 
democraţiilor şi a dictaturilor digitale de toate felurile. 

Marele baraj al nordicelor deveni obiect de 
dispută între ambasadorii orientalelor şi occidentalelor 
iar noi, navigatorii secretului, ne cuibărirăm într-un 
nor trandafiriu pregătindu-ne să cercetăm primele 
picături de ploaie şi să dăm de veste despre esenţa 
principiului lui unu care se multiplică. 

Ploaia venea spre noi de mai bine de o mie de 
ani fără ca măcar s-o bănuim şi fără ca meteorologii 
inspirați să-i descopere prezenţa periculoasă în spuza 
stelelor pe care le cercetau cu atâta vioiciune de 
dimineaţă şi până seara. 

Zburând pe deasupra munţilor, către Beauburg, 
de vreme ce vaporul meu se preschimbase într-un 
dirijabil, am zărit piraţii care veneau şi ei de dincolo de 
orizontul vizibil vrând să se purifice în rafalele ploii. Se 
hârjoneau în largul mării înspumate. Se strigau unii pe 
alţii. Se stropeau. Se preschimbau în lei de mare sau în 
corali sau în fregate argintii care tăiau văzduhul cu 
graţie. Nici nu le trecea prin gând că, în curând, noi, 
meduzalii, vom secretiza întregul univers plin de 
universuri. 

În zare, dincolo de inelul magic deschis peste 
mândrul  Beauburg, se desfăşura dansul norilor 
trandafirii iar forţele maritime ale regatelor loiale 
occidentalelor produceau primele vârtejuri înspumate 
în carnea oceanului care spăla Ascondia, Tato Malo, 
Worsko,  Bashaala, Combeta, Efadalor, Pompaton, 
Wescutas,  Vitalon, Bumbela, Combatador, Foretta 
Vion, Yagoo, El Satador, Efar, Kamer, Gobed, Ygonaa, 
Baradazar, Gompanion, Foragan, Alpetta, Musao, 
Salvedar, Ganta Baray, Toame, Meto, Agya, Era Ena, 


Ela,  Salomar,  Potocapetlan,  Gruwald,  Hadoma, 
Casonawa, Chemes, Zilla, Dera Do, Fulsa, Rakada, 
Kasma, Pame One, Gikka, Asola şi deşuchiatul Potal 
Pao. Cerul se înroşise de-a binelea şi se auzea 
bubuitul tunurilor navale şi şuierătura torpilelor atât 
de periculoase. 

Nici vorbă despre înțelegerile de pace de o mie 
de ani din Potocapetlan, Gruwald, Hadoma, Casonawa, 
Chemes, Zilla, Dera Do, Fulsa, Rakada, Kasma, Pame 
One, Gikka, Asola, Potal Pao, Casemar, Gambria, Havo 
Mabuu, Pletora, Arbanian, Offa, Salsaa, Belodar, 
Mamola, Qungo, Patoree, Osibirias, Mazango, Basko 
Tan, Halveda, Deboo, Jian Hoa, Asembo, Runamar, 
Montella, Ebao, Timbo, Asudaan, Muna, Yatoo, Vinna, 
Qutomo, Aselan, Paserar, Wasso, Bonna, Kantom 
Pingall, Finotola Fanti, Bohle, Forgossa, Atamaran, 
Gureba, Fantasa, Idilo, şi certărețul, ah certărețul 
Hudacar! 

Nici vorbă de Pitoşkin! 

Îmi era din ce în ce mai clar că ignoranta şi 
prostia guvernantei digitale ar putea duce la pierzanie 
navigatorii şi că minunata artă a navigaţiei se apropia 
de sfârşit de vreme ce inventaseră cu toţii un personaj 
ca Pitoşkin. 

Mânat de unele treburi literare m-am îmbarcat 
pe pachebotul care făcea curse regulate spre Eutopa. 
Treizeci de zile însorite am petrecut pe ocean. 

Pe punte, nişte femei îşi cremuiau sfârcurile 
înroşite şi se lăsau gâdilate de soarele sfârşitului de 
august şi-mi tot strigau tot felul de porcărele, 
neruşinatele. 

În ultima zi, un vârtej virtual s-a iscat din 
valurile înspumate şi m-a aruncat din nou drept în 
inima circului de ape din Beauburg. 

Pitoşkin mi-a făcut-o! Folosise scutul unui 
satelit spion construit de oamenii vicepreşedintelui 
Weinberger ca să focalizeze o rază transportatoare 
care avea codificată matricea mea informaţională. 

Fabuloasele răcneau. Ţipau de nebune. 

Umpleau întregul circ de ape cu strigătele lor 
sidefii. Erau atât de aiuriteee! 

- Pisica de mare din inima sudicelor?! Tu eşti 
iubito?! urlă nestăpânit delfinul cicălitor, agitându-se 
în barca lui proaspăt călăfătuită. 

- Vai, ce te-ai schimbat, dragă! Ştii că-s cu toţii 
aici?! Uite-o şi pe ştiuca electrică sau mai bine zis 
vampa acvatică! Uite-l şi pe păianjenul oceanului! 


mare din inima sudicelor sărind de gâtul meu şi 


mozolindu-mă foarte tare şi trăgându-mă în fel şi chip 
de nas. 

- Meduzooo, de când nu ne-am mai văzut! O 
mie de războaie semantice s-au stins de când n-am 
mai stat să flecărim, să bârfim, să-i luăm în unghii pe 
barosanii lumii, pe şmecherii din cenaclurile science 
fiction din Hadoma, Casonawa, Chemes, Zilla, Dera 
Do, Fulsa, Rakada, Kasma, Pame One, Gikka, Asola, 
Potal Pao, Casemar, Gambria, Havo Mabuu, Pletora, 
Arbanian, Offa, Salsaa, Belodar, Mamola, Qungo, 
Patoree, Osibirias, Mazango, Basko Tan, Halveda, 
Deboo, Jian Hoa şi din ţăcănitul de Asembo, să facem 
un pic de bârfă politică, să înfulecăm nişte alge 
crocante şi să înjurăm de mama focului pe principesa 
coralilor, aia care s-a destrăbălat cu contraamiralul 
nordicelor şi care a furat un diamant de lumină veche 
din magazinul virtual deschis pe magistrala sudicelor 
îndată ce a trecut cometa acvarienilor! strigă sepia 
orientalelor aruncând un val de cerneală în jur. 

- De ce n-ai mai înotat până la noi, meduzooo? 
De ce nu ne-am mai scris? De ce ne-am îndepărtat 
unii de alţii? Pe vremuri eram împreună mai tot timpul 
în universul digital! Nu noi puneam la cale tot felul 
şotii, nu ne păsa de nimic, nu eram noi egali, nu ne 
iubeam noi aşa cum nu se iubea nimeni, nu ne ajutam 

între noi, şi ne stătea cineva în cale? întrebă niţel 
supărată piatra de mare din largul occidentalelor. 

- Cum să mai înot până la voi, prieteni? m-am 
prostit eu intrând în jocul pervers al lui Pitoşkin. N-au 
pus demonii laba pe mine în noaptea aceea de 
pomină, în noaptea în care s-au dezlănţuit războaiele 
semantice între centrul îngâmfat şi periferiile digitale?! 
Nu m-au prins ficţiunile în corpul lor pervers? 

- Ei, cum ne mai rafistolează soarta! Uite-aşa 
ne-aruncă de acolo, acolo! Te naşti fără să te întrebe 
careva dacă vrei! Mori când ţi-e lumea mai dragă! Şi te 
trezeşti înviat când te aştepţi mai puţin! răcni 
comis-voiajorul caşaloţilor umflându-şi peste măsură 
burduful trandafiriu. 

- Cum vorbiţi, domnule? Daţi bir cu fugiţii? 
Depuneţi armele? Vă lăsaţi manipulaţi? Gata, aţi urcat 
de bună voie pe eşafod? Dar eu ce să mai zic?! Mă 
strâng pantofii ăştia de nu mai pot! se răsti pisica de 
mare din inima sudicelor desprinzându-şi o bucată de 
piele arsă de pe faţă. 

- Nu se poate! De unde ai pantofii? Tocmai 
dumneata! i-au modificat norii trandafirii codul 
genetic? Da, da, e o schimbare la mijloc, un fractal, un 
pitoşkin! Ai pantofi! Asta e! Ai într-adevăr pantofi! Dar 


spune-mi, nu-s pantofi din ăia de carton făcuţi pentru 
morţi?! întrebă delfinul cicălitor. 

Îşi strângeau aripioarele. Se pipăiau cu cioturile 
însângerate. Flecăreau despre câte-n lună şi-n stele 
tot foindu-se în bărcile proaspăt călăfătuite. Râdeau. 
Chihăiau, vorbeau în gura mare. Făceau gălăgie. 
Animau atmosfera. 

Nu le păsa că atotcuprinzătorul stătea gata, gata 
să se înfiripe, să îngheţe în nesfârşita corporalitate 
întregul univers plin de universuri şi să lase marele 
nimic să facă de petrecanie întregii materii vizibile şi 
invizibile. 

- Domnule, dar ştiu că i-au făcut bucata 
demonului apelor norii trandafirii de dincolo de 
orizontul vizibil! Ce fenomen! E teribil! Norii ăştia 
trandafirii schimbă structurile gramaticale! Pun în 
pericol structurile descriptive şi răsucesc pe toate 
părţile structurile narative ale tuturor lumilor digitale! 
O să ne rupem gâtul, parcă văd, parcă văd! 
Individualităţile vor fi făcute praf! Se duce dracului 
ideea de identitate! Ne înfulecă oceanul 
anonimilooooooor! rânji păianjenul oceanului. 

- Aşa-i, aşa-i! Eu am fost martor! Norii ăştia de 
puncte or să ne facă bucata, ascultați bine ce vă spun! 
Or să pună sub semnul întrebării imperialele, 

democraticele şi dictatorialele! O să fie o groaznică 
veche cuprins nu se ştie cum de un ciudat entuziasm. 

- Auzi, mi se pare mie sau eşti cam prospeţel? la 
dă-te mai aproape să te văd mai bine, băiete! Eşti abia 
ieşit din ou? De când te-ai înţelepţit? Era în structura 
ta genetică vreo instrucţiune specială? Eşti filozof 
sadea! Eşti cumva şi profet? Zi, vezi cumva viitorul? 
Sau trecutul, prezentul şi viitorul fiind în acelaşi plan 
construiesc  instantaneul digital? întrebă delfinul 
cicălitor. 

- Înî, îhî! se hlizi melcul cu cochilie de lumină 
veche fudulindu-se foarte tare, fericit că a fost şi el 
luat în seamă. Doar ce-am crăpat de jumătate de oră 
şi-am şi înviat! Norii trandafirii mi-au schimbat 
instrucţiunile narative cât ai clipi! Cred că într-un alt 
univers, înmugurit din marele nimic, am fost o fiinţă 
fabuloasă plurigramaticalăăă! 

- Ei, atunci, tacă-ţi fleanca! Nu te mai băga-n 
vorbă cu noi, ăştia vechi! Şi nu ne mai turna tot felul 
de bazaconii că nu suntem noi chiar atât de naivi şi de 
proşti să luăm de bun tot ce spui! se burzului pisica de 
mare din inima sudicelor. la vezi, că-ţi trag o poşetă 
peste cap! 


Şi-ncepură iar cu toatele, fabuloasele, să-şi dea 
cu presupusul. 

Cine oare le aruncase în circul de ape părăsit. Că 
dacă demonul apelor era chiar demon al apelor. Şi care 
o fi fost timpul digital real al celor întâmplate în 
corporalitatea demonică a digital. 
Demonul? 

Dacă nu cumva navigatorii secretului erau tot 
una cu piraţii aceia misterioşi veniţi de dincolo de 
orizontul vizibil! Nu cumva totul era o burlescă!? 

Sau poate o pompadură! Sau poate o saturnalie! 
Sau poate un bal mascat, ceva! Sau o geostrategică 
perversă potrivit căreia nordicele voiau să schimbe 
locaţia geografică cu  orientalele în dauna 
occidentalelor şi spre invidia sudicelor! Sau poate era o 
sindrofie cu lume bună! Sau poate era doar scenetă 
lacrimogenă jucată de-adevăratelea drept la casa de 
nebuni! 

Ha, ha, ha! Murena indigo, maliţioasa şi 
ţâfnoasa, ţipă înfuriată: 


momentului 


- Nu-i demon al apelor! Sunt navigatorii 
secretului. Serviciile secrete din întreaga lume i-au pus 
sub observaţie încă de acum o sută de ani! Astea sunt 
cele mai groaznice, cele mai teribile războaie 
semantice din toate timpurileeeee! Acum se decide 

soarta universului digital! Vor fi aruncate în luptă 
gramaticile perverse ascunse în inelul magic din 
Beauburg! Confuzia va fi arma de temut în timpurile 
viitoare, _iubiţilooooor!  Dezinformatorii de toate 
speciile şi din toate lumile digitale se vor bate pe viaţă 
şi pe moarte! Nimic nu mai e sigur! Nici eu nu mai 
sunt sigură că aş fi murena indigo cea maliţioasă şi 
ţâfnoasă şi tocmai de aceea puţin îmi pasă dacă îmi 
daţi crezare sau nu! Puțin îmi pasă dacă astea sunt 
bărci proaspăt călăfătuite sau, dimpotrivă, bănci 
proaspăt geluite! Teribilul adevăr al tuturor lumilor 
rămâne teribil adevăr al tuturor lumilor indiferent de 
formele sau fiinţele în care se întrupează norii de 
puncte sau punctul primordial! Marele nimic e pe cale 
să ne înfulece pentru că se teme straşnic să nu 
ajungem cumva la ultimul sens! Navigatorii secretului 
sunt cei care construiesc marele nimic din propria lor 
corporalitate! Am citit eu într-o revistă de popularizare 
a ştiinţei! 

- Am auzit şi eu despre navigatorii secretului! se 
lăudă piatra de mare din largul occidentalelor. Cică pot 
manipula orice câmp informaţional. Ba mai mult, 
încearcă din răsputeri să obţină rangul prim şi să 
atingă sensul ultim! Şi-atunci or să se numere printre 


fiinţele care pot controla marele joc digital al tuturor 
universurilor pline de universuri! 

- Asta-i o idioţenie! râse sepia orientalelor. Cine 
poate crede că universurile pline de universuri sunt 
ceea ce am putea numi corporalitatea unui calculator?! 
Ce gugumănie! V-aţi lăsat înşelaţi, doamnelor şi 
domnilor! Zău aşa! Credeţi că totul e scenariu?! Credeţi 
cumva că e plan ascuns? Aiurea! Haosul e stăpân peste 
toate şi spiritul digital e dovada indubitabilă că viul e 
viu! Se duce totul de râpă în câţiva ani de ficţiune! O să 
vedeţi! Luna o se prăbuşească în oceanul digital! 
Oceanul digital o să fie înghiţit de oceanul virtual! 
Lumile digitale or să cadă-n Soare! Universul digital se 
va strânge ghem! Nu încape nici o îndoială! 

- Şi eu sunt de părere că universul digital e doar 
apă, foc şi gaze! se prosti comis-voiajorul caşaloţilor. 
A, şi mai sunt vreo câteva molecule organice, acolo, 
sprinţareleeeee! Apărute la-ntâmplare! Din bulionul 
primordial! 

Pisica de mare din inima sudicelor le spuse 
fabuloaselor, de la obraz, că sunt toate nişte aiurite şi 
nişte ignorante şi că habar n-aveau de cuceririle 
ştiinţei. Că de fapt au nimerit într-un univers digital 
lent în care timpul digital se scurge în mod sigur în 
sens invers. Că dualitatea atât de dragă filozofiilor 

desuete guvernează percepțiile tuturor fiinţelor din 
universul digital. Că aparenţa trebuie să aibă un fundal 
virtual aşa cum afirmau matematicienii nordicelor 
într-o vestită bulă matematică ce făcuse repede 
înconjurul lumilor digitale. 

Contele bureţilor de mare o apostrofă plin de 
furie. Pisica de mare din inima sudicelor bătea câmpii 
rău de tot! Asta e, îşi dădea cu presupusul. Ceea ce se 
întâmpla era mai degrabă un caz de trăire paradoxală. 

- Aiurea! se iţi ştiuca electrică sau mai bine zis 
vampa acvatică. Asta trebuie să fie moartea fără de 
sfârşit! Aşa să ştiţi, netrebnicelor. Puneţi-vă pofta-n 
cui! N-o să pupaţi în veci reînvierea! Şi nici 
nemurireaaaa! Aia-i pentru cei care-au trăit în 
abstinenţă şi-n credinţă! Nu pentru nişte destrăbălate 
ca voi şi nişte nesimţite! Lasă că vă cunosc eu! Am eu 
habar de ce vă poate pielicica! 

Fiinţele fabuloase se supărară şi-i întoarseră 
spatele şi se foiră neliniştite în bărcile proaspăt 
călăfătuite. Uite-aşa îşi pierdeau vremea flecărind. 
Erau sau nu vii?! 

Şi-apoi ce era cu concursul?! 

- Hai, cine se oferă voluntar?! Cine se jertfeşte 
pentru noi? Curaj! Îl vom îmbărbătaaaa! Vom fi de 
partea lui! Îi ţinem pumnii! lar dacă o fi să piardă îi 


vom ridica un monument şi vom bate medalii cu 
feţişoara lui, ha, ha, ha! strigă scoica de aur încercând 
să-şi prindă în umăr pedunculul care-i căzuse printre 
bărci. 

- Care se duce, domnule?! Hai, nu vă mai codiţi! 
E uşor de tot, floare la ureche, nu e mare scofală, nu 
se vede? întrebă delfinul cicălitor scălâmbăindu-se şi 
bătând din buzele-i putrede. 

Şi-ncepură să strige cu toatele, înfierbântate 
de-a binelea: 

- Să se tragă la sorţi! Să fim adică imparţiali! 

- Să completăm un chestionar pe puncteeeeee 
să crape de ciudă înfăţişările astea demonice ale 
apelor care se tot moşmondesc pe după cortina 
înstelată! 

- Să se dea un concurs de preselecție! 

- Să fim testaţi în ordine alfabetică! 

- Să-şi prezinte fiecare dosarul! 

- Şi referinţele! 

- Să spunem câte o poezie! 

- Să povestim cea mai frumoasă întâmplare din 
excursia de vară din clasele primareeeeeeee! 

- Şi să prezentăm şi scrisoarea de recomandare! 

- Şi notele informative! 

- Şi ăia care au turnat ca nişte nesimţiţi la toate 
poliţiile secrete din toate lumile digitale să iasă afară 
din rând! Să le vedem mutrişoaraaaaaa! 

- Să dăm cu banul! se sclifosi melcul cu cochilie 
de lumină veche foindu-se şi el în barca-i proaspăt 
călăfătuită. 

Dar de unde să aducă referinţele?! De unde să ia 
scrisori de recomandare?! De prin ce cotloane 
mucezite să scoată dosarele? Păi ce, mai rămăsese 
vreunul întreg?! 

Oare erau dosarele cele adevărate?! Sau se 
ocupase poliţia secretă de ele pe ascuns?! Să le joace 
un renghi! Să le ameţească! Să le şantajeze! Să le 
folosească în scopuri murdare! Să le arunce pe frontul 
invizibil să-şi piardă reputaţia, viaţa şi locul pregătit în 
planul ascuns al universului digital! Să le manipuleze 
cum ştie ea mai bine! 

Cum o făceau toate serviciile secrete de o mie 
de ani încoace! 

- Domnuleee! Aici, în circul de ape se află tipa 
aia care a făcut deliciul concursurilor televizate acum o 
mie de ani! Să se ducă ea să dea piept cu arătarea, 
draga de ea! Ea e cea mai bunăăăăăăă! urlă 
guvernatorul  aricilor de mare ca un disperat 
scălâmbăindu-se în barca lui proaspăt călăfătuită. 


Ce uşurare! Ce nebunie! Fiinţele fabuloase 
aplaudară îndelung. Doamne, scăpaseră de corvadă! 
Scăpaseră de tevatura aia nasoală de tot. Ochişorii lor 
aburiţi se rotiră ca nişte faruri de automobil. Unde era 
tipa, dom'le?! Uite-o acolo, cerule, ce apariţie de 

- Ce ţâţe! Ce fese! Ce coapse! Ce privire! 

- Să coboare-n arenă! Ea e eroina noastră! Ea e 
salvatoarea! Foca de sticlă din largul nordicelooooor! - 
răcni păianjenul oceanului gata, gata să cadă din 
barca-i proaspăt călăfătuită. 

- Hai, fată! la-i dragă-n unghii pe şmecherii 
ăştia care ne-au umplut de pucioasă! Aud că te pricepi 
la treburi dintr-astea! Îţi vin ca o mănuşă! Nu cumva ai 
lucrat în serviciile secret cum aud că au lucrat cam 
toate fabuloasele? strigă pisica de mare din inima 
sudicelor ridicându-se prin văzduhul trandafiriu şi 
făcând două, trei piruete foarte periculoase dar şi 
foarte frumoase. 

- Foca de sticlă din largul nordicelor porneşte la 
ataaaac! - răcni comis-voiajorul caşaloţilor ud leoarcă 
şi plin de entuziasm. 

- Foca de sticlă din largul nordicelor ieşi în 
arenăăăăăă! strigă un vierme digital rătăcit din 
întâmplare în inima inelului magic. 

de draci, veselă, nebună şi foarte pusă pe şotii. 

Foca de sticlă din largul nordicelor cobori încet 
de la galerie. Se opri uşor înfiorată. Privi emoţionată-n 
jur. Ce buze senzuale avea! Şi ce privire! Îi tresăltau 
țţâţele. | se zăreau sfârcurile tari împungându-i bluza 
argintie. Doamne! Parcă foca aia de sticlă din largul 
nordicelor nu fusese moartă niciodată! Poate doar 
adormită. Aşa, pentru o vreme incertă. Într-o raclă de 
cleştar. 

Fiinţele fabuloase o atinseră cu cioturile lor 
însângerate. Cu evlavie. Spunând rugăciuni fierbinţi. 
Bolborosind cântecele magice. Şuierând incantaţii 
compuse cu o mie de ani în urmă de şamanii 
sudicelor. Scoţând strigăte de uimire. Că ce fată! Că ce 
minune! Ce miracol! Că Dumnezeu le ascultă ruga! Că 
nu erau chiar atât de păcătoase cum încercau unii 
navigatori ai secretului să le facă să creadă 
strecurându-se, parşivii, printre gândurile lor. 

lar cel care spusese că ele trebuie să plătească 
păcatele universului digital era un dezinformator 
mârşav şi tembel. 

- Haide, focă de sticlă din largul nordicelor! la 
fă-i tu praf pe scamatorii ăştia cu circul de ape că 


şi-au luat-o în cap şi sunt în cârdăşie cu norii 
trandafirii care nici nu sunt nori trandafirii, sunt nişte 
pirați periculoşi sosiți de dincolo de orizontul vizibil să 
pregătească marea invazie a insectelor! Ai în mână 
biletul nostru către lumea celor vii, eşti salvatoarea 
noastră, nu mai încape vorbă! - răcni dragonul mărilor 
liliachii dându-şi ochişorii peste cap. 

- Uraa! izbucni din zeci de piepturi putrezite. 

- Hai, hai, ce mai stai?! 

- Dă-le la moacă! 
ne mai ia la mişto! Să nu le mai dea mâna să ne 
extragă din oceanul digital pe nepusă masă! 

- Din oceanul virtual, vrei să spui? 

- Tot aia, tot un drac! 

- Eaaaaa! 

Aşa urlau, cu toatele, fiinţele fabuloasele. Se 
scălămbăiau. Îşi dezbumbau sufletele acoperite de 
nori trandafirii, adică. Gândurile lor parşive pluteau 
acum la suprafaţă tăind uşor valurile înspumate. 
Cleap. Cleap. Cleap. 

lar în adâncul adâncurilor?! Ce mai rămăsese 
oare?! Ce fiinţe ciudate înotau prin umorile nevăzute 
amuşinând lumina soarelui?! Ce lupi de mare îşi săpau 

bârlogul prin  măruntaie?! Ce  vietăţi ancestrale 
orbecăiau în profunzimile materiei organice?! 

Marele interes?! Marile afaceri?! Marea revelaţie?! 

Ai putea oare să le ocoleşti, să eviţi influenţa lor 
asupra mişcării tale haotice prin crunta realitate, prin 
oceanul virtual sau prin înspumatul ocean digital? 

Dar noi, meduzele literaturii science-fiction, de 
ce nu am evitat oare ploaia? 

Dintr-o pornire perversă? 

De ce ne-am lăsat atrase de rotirea norilor 
trandafirii neluând în seamă mulţimea de celule care 
ţâşneau din vârtejurile virtuale căutându-şi fie o 
pereche, fie un punct de echilibru din care să 
pornească în marea şi nemaipomenita lor călătorie 
prin universul digital? De ce oare am preferat abisul de 
ape unei stări de aparentă acalmie informaţională? 
Traversam oare o puternică criză de identitate? 

Ne-am aruncat prin rafalele de ploaie ţopăind şi 
strigând în fel şi chip bucurându-ne vremelnic de 
plăcerile cărnii. Am tăiat valurile încoace şi-ncolo şi 
ne-am scufundat la mare adâncime admirând sclipirea 
diamantelor de lumină veche căzute din conul de 
fotoni al cruntei realităţi. Am intrat în corpul vântului 
de seară jucându-ne cu norii trandafirii pe care i-am 


aruncat de colo, colo pe cerul fierbinte al nordicelor şi 
sudicelor. 

Ficţiunea generalizată şi generalizantă pusă la 
cale de pirați ne-a ajutat, asemenea unui far în 
furtună, să descoperim proprietăţile uluitoare ale 
orizontalităţii construite în corpul ficţiunii. Am reuşit 
astfel să intuim strategiile digitale ale furtunilor 
digitale şi am înţeles că alcătuirea lumilor digitale 
înspumate se revendică a fi a hărților maritime 
desenate spre deliciul interpretării, valurile universului 
digital fiind chiar suprafaţa lui informaţională. 

- Am aflat că ambiția sau curajul navigatorului 
care se avântă în larg sunt adeseori dovezi sigure de 
vulnerabilitate. Savanţii desueţi au preamărit tradiţia şi 
au luat cu asalt întemeierile noilor navigatori lucrând 
în dauna lor şi spre binele şi liniştea spiritului 
conservator. Profeţii au ieşit în ploaie şi au spus că 
norii trandafirii sunt chiar uriaşul creier care dirija 
funcţiile întregului universul digital plin de universul 
digital. Ghilda naufragiaţilor a conspirat spre arestarea 
şi arderea noastră pe rug în timp ce arhivarii 
nordicelor s-au jurat că noi, navigatorii secretului, am 
fi chiar spiritele celor înghiţiţi de ape de-a lungul 
veacurilor,  şopti o  tentaculată  inelându-se în 

proximitatea înspumată a păianjenului oceanului, gata, 
gata să-l sugrume cu o îmbrăţişare tandră. 

= Malagambiştii navigaţiei din inima 
occidentalelor au ţinut prelegeri şi conferinţe despre 
marele nimic năucind popoarele digitale digitalizate şi 
fragmentate digitalizate şi fragmentate şi vestind o 
ultimă apocalipsă digitală pentru a fi pe placul digitalei 
oficiale, spuse un câine de mare ascunzându-se 
ruşinat printre alge. 

Neţinând seama de toate acestea, cocoţată 
într-una din bărcile proaspăt călăfătuite, mătuşa focii 
îşi băgă degetele descărnate-n gură şi fluieră de 
mama focului de se cutremură întregul circ de ape. 

Era una mare şi grasă, peştoaica peştoaicelor. 
Cine oare n-o ştia?! Bătea şi ea din antenele de sidef 
de nebună. Îi făcuse al dracului de bine ploaia venită 
de dincolo de orizontul vizibil. O trezise de-a binelea 
din somnul cel fără de sfârşit. 

Gureşă nevoie mare, peştoaica peştoaicelor. 
Uite-aşa se tot înfoia! Îşi rotea privirile ca un rechin în 
căutarea prăzii. Se credea pe baricade. Gata de luptă. 
Să ia cu asalt întreg universul digital şi moartea şi 
minciuna şi marele interes. 

Şi-acum, peştoaica peştoaicelor o încurajă pe 
nepoată-sa : du-te, scoate untul din înfăţişările astea 


demonice ale apelor! Aşa. Să le treacă cheful 
malagambiştilor sau care or fi fost ei să le mai 
tortureze pe bietele fiinţe fabuloase. Să nu care cumva 
să le mai canonească în circul acela de ape. Să nu le 
mai omoare de încă şapte ori aşa cum se zvonea că 
aveau de gând! 

Peştoaica peştoaicelor privea de jur împrejur 
furioasă, gata să-şi scoată ghearele şi să zgârie pe 
careva. Sigur c-avea emoţii. Era şi ea o fabuloasă care 
se pregătea să reînvie. Stătea ca pe ghimpi. Îi era 
teamă să nu cumva să-i vină cuiva vreo idee parşivă. 
Să scornească, aşa, pe nepusă masă, vreo porcărie 
despre nepoată-sa. 

Oricând se găseşte câte unul invidios. Câte un 
ticălos gata să-ţi fabrice o biografie aşa şi pe dincolo. 
În toate timpurile şi-au făcut de cap asemenea 
bonjurişti! 

Unii sunt ahtiaţi. Sunt căzuţi în gât după putere. 
După averi neştiute. După câte-un locşor călduţ. Ce, 
nu s-ar fi găsit vreo lepădătură să zică despre foca de 
sticlă din largul nordicelor tot felul de măscării?! Că ar 
fi ştirbă şi proastă, de exemplu. Că ar avea un copil 
din flori. Că ar fi fost amanta vreunui contraamiral. 
Sau, mai ştii?! Că e nebună de legat. Că a participat la 
un atac armat împotriva unei garnizoane militare de la 

marginea oraşului. Că ar fi membră în secta piraţilor 
de dincolo de orizontul vizibil. Că e unul din capii 
conspirației orientalelor. Şi câte şi mai câte. 

E uşor să confecţionezi o viaţă. S-o împănezi cu 
amănunte suculente. Cu detalii cutremurătoare. Să o 
legi de marile afaceri. E simplu să-l burduşeşti pe câte 
unul în gropile marine ale istoriei. Să nu mai iasă-n 
veci de-acolo! 

Nu-ţi trebuie prea mult, nu-i aşa? 

Visa cu ochii deschişi peştoaica peştoaicelor. | se 
prelingea sângele pe bărbie în timp ce răsufla 
întretăiat. Stătea aşa, cocoţată pe banca proaspăt 
călăfătuită şi privea, undeva, în gol. Dincolo de cupola 
circului de ape. Îşi imagina viitorul. 

Ce viaţă! Undeva, pe-un țărm însorit. Pe-o 
terasă discretă. Tolănită la soare. 

Gata în orice clipă să strige după valetul ei. Să-i 
aducă o cafea. Un ţigaret. O îngheţată de fructe de 
mare. Gata să-l pună să-şi dea pantalonii jos şi s-o 
răstoarne-ntre fotoliile de răchită şi să-i facă felul. Ca 
în vremurile bune de altădată. Şi ea să se hârjonească 
de nebună cu bărbăţia lui, ha, ha, ha! 

Asta viaţă! laht nichelat ancorat la debarcader. 
Paiete! Smaralde! Chiloţei roz! 


Peştoaica peştoaicelor bătu cu  aripioarele-i 
descărnate peste  copastie şi trase un chiot 
asurzitoooor. Dar ce credeau fiinţele alea fabuloase ?! 
Că ea glumea cumva?! 

Poate că-şi închipuiau că or să-şi bage labele 
însângerate până la cot în grămada ei de bani! Nici un 
sfant n-avea de gând să le dea! lar dacă-i mai 
rămânea vreo părăluţă în finalul întregii tevaturi, avea 
să-i cumpere focii un inel de tinichea! 

Ce altceva am putea fi decât nori de puncte, 
punctul fiind întruchiparea nimicului, miracol al celui 
care lipseşte? Conspiratorii plini de tenacitate caută în 
profunzimile registrului de navigaţie formula magică 
prin care ar putea stăpâni miracolul şi mişcările 
digitale şi vorbesc încifrat despre lipsirea de secret, 
taină şi mister. Iminenta desecretizare arde fluidele şi 
produce evenimente în cascadă punând profeţiile în 
mare dificultate şi bagatelizând acţiunile secretoşilor 
din inima nordicelor. Evaporarea secretului nu este 
însă şi decăderea secretului. Războaiele semantice ne 
dezvăluie că evoluţia este a limitei iar organizarea 
superioară a oceanului virtual se exprimă prin 
catastrofe şi misterioase vecinătăţi. 

- Domnilor, doamnelor, fabuloaseloooor, lăsaţi 
naibii filozoficele şi utopicele şi gramaticile! Mai bine 

spuneţi ce facem când o să ne întoarcem în crunta 
realitate?! răcni contele bureţilor de mare privind 
pofticios după foca de sticlă din largul nordicelor, 
derbedeul. 

- Ce întrebare e asta? strigă delfinul cicălitor. 
Bineînţeles c-o să tragem o beţie straşnică de să ni se 
ducă buhul! Aşa să ştiţi! O să se cutremure crunta 
realitate, săraca, din temelii! Nici nu mai încape 
îndoialăăăă! 

- Ah, ce-mi place! Tare îmi placeeee! se prosti 
melcul cu cochilie de lumină veche plescăind din 
buzele-i vineţii. O să ne beţivănim. Da, domnule, asta 

- S-o credeţi voi! ţipă pisica de mare din inima 
sudicelor cuprinsă de înverşunare. Eu mă gândesc cu 
groază la clipa în care o să ne întoarcem. Cine suntem 
noi?! Puteţi să-mi spuneţi? Suntem noi navigatorii 
secretului? Suntem piraţii veniţi de dincolo de 
orizontul vizibil? Suntem gândurile parşive ale 
universului digital care conspiră în dauna noastră? 
Suntem cele şapte înfăţişări ale demonului apelor sau 
suntem cumva chiar norii trandafirii sau chiar ficţiunea 
generalizată şi generalizantă în toată splendoarea ei, 
în toată perversitatea ei? 


- Vai, vai, ce chestie! se fandosi melcul cu 
cochilie de lumină veche. 

- Lasă, lasă că te cotonogesc eu, nesimţituleeee! 
îl ameninţă pisica de mare din inima sudicelor. Credeţi 
c-o să ne aştepte careva cu braţele deschise, că mor 
să ne vadă?! O să le cadă greu când or să ne facem 
apariţia plini de bube, de puroi şi de sânge ieşind din 
valurile înspumate! 

- Fata asta s-ar putea să aibă dreptate! Chiar 
foarte mare dreptate, draga de ea, drăguţaaa! spuse 
sepia orientalelor. Gândiţi-vă numai că nu vom mai 
avea locaţiile geografice primordiale! Meduza Norilor 
de orizontul vizibil a schimbat locul nordicelor cu cel 
al orientalelor iar sudicele s-au scufundat pentru o 
mie de ani în adâncul oceanului virtual! 

- Mogştenitorii, hrăpăreţii, ne-au vândut locaţiile 
digitale, nu încape nici o îndoială! spuse delfinul 
cicălitor. Doamne! Aveam un acvariu uriaş lângă 
grădina publică din Bankusai. Ce grădinăăăă! Toată era 
plină de trandafiri de sticlă aduşi din inima 
orientalelor, de la curtea prinţului stâncilor înspumate. 
Vai! Să ştiţi că ticăloşii au scos-o la licitaţie, să mor 


yuyu 

- Chestiunea pare destul de serioasă! zise 
guvernatorul aricilor de mare scărpinându-se după 
ceafa-i sângerie. 

- Nu ştiu de ce vă faceţi atâtea probleme, se 
băgă în vorbă comis-voiajorul caşaloţilor. O să ne 
adresăm digitalei oficiale. Ne va rezolva cererile 
într-un timp record, fără îndoială! 

- Aiurea, ce naiv eşti! strigă piatra de mare din 
largul  occidentalelor. Ne-au îngropat în memoria 
colectivă, ne-au scufundat în imaginar? Adio! Adio! 
Ne-au şters din catastif. Credeţi cumva că cineva 
dintre cei vii s-a gândit vreodată că s-ar putea trezi 
acasă, într-o duminică, cu o fabuloasă ţâşnită pe 
nepusă masă din vârtejurile virtuale supraexcitate de 
norii cei trandafirii?! 

- Hei! strigă speriat melcul cu cochilie de lumină 
veche. Eu ce mă fac? N-am pe nimeni! Sunt un 
accident genetic! Sunt o picătură trandafirie rătăcită! 
Sunt aşa ca un big bang naufragiat de la începutul 
lumilor în oceanul virtual! 

- Tacă-ţi gura, derbedeuleeee! se burzului la el 
dragonul mărilor liliachii,  răsturnându-şi barca 
proaspăt călăfătuită. Dezbatem chestiuni arzătoare 
aici! Îţi arde de glume?! Eşti unicat? Te-ai dus pe 
copcă! Cum ajungi în crunta realitate or să te pună 


frumuşel în formol şi-ar să te studieze la microscop! 
Or să te taie felii, felii, o să vezi! Te presează, te ard 
într-un creuzet, mamă, mamăăăă! 

- Lasă-l, domnule! zise scoica de aur. 

Tăcură cu toţii încurcaţi. Se adunau nori negri la 
orizont. Nici nu le trecuse prin cap c-o să le fie mult 
mai greu să se reîntoarcă în crunta realitate decât să 
stea aşa prinşi în vârtejurile virtuale care dădeau piept 
în piept cu valurile digitale. 

În primul rând o mie de jurnalişti aveau să se 
ţină de capul lor. Să le întrebe ce şi cum. Să le ia 
câte-un interviu de pomină. Poate chiar să le zorească 
să-şi scrie fiecare memoriile. Să le tragă bine de limbă. 

Şi-apoi, cu toţii la poliţie. La interogatoriu. Cum 
de-au făcut de-au reînviat. În ce scop. Cine le-a 
ajutat. Dacă nu sunt implicate forţe ostile digitalei 
oficiale. 

Dacă nu-i vorba de vreo cacealma sau poate de 
vreo conspirație internațională sau chiar 
pretenții au. Dacă nu cumva sunt contaminate cu un 
virus spațial, dacă nu cumva sunt capul de pod al unei 
invazii extraterestre. 

Şi apoi le vor pune să semneze şi-un 
angajament de bună purtare! 

- Sigur or să ne bage în nişte laboratoare 
secrete să facă experienţe cu noi! strigă ştiuca 
electrică sau mai bine zis vampa acvatică. Or să ne 
iradieze! Ce calvar! 

- Vor înfiinţa asociaţii civice care vor lupta 
împotriva noastră şi ne vor arunca în cârcă întreaga 
societate civilăăăăă! răcni comis-voiajorul caşaloţilor. 

- Da, da, or să ne taie felii, felii şi-or să ne 
studieze la microscop! se văicări păianjenul oceanului. 

- Şi guvernanta digitală o să le ţină hangul! Aşa 
s-a întâmplat întotdeauna, în toate timpurile, în toate 
lumile digitale, digitale! răcni sepia orientalelor. 

- Huoooo! strigară cu toţii, de-a valma. 

Cum s-ar spune, se dădeau de ceasul 
naufragiaţii, fiinţele fabuloase. Parcă nu le mai plăcea 
că înviaseră aşa, dintr-odată. Cum să cadă pe capul 
digitalei oficiale aşa din senin?! Cum să tulbure bunul 
mers al lumii?! Cum să-i pună pe cei vii faţă în faţă cu 
marea revelaţie?! 

- Formele fluide pornite spre sensul ultim al 
lucrurilor îşi pierd astfel, de cele mai multe ori, 
supletea genetică şi simţul interpretării prin 
interogaţie deşartă, zise mârâind un rechin zburător 
zburătăcind peste circul de ape. 


- Tocmai de aceea luptăm cu fervoare în 
războaiele semantice urmărind transformările 
neaşteptate ale fluidelor. Probabilitatea existenței unei 
bifurcaţii în proximitatea noastră ne-a făcut să iniţiem 
procedurile de secretizare a universului digital şi să 
luăm aminte la sfârşitul naţiunilor, la sfârşitul 
imperiilor şi la vulgarizarea istoriei. Amenințarea 
meduzei venită de dincolo de orizontul nostru vizibil şi 
naşterea imperiului digital ar putea fi schimbarea şi 
pieirea lui Pitoşkin. lar pirateria ar putea ascunde 
profunzimile formelor aduse de dincolo de orizontul 
vizibil de piraţii registrelor de navigaţie pe care nu 
le-am supus interpretării, i-am şoptit. 

Construită cu perversitate, pirateria e refuzul 
celuilalt. E hăul de apă în care se pierde identitatea. În 
aparenţă, pirateria asigură prezenţa diriguitoare. E 
prezenţa duşmanului. Prezenţa malefică. Ea nu anunţă 
noile războaie ci epoca imperială. 

Care va fi imperiul digital? Nu care va fi ci cum 
va funcţiona imperiul digital e important de ştiut. 
Aflându-ne în zona predicţiei sau a profeţiei, ne 
putem înşela asupra termenilor, cum ne mai putem 
înşela! 

- Dar nu o fac oare inspiraţii atunci când duc 
spre eşafod femeile slute? Şi apoi, nedesăvârşirea nu e 

tocmai superbia gândirii? strigă  comis-voiajorul 
caşaloţilor. 

Cum cobora spre arenă, foca de sticlă din largul 
nordicelor se scufundă în valuri, cât pe-aici să 
cadă-ntre bănci, semn că nedesăvârşirea dădea 
târcoale circului de ape. Săriră însă nişte golani digitali 
să o sprijine. Să o ajute, dragii de ei. Să o mângâie pe 
ţâţe. Să-i pipăie pitulicea cea pufoasă şi zemoasă, 
neruşinaţii!! 

Golani digitali, ce să le faci?! 

Plini de zdrăngănele, lanţuri, cercei de argint, 
cizme cu pinteni de oţel. 

Fuseseră ucişi într-o ambuscadă organizată de 
poliţia secretă. Fuseseră cu toţii harponaţi. Ştiau ei 
multe despre norii trandafirii. Nu-i mai ducea nimeni 
cu zăhărelul, nu-i mai păcălea nimeni. Încercară s-o 
convingă pe foca de sticlă din largul nordicelor să vină 
cu ei. S-o şteargă-n lumea mare. 

- Gagico, unde te duci?! la seama! 

- Chiar ai de gând să crezi toate balivernele 
astea despre vampiri... 

- ...demon al apelor... 

- pirati... 

- gramatici perverse... 

- structuri narative nebuneee... 


- „..Şi câmpuri informaţionale?! 

- Trebuie să fie o treabă murdară la mijloc! 
Şi-au băgat nasul amiralii! 

- Şi serviciile secrete ale nordicelor! 

- E-o operaţiune de mare anvergură! Hai s-o 
tulim până nu se nasoleşte chestia! Până nu pun 
înfăţişările astea demonice al apelor laba pe noi să ne 
facă de petrecanie, să ne schimbe dintr-o ficţiune 
într-alta! 

- Nu te mai codi! Crede-ne pe cuvânt! 

- Ne uşchim în doi timpi şi trei mişcări! E uşor 
de tot! Hai, ce mai aştepţi? 

- Vrei să te digitalizeze, să te înregistreze, să te 
marcheze cu carbon radioactiv?! 

- Avem experienţă! Şi încă ce experienţăăăă! 

- Pe vremuri ne-au păcălit că o să fim liberi! 

- Că o să avem parte de nemurire! 

- Că o să avem un loc în planul ascuns al lumii! 

- Ne-am ales c-un glonţ... 

- ...drept în cap! 

- Habar n-ai, gagico! Sunt adevăraţi 
profesionişti! Nici nu ştii că trec pe lângă tine în 
fiecare zi prin docuri. Nici nu-ți închipui! Îi vezi 
cetățeni respectabili! Doamne, gagico, pe ce lume ai 
trăit?! 

- Când profesioniştii primesc mesajul... 

- ...coboară-n adâncuri şi-şi scot arsenalul! 

- Sunt lunetişti de mâna-ntâia! 

- Pe alese! Îţi împuşcă un preşedinte sau o gaşcă 
de golani! Ca exemplu! 

- Am păţit-o şi noi, gagico! Hai s-o ştergem cât 
mai avem vreme. Lasă-i pe tâmpiţii ăştia! Ce-şi 
imaginează ei?! Că cei vii or să-i primească cu braţele 
deschise?! 

- Se-nşealăăă! 

- Hai! O să ne pilim ca lumea cu multă şampanie 
adusă din Bankusai! 

- Tragem un tabacioc! 

- Prizăm niţică heroină! 

- Ce rost are să te prinzi în jocul ăsta prostesc?! 

- Nu vezi că totu-i o straşnică abureală?! Dac-ar 
fi fost să fie demonul apelor era mişto! Era ca 
lumeaaaaa! 

- Ne-am fi distrat un pic! Miroase a altceva, 
gagico! 

N-au apucat golanii digitali să mai scoată o 
vorbă. S-a luat de ei un matroz răsărit ca din pământ. 
Avea un nas borcănat, matrozul. 


Obrajii îi erau trandafirii, trandafirii. Purta şalvari 
portocalii. Avea beretă de mătase galbenă. Puţea 
cumplit a catran. Faţa-i era parcă de sidef. 

Matrozul făcu o tumbă prin aer. Desenă un 
galion prin văzduh. Galionul prinse viaţă sub 
presiunea norilor trandafirii. Tunurile de la babord 
bubuiră asurzitor. 

Matrozul căzu între golani. Îşi scoase bereta cu 
panglici tricolore. Le strigă golanilor digitali pe-un ton 
ameninţător: 

- Parşivilor! Marş la locul vostru! O să vă înrolez 
în forţele navaleeeeeee imperialeeee! O să vă arunc în 
încleştări sângeroase şi pline de tragic! O să vă rup 
gâtul! Şi nu mai mestecaţi gumă! Şi nu mai scuipaţi pe 
jos tabacioc! Nătărăilor! De-abia au măturat arena 
valurile înspumateeeee! 

În bărcile proaspăt călăfătuite, fiinţele fabuloase, 
şi ele, înmărmuriră. Nu era de joacă. O băgaseră pe 
mânecă. Cine era oare misteriosul celălalt?! 

Din văzduhul trandafiriu se născură şapte 
monştri marini care cărau în cârcă câte o unitate 
computerizată. Se apropiară de etrava distrugătorului 
şi înşurubară câte-o fişă metalică în locaşuri parcă 
pregătite dinainte pentru asta. Foca de sticlă din largul 
nordicelor săltă de pe un picior pe altul nerăbdătoare. 

Cei şapte se depărtară de bărcile proaspăt călăfătuite 
şi începură să lucreze pe tastaturile pe care le aveau 
fixate pe platoşa solzoasă. Circul de ape se zgudui. Fu 
învăluit de mii de cercuri luminoase. Se-auzi zumzetul 
unor fire de telegraf. Apoi zgomotul unui tren. Apoi 
bâzâitul unui fax şi şuieratul unor proiectile imaginare. 
Şi vuietul unor rachete. 

Urmă o explozie de lumină, jerbe de foc, o 
ploaie de petale de staniol, trandafirii, trandafirii. Şi 
totul dispăru ca prin farmec. De parcă nici n-ar fi fost. 

- Huoooo! strigă contele bureţilor de mare 
pierzându-şi răbdarea. 

- Hai, domnule nu ne mai aburiţi! Ne-am prins! 
răcni comis-voiajorul caşaloţilor smulgându-şi din nas 
un vierme trandafiriu. Adică e vorba de câmpul 
informaţional remanent al unui vârtej virtual! Unul din 
alea din care au ieşit norii trandafirii şi ploaia asta 
nebună sosită chiar acum de dincolo de orizontul 
vizibil şi care o să ne facă de petrecanie în cele din 

- Cred şi eu! se strâmbă guvernatorul aricilor de 
mare. Adică nu ştiu care forţă digitală extrem de 
periculoasă din universul digital lucrează cu matricele 
noastre informaţionaleeeee! 


- Chiar şi când crăpăm! Ha, ha, ha! râse pisica 
de mare din inima sudicelor. 

- Când suntem morţi-copţi! se prosti piatra de 
mare din largul occidentalelor. 

-  Astea-s baliverne, domnule! zise oţărât 
dragonul mărilor liliachii  frecându-şi fruntea 
însângerată. Numai bune de adormit copii! Noi să ne 
ducem acasă c-am cam pierdut vremea! Hai, hai, ce 
mai stai! 

- Totuşi care oare se joacă aşa, de nebun?! 
întrebă pisica de mare din inima sudicelor. N-ar trebui 
să aflăm?! 

- Oricine-ar fi, e un nesimtit, un măgar şi-un 
nepoliticos! zise păianjenul oceanului. Putea măcar să 
se prezinte. Putea să vină frumos în arenă şi să zică, 
măi, oameni buni, băă, fiinţe fabuloaselor, doamnelor 
şi domnilor, eu sunt cutare şi-am de gând să fac 
cutare chestie! 

- O să vină până la urmă, nu vă pierdeţi 
răbdarea! ţipă ştiuca electrică sau mai bine zis vampa 
acvatică râcâindu-şi rana de la gât. După toată 
tevatura asta o să vină el, nu vă faceţi griji! Simt prin 
toţi porii! Are ceva de gând! 

- Să se grăbească, pramatia de demon al apelor! 
se burzului melcul cu cochilie de lumină veche. N-am 

un sfant în buzunar! Şi azi era sărbătoare! În astfel de 
ocazii lumea-i miloasă! Se câştigă bine din cerşit! Aş fi 
putut să mă îmbogăţesc! leşisem la soare într-un 
canal din apropierea catedralei sudicelooooor! 

- Tacă-ţi fleanca, golanule! îl luă la rost pisica 
de mare din inima sudicelor. Nu ţi-e ruşine?! Suntem 
într-o aşa situaţie dificilă şi ţi-e gândul la prostii?! 

- Situaţia nu e chiar atât de dificilă dacă stăm şi 
ne gândim că-i totuşi vorba de un caz de trăire 
paradoxală! zise contele bureţilor de mare masându-şi 
gâtul în locul în care-şi înfipsese colții vampirul 
lacurilor care se roteau în inima nordicelor la trecerea 
dintre ani, îndată după noaptea de crăciun. 

- Aiurea! Totul e o tâmpenie! O bazaconie! urlă 
scoica de aur. Zi şi tu, dragă meduzo, dacă n-am 
dreptate! 

- Sigur că ai, dragă! îi răspunse murena indigo, 
maliţioasa şi ţâfnoasa. Stăm ca nişte proşti în bărcile 
astea proaspăt călăfătuite şi căscăm gura la tot felul 
de baliverne! Şi ne lăsăm duşi de nas! 

- Linişteeee! Linişteeeee! Linişteee! ţipă delfinul 
cicălitor. 

Dar cum să tacă aşa, dintr-o dată, atâta amar de 
mulţime? Atâtea şi atâtea sute de fiinţe fabuloase 
proaspăt ieşite din adâncurile oceanului virtual. 


Cum să le faci să stea liniştite?! Să nu se mai 
foiască? Să nu mai bârfească? Să nu-şi mai împroaşte 
vecinii cu sânge! Cum să faci să tacă atâtea fabuloase 
gata, gata să se-ntoarcă în inima cruntei realităţi?! 
Cum să le ceri să-şi ţină gura după ce-au stat ca 
mutele atâta vreme într-o corabie naufragiată? 

Au ascultat răbdătoare an de an cum cădeau 
picuri de ploaie peste valurile înspumate. Au auzit 
de-atâtea ori cum zburătăceau albatroşii trandafirii 
peste hăurile de apă, peste vârtejurile virtuale. Voiau 
să spună şi ele despre miracol. Să povestească cum 
s-au canonit în iernile cumplite sub stratul gros de 
zăpadă şi gheaţă. Să spună câte-un gând înfiorat care 
le trecuse prin câmpul informaţional remanent şi 
rămăsese agăţat de inimioara lor putredă. Doamne, 
frumos ţi-e gândul! 

- Linişteeee! Uite că apare fanfara navalăăăă! 
urlă din nou delfinul cicălitor dând ca un bezmetic din 
cioturile însângerate. 

Rânjeau periculos fanfaragiii. Se iţiseră de după 
cortina înspumată aduşi de ropotul ploii venită de 
dincolo de orizontul vizibil. Trăgeau cu ochiul lor 
sticlos la fabuloasele înfierbântate. Mustăceau. Parcă 
s-ar fi codit să apară aşa, deodată, în conurile de 
lumină ale reflectoarelor, hahalerele! Aruncau nori de 

spumă pe gură. Şi ce colţi aveau! Şi ce buze, 
trandafirii, trandafirii! 

Se  încolonară în faţa cortinei, făcură o 
plecăciune, dădură un ocol arenei, se opriră-n mijloc 
şi strigară la unison: 

- Ura! Ura! Uraaaaa! 

Fiinţele fabuloase tăceau chitic. Ce să mai zică?! 
Foca de sticlă din largul nordicelor oftă. Scoase limba 
la fanfaragii, să vadă ei, ticăloşii, că nu se sperie cu 
una cu două. Nici că aveau colţi tăioşi. Nici că în 
privirile lor se oglindeau măceluri îngrozitoare. Şi nici 
că ascundeau sub  mantiile negre,  lucitoare, 
unduitoare, puternice aripi de vampir, periculoşii! 

Noi, navigatorii secretului, meduzele norilor, 
ascunşi în mantiile noastre negre, lucitoare, căpătăm 
formă şi pătrundem în miezul evenimentelor fiind 
chiar esenţa lor. 

Nu ştim sigur dacă fiinţăm sau ne aflăm doar în 
funcţiune după un plan ascuns ale cărui instrucţiuni nu 
le deţinem. Plutim într-un ocean de ambiguitate. 
Suntem meduze ficționale, fie un unu, fie un multiplu 
de unu. Eu sunt de fapt fiinţarea a sute şi mii de 
meduzali în corporalitatea misterioasă a unei meduze. 
Sau sunt toţi atâţia meduzali aflaţi în funcţiune într-un 
singur ficțional. Eu sunt Meduza Norilor. 


Marele orgasm al universului digital va pustii 
registrele de navigaţie şi va exploda asurzitor stabilind 
tendinţa în mai toate lumile digitale. 

- Bunăăă searaaaa! Bună seara, fabuloaselor, 
dragelor! strigă  tambur-majorul  fanfarei navale 
ţâşnind dintr-un fulger globular pornit din inima 
norilor trandafirii, semn că marele orgasm era pe cale 

- Huoooo! urlă nestăpânită sepia orientalelor. 

- Huoooo! îi tinu hangul comis-voiajorul 
caşaloţilor scuipând un vierme marin trandafiriu, mare 
şi gras. 

- Doamnelor şi domnilor, sunt sigur că doriţi să 
începem cu marşul digital vechi de o mie de ani! răcni 
tambur-majorul fanfarei fără să ia în seamă urletele. 

- Marşul digital! Marşul digital! Marşul digital! 
strigară fiinţele fabuloase cu toatele, cucerite parcă, pe 
dată, de noul personaj. 

- Marşul digital ăla feroce?! 

- Ăla! Ăla! Ăla! urlară fiinţele fabuloase în delir. 

- Marşul digital cel  bubuitor?  răcni 
tambur-majorul ridicând bastonul cu măciulie de 
argint prin văzduhul trandafiriu. 

- Da, domnule! îi strigă guvernatorul aricilor de 
mare. Să ni se încreţească pielicica asta putredă, ha, 
ha, ha! 

Tambur-majorul se îndreptă către fanfară. Dum. 
Dum. Dum. Cel mai tare din parcare, se vedea de lao 
poştă. Fanfaragiii îl primiră cu toţii în poziţie de drepţi. 

Nici nu  clipeau,  hahalerele! Tocmai îşi 
lustruiseră bine, bine de tot, instrumentele. Nu suflau. 
N-aruncau pe gură nori de spumă trandafirie. Nu-şi 
dădeau coate. Nu rânjeau. Nu hăhăleau. 

Unul nu mai mişca! 

- Băieți!  Băieţiiiiiii! strigă  tambur-majorul. 
Ascultaţi comanda la mineee! 

Bum. Bum. Blap. Blap. Trom. Trom. Fing. Fing. 
Marşul digital vechi de o mie de ani bubui maiestuos 
sub cupola circului de ape făcând să trosnească bărcile 
proaspăt călăfătuite. Ce grozăvie! 

Fiinţele fabuloase băteau tactul. Ce le mai 
plăcea! Pocneau din aripioare, fluierau ca nişte 
apucate. Una dintre ele, nestăpânită, strigă ducându-şi 
aripioarele descărnate pâlnie la gură: 

- Curaj, curaj, focă de sticlă din largul 
nordiceloooor! Dă-le la moacă, fă-i praf! Toacă-i, bine 
de tot, până la atom! Nu te lăsa! la-i în unghii, fată 
dragă! Înhaţă  paşaportul nostru pentru crunta 


realitate! Sunt gata să-ţi vin în ajutor! Hei, hei, focă de 
sticlă din largul nordicelooor, mă vezi?! Aici, sus, la 
galerie! Pe rândul cincisprezece, aici, aici! Eu sunt, 
poetul mării din inima occidentaleloooor! 

Boaf! 

Poetul mării se dezechilibră şi se prăbuşi printre 
bărci. Fabuloasele se repeziră să vadă întreaga 
comedie. 

- Să crape bonjuristul! strigară pline de 
încrâncenare fabuloasele de jos, de lângă arena 
măturată de valuri înspumate. 

- Ăsta-i tipul care mâzgăleşte tot felul de 
porcărele pe hârtie! 

- Şi le mai şi publică! 

- Domnule, eu ştiam că e o fabuloasă 
respectabilă! 

- Las-o moartă! Să-l tragem în ţeapă! 

- Să-l bumbăcim! 

- Ăsta-i ăla care face scenarii! E în cârdăşie cu 
guvernanta digitalăăăă! 

- La care guvernantă te referi? 

- Mă gândesc la toate guvernantele din toate 
timpurile şi din toate lumile digitale! Şi din toate 
universurile pline de universuri! 

- E un barosan, atunci! 

- Aiurea! Un ticălos! 

- Scriitoraş! 

- Lasă că ştim noi ce ştim! 

- Aşa e! Ne-a sucit minţile cu poveştile lui fără 
cap şi coadă! 

- Încriptat! 

- Misterios! 

- Mincinos! 

- Un neînțeles! 

- Cică trage semnalul de alarmă! Ne avertizează! 

- Cum aşa, domnule?! Păi nu s-au luat după 
scrierile lui şi ne-au tras-o la moacă atâta amar de 
vreme?! 

- Nu vorbi, dragă! 

- Dar ce credeai?! Pe ăştia de la guvernanta 
digitală nu-i prea duce capul! 

- Fac şi ei pe nebunii! Dar să-i vezi cum 
răsfoiesc o mie de cărţi să găsească vreo chestie care 
să le convină! Să vezi cum mai vânzolesc fişiereleeeee! 

- Zău?! 

- Dar ce credeai, dragă, că ei conduc aşa, după 
ureche?! 

- Şi zici că scriitoraşul acesta e cu ei?! 

- Vezi bine! Lucrează mână în mână! 

- Să-l dăm la groapa cu insecte! 


- Să-l împroşcăm cu vitriol! 

- Să-i tăiem ouşoarele! 

- Să-l facem tăiţei! 

- Să-i bem sângele, mama lui de scribălău! 

Şi tot aşa până curva aia de pisică de mare din 
inima sudicelor începu să-i pocnească pe toţi cu 
poşeta după scăfârlie şi să-i împungă cu umbreluţa-i 
rozalie, cam ferfeniţă, ce-i drept. 

- Măgarilor! Ageamiilor! Malagambiştilor! Vă 
legaţi de unul de-ai noştri tocmai acum când Demonul 
apelor sau ce-o fi arătarea aia vrea să ne facă felul?! 
Lasă că v-am însemnat eu pe vreo câţiva! Habar 
n-aveţi că domnul scriitor aici de faţă a fost primul 
care a avut curajul să zică, nu-i aşa, că totul e o 
ficţiune exemplară! 

- Nu vorbi, dragă! strigă contele bureţilor de 
mare  frecându-şi un cucui răsărit în creştetul 
însângerat. 

- Să vă spun eu, porcovanilor! Poetul mării din 
inima sudicelor a spus că iar au început să fabuleze 
guvernantele digitaleeeee! Că în fiecare zi ne afundăm 
fără doar şi poate în imaginarul colectiv! Că imaginarul 
ăsta e alimentat de maeştrii ficţiunii generalizate şi 
generalizante! 

- Care-or fi ăia? întrebă plin de curiozitate 
guvernatorul aricilor de mare. 

- Păi cine să fie?! Activiştii năimiţi ai tuturor 
ismelor care controlează inteligenţa lumilor digitale şi 
care umblă şi cu lumânarea după copii supradotaţi! Şi 
care smulg matricea informaţională tuturor celor care 
nu sunt pe linieeeeeee! 

- Şi ce-i rău în asta?! 

- Activiştii ăştia ai tuturor ismelor le pregătesc 
tuturor un viitor sumbru! îi vor înrobi! Or să-i pună să 
lucreze în contul unor forţe oculte! 

- Ne pui pe jeratic ! 

- Staţi că nu-i totul! Printre maeştrii ficţiunii 
generalizate şi generalizante se numără mai-marii 
televiziunii, presei şi radioului şi ai tuturor 
digitalelooooor! 

- Ăia pe care-i vedem toată ziua leorpăind pe 
micul  ecran!? întrebă dragonul mărilor liliachii 
tremurând tot de furie. 

- Nicidecum! Sunt unii pe care nu-i vede nimeni! 
Şi-apoi vin la rând cei care trag sforile politicii şi unii 
de prin serviciile secrete. 

- Auzi, drăguță! răcni comis-voiajorul caşaloţilor 
strivindu-şi sub pleoapă un vierme marin trandafiriu. 
Am mai auzit noi chestii dintr-astea! Nu-i nimic nou. 


Hai, nu te mai prosti! Zi mai degrabă că ţi-a căzut cu 
tronc scriitoraşul şi că ai vrea să te drăgălăşti cu el şi 
să-ţi schimbi credinţa digitalăăăă! Ha, ha, ha! Ai de 
gând să te lepezi de sentimentul tău religios 
primaaaar! 

Dar oare schimbarea sentimentului religios atât 
prin schimbarea obiectului cât şi prin reciclarea 
subiectului nu dă îndreptări asupra tendinţelor? 

Dragonul mărilor liliachii zise că, după părerea 
lui, pisica de mare din inima sudicelor avea dreptate 
să-l apere pe poetul mării de vreme ce axele imaginii 
sale nu puteau fi schimbate una cu două. Caracatiţa 
portocalie strigă că şi ea e de partea literatului şi că 
simţise şi ea, din plin, cum ficţiunea generalizată şi 
generalizantă otrăvea bogăţia de minuni a lumii. 
Rechinul melancolic negă orice amestec în chestii 
ficționale. Peştoaica peştoaicelor mărturisi că amiralul 
ei bâiguise ceva despre o posibilă ficţiune atunci când 
se afla pe patul de moarte. 

Ştiuca electrică sau mai bine zis vampa acvatică 
râse în hohote şi spuse că-n singurătate văzuse totul 
foarte clar. 

- Ce-ai văzut, dragă? întrebă murena indigo, 
maliţioasa şi ţâfnoasa. 

- N-ai auzit? se strâmbă ştiuca electrică sau mai 
bine zis vampa acvatică. Am văzut tot ce era de văzut. 
Într-o clipă! Stăteam întinsă-n pat şi mă uitam în 
tavan. Mă dureau ochii de-atâta alb. 

- Şi?! întrebă delfinul cicălitor tremurând foarte 
tare de emoție. 

- Şi cum stăteam aşa am văzut totul. 

- Şi? strigă neliniştită sepia orientalelor. 

- Şi m-am dus în bucătărie şi-am luat un cuţitoi 
şi mi-am tăiat gâtul! 
nasoală de tot! 

- Împăratul furtunilor ar plăti bani grei 
oracolului nordicelor ca să afle care numere îi anunţă 
un destin implacabil. Regele mărilor are o numărătoare 
magică adusă din inima orientalelor iar savanții 
desueţi vorbesc uneori despre numerele tainice care 
guvernează corporalitatea în artele navigaţiei, am zis 
eu cu aplomb căutându-l din ochi pe nebunul de 
Pitoşkin. 

- Alo! Alo! Când începe circăreala?! strigă 
dintr-odată comis-voiajorul caşaloţilor, strivind un alt 
vierme marin trandafiriu ce i se zvârcolea-n urechea 
stângă enervându-l foarte tare. Hai că mor de 
nerăbdare! Zău că-mi dau duhul! Dacă o fi demonul 


apelor în cauză, abia aştept să-l trag de corniţe! Dacă 
o fi vreo fiinţă venită din spaţiu o pun eu cu botul pe 
labe! lar dacă-i vreun experiment pus la cale de 
oamenii guvernantei naţionale atunci să mă pupaţi cu 
toţii în cur! 

Cum se mai prostea comis-voiajorul caşaloţilor! 
Se cocoşea, nevoie mare. Că e cel mai tare din parcare! 
Îşi umfla pieptul putrezit şi bătea cu piciorul de lemn 
în podeaua proaspăt călăfătuită. Îşi închipuia că poate 
să-i facă praf pe agresori. Asta erau, fără îndoială! 
Nenumiţi. Nevăzuţi. Necunoscuţi. 

Şi ce chestii ieftine folosiseră! Se vedea de la o 
poştă! Holografie, jocuri de oglinzi, hipnoză! Ha, ha, 
ha! Şi când te gândeşti că vreo câţiva fiinţe fabuloase 
chiar crezuseră. Hăpăiseră pe nemestecate haleala aia 
puturoasă! Uite-aşa mai cade câte unu-n laţ, gândi 
comis-voiajorul caşaloţilor. Cine o păţeşte? Naivul. 
Prostul. Cel cu capul în nori. Îndrăgostitul. Da, 
asemenea oameni sunt foarte vulnerabili. Chiar şi 
împătimiţii cad uşor în laţ. Ca fluturii pe lampă. Le iau 
foc încălţările şi inimioarele. 

Le arde sufleţelul. Şi ce de lacrimi, ce de 
remuşcări, ce de scâncete! Şi-o grămadă de regrete! 
Dar n-ai ce face! Marile afaceri nu ţin seama de 
sentimentul fluturelui gingaş. Ele se-ncheie în umbră. 

Dospesc în măruntaiele unor pungaşi. N-au ele treabă 
cu sensibilitatea naivului. Praf îl fac. Îl scot la mezat. ÎI 
licitează. Îl vând ca pe nimica, pe cuvânt dacă mint! 
Vânzători? Vai, găseşti cu sutele, gândi întristat 
comis-voiajorul caşaloţilor. 

Ştia el ce ştia! Văzuse o grămadă din ăştia. 
Interesaţi, mârşavi, fără de scrupule, ticăloşiţi. fi 
agăţau pe naivi cu una cu două. Le turnau în urechi 
şi-n suflet tot felul de baliverne. Îi amăgeau. Că ce 
frumoşi erau. Ce deştepţi. Că erau de viitor, oameni pe 
care se putea conta. Îi convingeau aşa, la minut, că 
albul e negru şi negrul e alb. Nu, n-aveau scăpare 
naivii, proştii şi îndrăgostiţii. 

Uşor de dus cu vorba. Uşor de păcălit. De mici o 
iau ăştia peste cap şi nu se-nvaţă niciodată minte. Nu 
se lecuiesc. Ei, unora le place, zău! Să-i gâdili. Să le 
umfli amorul propriu cu pompa. Să le poleieşti 
orgoliul! Ce le mai creşte inima! Aia care-o să 
putrezească cât ai zice peşte după moarte! 

Asta-i, gândi comis-voiajorul caşaloţilor oftând. 
Nici nu deschizi bine ochii la lume că mârşavii hop, în 
cârca ta. Să-ţi înmoaie oasele. Să-ţi fure bruma de 
linişte. Să-ţi facă praf pojghiţa de înfiorare. Să-ţi 
înfulece averea. Sănătatea. 


-  Ăştia-ţi sug până şi măduva oaselor. 
Te-nghesuie într-un colţ şi-ţi cară pumni în stomac 
până zici şi faci ca ei. Nu se-ncurcă, mârşavii! răcni un 
rechin melancolic. 

- Nişte  căcănari, spuse 
caşaloţilor. Să le rupi gâtul?! Să-i treci prin foc?! Să le 
smulgi limba?! Să le tai aripioarele?! Să-i jupoi de vii?! 
Să le scoţi ochii?! Ha, ha, ha! O mie vor răsări în loc. 
Mârşavii sunt ca microbii. Se-nmulţesc cu milioanele. 
Pe tăcute. Dintr-odată răsar. Din pământ din iarbă 
verde. În zdrenţe sau în frac, tot mârşavi se cheamă că 
sunt. Vin puhoi! La grămadă le merge lor bine, 
ticăloşii. Tropăie prin lume. Doar, doar or găsi ceva de 
ronţăit. Vreun locşor unde să fitileze. Să tragă sfori. Să 
omoare cu bună ştiinţă! 

- Ochesc câte un zevzec şi se-aruncă asupra lui, 
hulpavii! Păi aşa-i trebuie zevzecului dacă n-a învăţat 
lecţia vieţii! strigă o tentaculată plângăcioasă. 

- Alo, băieţii! răcni comis-voiajorul caşaloţilor 
scuipând un alt vierme marin trandafiriu mare şi gras 
şi smulgându-se dintre gândurile lui parşive. N-aveţi 
de gând să ne lămuriţi? E circăreală?! E concurs? E vis? 
Sau e Sfârşitul Lumii?! 

- De ce te grăbeşti aşa, iubiţel? Ce nu-ţi place?! 
Pari nefericit? îi şopti la ureche rechinul melancolic. Nu 


comis-voiajorul 

te mai zbate, îţi pierzi frăgezimea coapselor, ţi se lasă 
fesele,  dragule! N-ai auzit că de-abia când 
atotcuprinzătorul va fi principiul unificator se va sfârşi 
marele joc al universului digital? De-abia atunci va fi 
rechemat universul digital în marea memorie! De-abia 
atunci se va schimba programul! Dar zău, avem atâta 
timp să ne destrăbălăm! Ce zici?! Vrei să te înfulec un 
pic? Doar un pic? 

- la vezi! la vezi! se înfurie comis-voiajorul 
caşaloţilor. la vezi că-ţi frig spinarea! Ce tot sperii 
lumea de pomană?! O să trecem de mascarada asta, 
aşa, fluierând! Pe cât punem pariu?! 

- Bravoooooo! strigă melcul cu cochilie de 
lumină veche. 

- Dă-i înainte, domnule! Să se-nveţe minte 
haimanaua asta de rechin melancolic! răcni sepia 
orientalelor. 

- Foarte frumos! strigă ştiuca electrică sau mai 
bine zis vampa acvatică. Ce tot sperie fabuloasele cu 
dinţii lui ca nişte spăngi?! 

- Ar trebui să-i tragem o bătaie soră cu 
moarteaaaaa! propuse dragonul mărilor liliachii pus 
rău de tot pe scatolceală. 

- O merită cu prisosinţă! Ha, ha, ha! râse piatra 
de mare din largul occidentalelor. 


-  Huoooo,  rechiniiiiiiii! urlă 


oceanului. 


păianjenul 


- Domnilor, puţină decenţă! spuse guvernatorul 
aricilor de mare. Deocamdată, dânsul are aceleaşi 
drepturi cu noi! E o fiinţă fabuloasă ca şi noi, una gata, 
gata să se-ntoarcă printre cei vii, în crunta realitate! 
Atunci o să vedem. Dar acum? 

- De ce s-aşteptăm atâta? N-ar trebui să 
clarificăm lucrurile pe loc? întrebă scoica de aur 
holbându-şi ochii de jur împrejur. De asta am dat greş 
de-atâtea ori în întreaga noastră istorie digitalăăăă! 
Pentru că am lălăit-o! 

- Sanchi! oftă sepia orientalelor. De lălăit văd că 
lălăie fanfaragii ăştia. Uită-te la ei! Cântă anapoda! 
Băă, ţineţi ritmul! 

- Huoooo! răcni delfinul cicălitor tuşind în draci 
şi împroşcându-i cu sânge pe toţi cei din faţa lui. 

- Domnule, când începe circăreala?! Când 
schimbăm în sfârşit structurile narative şi 
descriptiveeeeee? vru să ştie din nou comis-voiajorul 
caşaloţilor. Când o să descifrăm mesajului primit de la 
norii trandafirii? 

Dar desluşirea nu vine decât din vârtejul virtual 
care eşti. Un nor eşti. Pierdut în inima norilor. Dacă ai 
înţeles lucrul acesta vei şti, în cele din urmă, cu tu eşti 

Meduza Norilor. Şi că aşa fiind îţi poţi imagina orice Pe urmă? 
Istorie, orice Personaj. Pe urmă începe adevărata circăreală. 

NORII MOLATECI 


Hyeronimus din Arkantila, un zăbăuc, s-a prins 
cu lbab Kabab că o să vâneze Marele Rechin Alb într-o 
zi de vară. lbab Kabab cânta la balalaică şi trăgea 
vârtos la măsea. Avea urechi de sidef şi făcea afaceri 
cu nişte pelerini de dincolo de sistemul nostru solar. 
Ţin minte că starostele cerşetorilor s-a îndoit de toată 
povestea aia şi nici în ruptul capului nu a vrut să pună 
rămăşag. Eu m-am dus până în Komarovka să cumpăr 
nişte sare de Lună de la un şmecher de fotograf. 
Fotograful avea o ţeastă roşie şi luptase în Războaiele 
Purpurii acum două sute de ani. De cum am intrat în 
prăvălia lui m-a ţintit cu archebuza. M-a făcut cu ou şi 
cu oţet şi m-a ameninţat în fel şi chip. A zis că m-a 
simţit după miros că aş fi omul lui Ibab Kabab şi că 
precis am de gând să-l scurtez de cap ca să-i fur 
comoara. Eu am devenit dintr-odată foarte curios dar 
şi tremuram ca varga pentru că nebunul părea să nu se 
codească în vreun fel, gata fiind să mă plumbuiască. 
Căldura verii şi norii molateci l-au mai moleşit un pic 
şi, după ce a dat pe gâtlej o duşcă bună de bere, m-a 
tras după el în haznaua lui să-mi arate comoara. Era o 
balerină de tinichea. Cum acţionai un arcugşor, balerina 
făcea nişte piruete ameţitoare şi-ţi arunca bezele de 


mucava. Fotograful mi-a întins o papaciocă să trag şi 
eu un fum ca barosanii şi pe urmă mi-a băgat sub nas 
o halbă rece, rece. Toată viaţa o să-mi aduc aminte de 
nebunul ăla. 

Cum stăteam tolăniţi pe terasa lui bine scorojită 
şi flecăream de una, de alta, a coborât din cer un 
călător. Ăla avea un geamantan cât toate zilele şi o 
grozăvie de  puşcoci. Şi-a oprit elicea şi, 
încruntându-se la fotograf, i-a zis printre dinţi să 
scoaţă balerina la interval. Fotograful nici n-a vrut 
s-audă şi-n două minute a zăcut lat într-o baltă 
nasoală de sânge. Călătorul s-a apropiat de mine şi 
m-a mirosit cu trompa lui rozalie. A mârâit nu ştiu ce 
şi apoi şi-a luat zborul cu tot cu balerină. 

Nişte navigatori care tot făceau zarvă cu o ghildă 
au pus lăboiul pe mine şi m-au ţinut şapte zile şi 
şapte nopţi pe mâncare şi băutură să le fac curat în 
santină şi să frec bine de tot toată rugina de pe punte. 
Până la urmă am rămas toată vara cu ei şi am trecut 
prin tot felul de aventuri care v-ar face să vă-ngheţe 
inimioara-n piept. 

Acum, de ce să mint? L-am văzut pe 
Hyeronimus într-un târg de sclavi. Îl tot pocnea un 
burdihănos cu o cravaşă de piele. Hyeronimus urla ca 
din gură de şarpe dar eu m-am făcut că nu-l recunosc 

şi m-am dus cu navigatorii ăia să ne zgâim la cometa 
Bantusalian care tocmai ieşea din gura universului plin 
de universuri. 

Când i-am povestit toată tărăşenia asta, lbab 
Kabab şi-a pus fioroşii să mă bată la tălpi şi fioroşii 
chiar m-au zvântat pentru că îi uşurasem de părăluţe 
în urmă cu cinci veri la un joc de cărţi. În toiul nopţii 
m-am târât în Golful Porcilor şi l-am strigat pe Marele 
Rechin Alb. Barosanu' m-a tras la fund. A chemat-o pe 
vrăjitoarea Bombolida care mi-a făcut nişte pase 
magnetice de mi-am recăpătat înfăţişarea de meduză 
pe care o pierdusem în timpul unei bătălii navale din 
Puertillo Picoleto. 

Şi pe urmă am înghiţit întreg universul plin de 
universuri că asta era menirea mea hotărâtă de ghilda 
navigatorilor încă de acum un milion de ani. 

TIMPUL NORILOR E VĂLURIT 


Cum urcam spre Tanto Tantao, primul principiu 
de iniţiere în artele perverse ale navigaţiei, înţelepţii 
din Komator s-au stropşit la mine în fel şi chip, 
străduindu-se să mă întoarcă din drum. Pe vremea 
aceea cântam la acordeon şi eram vestit prin târgurile 
pe care oceanul digital le spăla din când în când 
ducând cu el în străfunduri răsuflarea fiinţelor 
paradoxale. O meduză nebună din Kamsai mi-a luat 
urma vrând să mă transforme într-un scriitor de 
respiraţie universală. Bătea câmpii şi i-am spus-o de 
la obraz. Afletotos din Quanto Malaquet, un cavalerist 
pur-sânge, a ţinut partea meduzei şi a căutat să mă 
îmbete ca să-mi las matricea informaţională zălog la 
şmecherii din Ghilda Navigatorilor. Morena Bascorena, 
grăsanca aia in Oprah care s-a iubit vreme de şapte 
zile şi şapte nopţi cu Şarpele de Mare din Gonge, avea 
şi ea un ce interes cu meduza şi i-a sărit în ajutor. 
Dacă îmi aduc bine aminte, ne-am dus cu toţii la 
secţia de poliţie să dăm nişte declaraţii DESPRE TIMPUL 
NORILOR CARE, CHIPURILE AR FI VĂLURIT. Acolo l-am 
cunoscut pe Păianjenul Oceanului, ce deştept eşti, 
mi-a susurat el la ureche. Cine să-l ia în seamă? 

Am plătit nişte părăluţe drept amendă pentru 
tulburarea ordinii publice şi m-am trezit azvârlit 


dincolo de Pânzele Hatias. Tipule, e groasă rău, mi-a 
zis un călător care căuta de zor nu ştiu ce văioagă 
siderală să-şi lase acolo oul filozofal pe care se 
căznise să-l clocească mai bine de un milion de ani. Ai 
şi un nume, m-a întrebat călătorul fandosindu-se cât 
era el de deştept şi de genial. l-am zis eu cum mă 
cheamă. Călătorul s-a mirat foarte. Şi-a consultat 
Enciclopedia şi a zis că nu mă vizualizează. Dar ce, eu 
eram chiar aşa de prost? Păi timpul e vălurit în toate 
direcţiile şi eu sunt o Inexistenţă şi n-am nici nume şi 
n-am nici un punct fix în spaţiu. Călătorul a râs ca un 
bleg şi mi-a zis, tipule eşti ca lumea, hai s-o ardem 
până în GheBaGo să ne facem de cap. Ne-am făcut de 
cap în cel mai mare nod informaţional, acolo unde 
unduirea Pânzelor Hatias produce lumi vremelnice şi 
concepte pe care muritorii de rând le iau drept cârje 
sigure şi folositoare pentru existenţa lor. 

Cu câţiva ani înainte de toată tărăşenia asta îl 
cunoscusem pe Dob'G'Nai, un războinic semantic. El 
m-a învăţat câteva pase magnetice şi mi-a deschis 
matricea către înțelesurile de taină ale timpului. 
Dob'G'Nai era puţin sărit de pe fix dar augusta oficială 
n-a putut niciodată să-l găbjească pentru că şi el era o 
Inexistenţă. 

NORI PE MARE 


Într-un dialog, Asampatre, filozoful din Kareo, 
l-a dojenit pe meduzoidul purpuriu din Manasa pentru 
că, chipurile, acela ar fi anunţat cu surle şi tobe 
sfârşitul Istoriei. Asampatre trăgea vârtos la măsea şi 
cânta prin străzile tubulare din Kareo din zori şi 
până-n noapte. Prinţesa Budulina, aia creaţă şi 
oacheşă, a plătit un vânător de capete să-l aducă 
fedeleş la picioarele ei pe un batracian sticlos din 
Habumbe, oraşul norilor de dincolo de orizontul 
nostru vizibil. Batracianul le avea cu filozofia şi, în 
public, putea să ţină piept oricărui filozof. Budulina 
voia să-i mai taie din nas lui Asampatre. M-am dus şi 
eu să văd înfruntarea. Nişte soldăţoi au vrut să mă 
alunge dar i-am adormit cu nişte pase magnetice şi 
le-am furat codurile de intrare în evenimentul inelar în 
care s-a desfăşurat dialogul. Mulţimile purpurii la trup 
urlau de mama focului. Era şi un dragon care se 
pregătea să-l hăpăie pe înfrânt şi o balenă vorbitoare 
care se tot lăuda că ea o să înghită întreaga suflare. În 
balamucul general, batracianul cel sticlos s-a luat prea 
în serios şi l-a ucis pe filozoful nostru oficial. Prinţesa 
Budulina a reuşit să fugă cu un poştalion dar 


batracianul a fost călcat în picioare de mulțimile 
înfierbântate. 

Când îi povestesc toată chestia asta lui Jib'Kajib, 
mentorul miracolelor din Golphiz, cerul se face 
stacojiu, se umple de nori şi se aud trompeţii pe care 
Ghilda Navigatorilor i-a angajat cu ziua să facă oleacă 
de atmosferă. Jib'Kajib se scobeşte în nas şi-şi bate joc 
de mine. Nu mă crede defel în stare să compun un 
eveniment fără de cusur. Mie nici nu-mi trece prin cap 
să ne luăm la întrecere deşi Maona Kosamona, 
nevestica lui, aia cu şapte ţâţe, tot bagă fitile. 

Eu m-am interesat în stânga şi-n dreapta să aflu 
care e tărăşenia cu ea. Nu era din os domnesc, 
mătrăguna şi fitilista! O aruncase o furtună pe țărm. 
Albatrosul Pigdameu, un prietenar de-al meu, m-a dus 
la capătul peninsulei să văd locul unde apăruse Maona 
Kosamona. Am făcut eu nişte calcule şi am înţeles că 
universul plin de universuri hotărâse ca fabuloasa aia 
de fitilistă să intre într-o istorie cu mine ca să fiu pus 
la încercare. Bineînţeles că am plătit bani grei să pot 
angaja un echipaj şi o corabie ca să plec în căutarea 
furtunii. 

Într-un târziu, Peşte Orb, bahârul care stăpânea 
mările de carton ale Patoliei, ţinutul viermilor 
informaţionali, mi-a vândut o hartă şi un toiag magic. 

Sigur că m-a păcălit peştoiul dar nu era prima dată 
când cineva era mai ager şi mai şmecher decât mine. 
În tot cazul, vânzoleala aia pe mare a norilor m-a 


scăpat de angoasele mele şi de agonicele care se 
ţineau scai de mine, doar, doar le voi zice unde se 
sfârşesc toate căile de apă care izvorau din 
corporalitatea universului plin de universuri. 

